text:
有日一對父母帶住兩個小朋友嚟到診所.佢哋登記後,父母都各自各坐低玩電話~ 兩個小朋友初時都會乖乖哋坐喺度,之後過咗陣就開始郁身郁勢~其中一個小朋友就同爸爸講:「我都想睇電話呀.」爸爸:「唔得呀,小朋友唔睇得㗎,係大人㗎.」小朋友嘟起嘴,之後兩個小朋友就行去拎診所玩具架上啲玩具玩~玩吓玩吓,個哥哥發脾氣大嗌:「唔好玩嘅!」佢一手掉個玩具,剛剛好玩具就喺佢細佬臉邊擦過~細佬喊起上嚟,媽媽即刻撲上前檢查細佬塊臉點.我以為媽媽第一反應會係炳哥哥點解掉玩具掉到個細佬.點知媽媽一開口就係:「有冇搞錯呀!點解會有呢啲嘢喺度㗎?好危險㗎知唔知呀你.」媽媽怒睥我.我覺得有啲無奈,啲玩具明明死直直唔曉飛,有幾危險呢?媽媽冇打算放過我,佢行埋嚟拍枱:「而家我個仔整親呀!喺你度整親呀?你成碌木咁企喺度做咩呀?」我望望小朋友塊臉,佢幼嫩嘅肌膚泛紅了:「小朋友少少紅啫,應該冇咩嘅,你唔駛咁激動.」媽媽:「冇咩?一陣腦震盪點算呀?」…俾你啲音波功攻擊緊嘅我會唔會更易有腦震盪?我:「我頭先見到係件玩具喺佢側邊擦過啊.」佢:「你睇到你唔阻止佢?」我有超能力可以令時間停頓?定係可以閃電俠咁秒閃到佢身邊幫佢擋呀?我有咁嘅能力,我閃咗你去婆羅乃啦.我:「太太,其實小朋友玩起上嚟有多少損傷都唔奇嘅,不過哥哥咁樣向住細佬掟玩具呢個行為你就要留意吓啦,今次掟歪咗冇事啫,下次掟中就麻煩啦~不如同哥哥講錫住細佬啦.」佢:「我個仔點教唔駛你插把嘴!我係話緊你放埋啲咁危險嘅嘢喺度呀!你哋明知有小朋友嘅就唔好放玩具啦!你知未呀?我大量唔告到你甩褲,唔係個個都有我咁嘅器量㗎!醒定啲呀你」 有小朋友嘅地方,唔放玩具~冇小朋友嘅地方,放玩具…咁我哋應該放啲咩喺度呀?成人玩具?
波波雞喺屋企…係冇朋友嘅. 呢年幾以嚟,我留意咗好耐~佢真係乞貓憎乞狗憎得好緊要.B婆離遠見到佢想行埋嚟,就會一嘢狗衝想去咬佢咁款.頭頭卷卷MEME見到佢都會寧願行開避開佢,米米就好些少,係有時心情可能麻麻一見到波波雞就會兜巴星埋去… 究竟點解波波雞入咗屋咁耐都冇朋友嘅呢?除咗佢本身性格賤人之外,我懷疑係因為佢著咗尿片.自古以嚟,動物結交朋友都係由屁股開始,一埋身就隻隻都係走去聞屁股先嘅,有時一大班新相識嘅狗仔見到面就會大家玩屁股版嘅氹氹轉菊花園.可能你屁股陣味我幾喜歡就同你做朋友,臭味相投之類咁卦. 有一日我就喺度諗『不如試吓俾班女索吓雞屁股味呀?大家做個好朋友呀?』,於是我除咗雞條尿片,抱住雞,將雞屁股隊埋去頭頭度…頭頭不滿地喵咗一聲即刻走,卷卷又係,MEME都係…米米直程黑我面.見到咁,我唔敢拎雞屁股去試試B婆反應啦,我怕B婆一嘢咬到佢標屎… 呢一次之後我冇再強迫佢哋聞雞屁股,我又開始諗,以前收養米米返嚟嗰時,米米都一樣係冇朋友.不過到收養咗雞返嚟之後,米米就開始同其他貓Friend咗,會見到佢哋閒時互相整理吓對方啲毛毛,又會一齊曬日光浴,一齊對抗波波雞,應該係『有同樣嘅敵人就係盟友』. 如果真係咁,波波雞你呢世都應該冇朋友㗎啦,因為我收山啦,唔會再收養多一隻返嚟,淨係你一隻都已經夠頭痕…
有日有位小姐嚟到~佢行埋嚟登記處:「睇過㗎啦,照舊呀.」 照舊即係乜意思呀?肥叉飯多色多飯?我:「小姐,請問你係咪睇醫生呀?麻煩你俾覆診卡號碼我呀」佢:「我用醫療卡㗎喎.」我望望空無一物冷清清嘅枱面,唔好意思,張卡你收埋咗喺屎忽入面呀?我:「咁醫療卡呢?」佢:「好明顯冇帶啦下話?咁都要問㗎咩?你見到㗎.」哦,咁你嚟做咩呀?我就快喺度貼張紙『請勿獻世』㗎啦~我:「你用醫療卡睇醫生嘅話,我哋係需要你張醫療卡㗎喎.」佢瞪大眼:「吓?有啲咁嘅事?」你唔好一臉詫異咁嘅樣啦好冇呀?我真係好想一拳中醒你呀.佢:「咁我即係唔睇得呀?我喺第二度試過得㗎喎.」我:「我哋呢度唔可以啊,一定要拎卡嚟~」佢:「你打上去同我公司我冇拎卡囉,唔得咩?」我:「呢個你可以自己打返去嘅.」 佢:「吓?要我做㗎咩?我公司俾錢你駛㗎喎?你知唔知我咩公司呀?」 我:「因為你都要打上去問咗同對晒你啲個人資料先嘅,如果醫療卡公司嗰邊OK嘅,佢就會再通知返我嘅.」 佢:「即係其實咁嘅,我係一個病人,你係一個姑娘,啲嘢係咪應該你做呢?等如我喺飛機度都唔會要個客自己斟水咁囉,公司規矩嚟㗎囉.」我:「如果你要跟足公司嘅,我哋診所淨係接受有帶醫療卡嘅人,我哋張告示都有寫明必須出示醫療卡.」佢瞪到對眼大一大:「好,你唔好俾我喺機上面見到你,你知我係咩人嘅話,你仲會咁咩,吓?」我:「嗯.」佢講完之後就離開診所:「嘖,唔睇啦,真係掃興呀」你睇醫生為興緻咁趣緻㗎? 隔咗個幾鐘,佢返嚟了:「卡呀,睇得未呀.」我:「有醫療卡就梗係有得睇啦~」帶齊嘢嚟咪乖囉~
上次講到波波雞喺屋企係冇朋友,有可能係因為佢冇得俾其他動物聞屁股味而引致.於是有位留言提議我不如試吓搵一日全日唔著尿片,等佢哋可以隨意地聞屁股. 我考慮咗幾日,決定搵日放假試試…嗰日我哋一早幫佢放晒屎尿,腸乾淨了!膀胱都READY了!好,波波雞下半身大解放,去以股交友吧! 由於屎尿呢啲嘢呢一刻清咗,並唔等如係全日都會冇貨交,為奴為婢嘅我唯有密切留意住波波雞跑跑跳跳時有冇滲咗幾滴尿出嚟,又留意吓佢瞓過嘅位會唔會有屎漬屎油屎粉嘅出現…呢一日放假,我過得好充實. 但係…波波雞似乎因為冇咗條尿片,佢好似有啲唔開心有啲自卑咁~呢日佢大部份時間都係自己一個瞓喺角落位,冇去撩過交打,冇去撩過佢嘅女神頭頭,就算有其他貓行過佢身邊,佢都直接避開算.即係點呀?以前係持住自己下體有金鐘罩保護,冇人入到佢中路,所以係無敵咁話啦?而家一冇咗條尿片金鐘罩就即刻淆底?哎喲~波波雞你原來係扮大抽啊. 就係因為咁,嗰日波波雞結交朋友並唔成功,我哋都決定由得佢算,幫佢著返條尿片,佢立即生猛晒.或者…始終佢習慣咗著片~一時之間冇咗又真係感覺幾怪嘅,俾著我都會擔心自己會唔會凍親下面. 有冇朋友好閒啫,都係自己活得自在食得開懷最緊要.
有日有位先生嚟到診所~ 佢行埋嚟同我講:「我真係好憎星期一.」嗯.哦. 我:「睇過未?睇醫生嘅麻煩俾身分證我呀~」佢:「未睇過,睇之前我有嘢想請教你先.」唔好請教我啦~我咩都唔識㗎~我:「嗯?」佢:「我可唔可以個個星期一都嚟見你…醫生.」你鍾意俾錢醫生嘅話冇人阻到你嘅.我:「唔舒服要睇醫生好正常嘅.」佢:「假設我個個星期都嚟啦,咁我突然有個星期冇嚟嘅,醫生會唔會喺我冇嚟嗰個星期為我做返啲嘢㗎?」醫生要為你做返啲咩?祈個禱求上帝俾你捲土重來?我:「我唔係好明…你冇唔舒服唔駛嚟睇醫生,醫生要做啲咩呀?」佢:「我個個星期都嚟喎,突然唔嚟梗係我有啲事嚟唔到,但係嗰個醫生我都係需要嗰張病假證明㗎嘛,你get唔get到呀?」 哦,你想買病假紙! 我:「我哋唔會賣病假紙,你冇嚟睇醫生嘅,當日就唔會有病假紙.」佢:「但係其實我個個星期都會嚟㗎喎,長期客喎.」我:「如果你冇嚟到睇醫生而醫生寫病假俾你,咁就係犯法~」佢:「香港有啲咁嘅嘢㗎咩?應該犯咗法都唔會有人知呀?我唔講咪得囉?我諗好多人都係咁啫.」我:「我哋唔會咁做~」佢:「我唔會成日咁㗎,久唔久一次,偶爾一次應該唔驚呀?」我:「我哋唔會咁做~」佢:「你有冇咩提議可以做到我要求嘅嘢呀,話晒你哋先係專業呀嘛.」我低頭:「辭職囉,或者搵份例休星期一嘅工囉.」 佢安靜地離開診所,唔知佢係咪真係去搵份例休星期一嘅工呢~
早前收到一位讀者訊息話佢朋友喺美孚執到一隻俾人遺棄嘅貓,問我有冇朋友義工可以幫佢搵個好人家.訊息中有相有影片,喺影片中隻貓嘅行得唔太好,讀者亦回覆貓貓應該年紀唔細…我個心真係沉一沉.又係寵物年紀大先嚟遺棄街邊… 嗰晚我問咗幾個朋友,佢哋都不約而同話呢個季節收貓B都已經好爆好忙,真係收唔到多一隻大貓…喺兩日後,讀者已經話我知隻貓貓半夜離世了. 遺棄貓貓喺美孚嘅主人,你明知佢得返唔多日子都仲要遺棄佢嗎?你明知佢嘅世界淨係得你又或者佢最信任最有安全感嘅地方係你屋企,你都仲要遺棄佢嗎?不過我知道你一定冇考慮過呢啲嘢,因為你根本冇良心,你有嘅話一定做唔出咁嘅事.有病,年紀大就要俾主人掉出街嘅呢啲事,都已經唔係咩新鮮事…遺棄佢哋嘅人總會有一大堆藉口去合理化自己嘅行為.『我冇能力照顧到啦!』『醫佢要用好多錢呀』『我唔忍心睇住佢死』,一條生命就係因為呢啲理由俾人冷酷無情咁掉出街,係一條生命,有感覺有感情有記憶,心臟仍然識得跳動…並唔係一個毛公仔. 你遺棄佢時,最後一句說話係講咗啲咩啊? 你由第一日拎佢返屋企養時,你又係講咗啲咩啊? 你可能已經記唔起,但係佢永遠都會記得你嘅所有…直到你真正離開佢,佢離開世界時.因為佢將你當成係佢生命中最重要嘅家人,而你…冇當過佢係真正嘅家人.
有日一位小姐嚟到診所.佢望望等緊睇醫生嘅病人,行埋嚟登記處:「喂,要等幾多個呀?」 我:「你未登記嘅?而家登記就等十七個,你係第十八個」佢:「十八?咪起碼兩個鐘?」我:「係呀.」佢望望手錶:「但係我一陣要飛啦喎.」你飛啦,你而家飛都得呀.我:「你要睇嘅我就同你登記啊.」 佢:「我話我要飛喎?」我:「你係咪要睇醫生啊,係嘅我就同你登記,咁你排第十八個~你係咪睇呀?」佢:「其實你知唔知飛機係唔等人㗎?」唔等啲遲到嘅人啫.我:「咁小姐請問你想點呢?」佢:「你哋做嘢慢,我要遲去到機場嘅話,係咪應該你哋出面同航空公司Deal?」我deal你就有份~我:「小姐呀,其實我哋今朝早九點已經開始登記㗎啦,如果你早啲嚟登記,自己預返好時間嘅話,你應該一早入咗去睇醫生,咁就唔會遲到啦.」 佢:「咁我係而家先嚟嘅,我有問題咩?係你多人堆咗喺度啫,老老實實我覺得你係留難我囉,有咩可能我呢啲冇得優先睇?個個都知趕飛機有幾趕.」你咪自己去到機場咁同地勤講囉~我:「我哋診所一向都係咁多人睇嘅,小姐可能你平時少留意啦.」佢拎起手提電話:「你自己同航空公司deal.」而家要飛嗰個又唔係我.我:「小姐我哋唔會代你向航空公司講任何嘢㗎~」佢拍枱:「咁我要等幾耐呀?」我:「等十七個」佢:「得啦!你去死啦!」小姐衝出診所~大概係趕住搭飛機卦…
網絡上日日like之不盡,個個出post都想獲得n個like數~ 有啲為求可以表現出自己與別不同,就會做一啲平時唔會做嘅嘢去贏取掌聲like數.我唔反對你突破自己,不過突破自己同時可唔可以先評估咗風險先,唔係玩到置之死地而後生咁款呀?一個唔小心,你真係瓜咗,最後上報兼一時紅咗嘅就會係你篇死亡新聞,不過好快就會俾外人忘記… 有啲甚至會利用自己以外去刷存在感,就好似早幾日有人將隻狗放落一個玻璃大水缸入面,明明眼前隻狗係不停伸頭撥水掙扎,佢哋都仲可以氣定神閒咁拎住部電話喺度影,到隻狗仔已經掙扎到冇力,慢慢沉咗落水底…主人先好似知道『佢原來唔識游水,佢原來會死』.而家時代科技係進步咗,但係啲人就好似愈嚟愈大倒退咁,不論係智商定行為方面都係咁.有時我都會諗,究竟仲有幾多正常人喺呢個世界,我返工已經遇到好多傻豬,睇新聞上網又係好多傻豬,可唔可以俾返多啲正常人嚟睇吓呀? 你條命係你自己嘅,你自己顧掂自己就得啦.但係用自己以外嘅生命,為你搏取其他人嘅掌聲讚賞就係唔好嘅事.學習平凡平淡,可以承受一切淡如水,未必唔係幸福.想要like前,請先好好運用自己個腦思考吓先,如果唔係你分分鐘得到嘅唔係like,而係眾人嘅咒罵,到時只會得不償失.
有晚一位小姐嚟到診所.佢氣沖沖咁行埋嚟登記處:「你知唔知點解急症要等咁耐呀?」 我哋係診所喎,唔係醫院喎,你會唔會去錯地方?我:「我哋係私家診所喎.」佢:「我知呀!我而家咪問你點解急症要等咁耐囉?」政府嘅錯,政府漠視民生需要嘅錯,每日一百五十人嘅錯,削減醫療開支嘅錯,大部人濫用急症服務嘅錯.我:「你係咪要喺度睇醫生?係嘅話麻煩你俾身分證我登記呀.」佢:「我頭先喺急症登記咗啦!我等咗四個鐘都未到我呀!」佢拎出醫院急症收據飛仔,一嘢『啪』喺枱面.我:「嗯,我哋同急症冇任何關係嘅,所以都係要重新登記嘅~」佢仰頭嘆氣,再低頭望住我:「咁我嗰一百八十蚊點算呀.」我:「….急症嘅,如果你已經分流咗,佢係冇得俾返你嘅.」佢:「即係我嗰一百八十蚊既得唔到急症醫療服務,仲要浪費我四個鐘生命呀?」好抱歉,係.我:「你而家係咪想喺度睇醫生呀?不如我同你登記先啦,因為我哋就快截症㗎啦.」佢又仰頭嘆氣:「真係浪費我生命呀!」我:「小姐?小姐?登唔登記?」佢:「你俾啲時間我!我返去睇吓到我未?差唔多到嘅我就唔駛再俾多筆錢.」我:「吓?醫院同我哋唔近㗎喎?」佢:「我住呢度㗎.」我:「但係我哋就收工啦喎,如果你去完醫院再返嚟,我哋收咗㗎啦,到時冇醫生睇㗎啦. 」佢衝出去診所,走前佢講:「總之一陣仲有耐未到我嘅,我就會返嚟啦!」於是,小姐消失了,我哋好準時收工. 第二朝我聽留言信箱…『我頭先咪同你講咗急症都未到我嘅,我會返嚟囉!急症真係痴線㗎!要我等八個鐘以上呀!你而家閂門算係點呀?將病人拒諸門外係咩品德呀?你同我開門呀,我返咗嚟呀!』
早排波波雞因為放唔到尿去咗睇醫生.我已經早早打定輸數,預咗係有石塞住咗尿道,由一開始養佢時,我都預咗有呢一日,因為佢個膀胱一早已經係報廢. 喺去診所期間,我就喺度諗如果要開刀拎石嘅話,究竟做唔做好?佢雖然年紀唔大,但係佢身體機能上本身就係有缺陷,捱唔捱到亦唔知,當時我真係好苦惱.去到醫生度,醫生手勢純熟快速放尿,啲尿足足整濕晒一大塊尿墊…我望住被接近揸乾尿袋嘅波波雞,鬆咗一口氣,同時我心諗『頂呀!喺屋企又放唔到,又鬼殺咁嘈,嚟到診所一見醫生就放到』. 醫生表示而家並無急切性嘅問題,既然放得到尿就可以再觀察多排先,不過我見反正都嚟到,我又好擔心會唔會係有石令到佢放尿時覺得痛,所以都拜託醫生幫手做驗尿石檢查.結果,醫生第二日打嚟話的確係有好多晶石,醫生亦需要驗多次波波雞嘅小便,話係拎去種菌睇睇. 種菌報告未出到,呢幾日放尿亦好順利,表面上波波雞就係一隻好健康好食得屙得嘅貓.望住佢周圍撩交打,我個腦一直喺度諗『究竟可以點做,係咪我做得未夠好先咁』,諗吓諗吓,我又好似返到去原點,返到去初初收養波波雞嗰陣.小朋友,你願意同肥婆媽媽一齊努力嗎?我唔放棄你嘅話,你可唔可以唔好咁快放棄自己?就好似當初一樣~
其中一位女士行埋嚟同我講:「我預約咗㗎.」我:「係~請問係咩名?」佢:「XXX」我:「你約咗十點半,坐坐先呀.」佢望望坐喺度嘅人,再擰轉頭問我:「係咪睇埋呢幾個到我呀?」我:「係呀.」佢指指後面跟佢尾嘅人:「我今日都帶咗幾個人嚟呀,可以睇埋呀可?」可以睇埋呀可?你覺得我哋只行預約制嘅流程,可以點樣睇埋你嗰幾位呢?我:「唔好意思呀小姐,我哋係一定要預約先有得睇㗎,一係我同佢哋約返個時間呀,咁最快嘅後日呀~」佢:「但係我預約咗㗎嘛」你預約咗你自己一個咋喎,突然玩多重影分身係咩事呀你?我:「你係預約你自己一位,但係你冇幫佢哋預約埋嘛,唔緊要㗎,我而家同佢哋預約後日嚟睇呀~」佢:「佢哋後日要返上去㗎啦,唔喺度㗎啦!」咁安心上路啦.我:「哦?係呀?咁或者佢哋知幾時再嚟香港嘅,可以預早約咗先呀.」佢:「唔得㗎,佢哋今日要睇㗎啦,唔睇嘅我好擔心囉.」我:「真係唔好意思啦小姐,今日真係冇位,我哋今日都排到滿晒啦.」佢:「針都插唔入呀?針仔嚟咋喎!」我望望佢口中講嗰幾枝針仔,嗯,你嗰幾枝都唔係針仔,鐵柱都嚟啦喎,做咩咁矮化自己呀~我:「真係冇位呀,約時間呀約日期呀,幾時再嚟呢頭呀?」佢:「我一陣入去嗰陣,佢哋入埋去得唔得呀?」我:「地方淺窄地方淺窄,其他唔關事嘅人就唔好入去啦,而家你睇醫生,唔係佢哋睇醫生嘛,你都唔想做檢查任人觀摩㗎?」佢擰轉頭同佢哋講咗一堆我聽唔明嘅語言,再擰返轉頭同我講:「佢哋可以蒙住個頭入房,你有冇頭笠呀?」我腦海內有班蒙頭人士排排企等打靶咁~我:「頭笠我就冇,膠手套我就有……」佢又擰轉頭疑似翻譯,之後又同我講:「係咪後日真係有得睇㗎?今日係咪真係冇得睇呀?佢哋幾個都唔係好阻你咋喎!」我:「我同佢哋約後日呀.」佢:「咁呀……好啦.」說好的後日已上路,原來都係呃我嘅?
波波雞嘅化驗報告已出.醫生話佢冇尿道感染冇菌,純粹係晶石問題.應該都算係好好彩嘅~晶石不致於大到塞住尿道,而家仍然可以日日放到一條強勁嘅水柱出嚟!至少鬆咗一口氣.晶石問題方面,醫生就話要多飲水多小便,等晶石可以易啲散易啲排出,四星期後可以再驗多一次小便,睇吓有冇少到晶石. 雖然拎報告時,我都買咗泌尿問題方面嘅處方罐頭,希望可以多多少少幫到啲,但係個衰仔竟然聞兩聞就唔食,廿幾蚊一罐嘅罐頭咁就被嫌棄了.唯有繼續食返佢原先食開嘅普通罐頭,加水加水再加水,之後再針筒灌水灌水再灌水.貓每日身體所需要嘅水份係每公斤60ML左右,波波雞而家有3.7公斤,即係至少要222ML水~咁計一計,平時主要以濕糧罐頭為主食嘅佢,需要特別灌水嘅ML數應該唔會令佢覺得好難受. 不過用針筒灌多幾次水之後,佢開始一見到針筒就瞳孔放大雞咁眼望住我,好似想話我知『你又嚟?唔好啦,我就死啦』,到真正灌佢水時,佢就會好精靈咁吐返啲水出嚟,真係好鬼精靈嘅啫.所以我又轉咗個方法,就係用之前網購返嚟嘅木魚片加熱水,攤凍之後再俾佢飲,又或者雞肉乾再加熱水浸到出味,又成為另一味有味水! 而家我全家都好幸福,日日都飲多咗好多水,包括我自己.因為我都好怕自己有尿石~諗起都覺痛…
有日一位太太嚟到診所.佢氣沖沖行埋嚟我度同我講:「啲藥唔夠食喎!點搞呀?」 我:「你俾咗你袋藥我睇吓先呀」我望望,錫紙包裝嘅抗生素包裝上係有十粒,咁…我冇俾少到喎.係佢食多咗喎.我問佢:「我係俾咗十粒你㗎喎~你睇吓,一日兩次,每次食一粒,應該食到五日㗎,你一日食幾次呀?」佢:「你邊度有講係一日兩次呀?」我指指藥袋上嘅貼紙:「呢度囉,寫得好清楚㗎喎.」佢:「哇,啲字細到咁點睇呀?」我:「咁出藥時都有講嘅,你嗰時冇聽清楚咩?」佢:「邊記得咁多呀?我一日聽咁多嘢樣樣都要記咩.」你咁唔愛惜自己生命,我又阻唔到你嘅~我:「咁你記唔記得自己一日食咗幾多次抗生素呀?」佢:「唔定喎,有時一日一次又有,有次醒起咪食多次又有.」我:「你咁樣食抗生素唔得㗎,亂食好危險㗎.」佢:「有咩危險啫,醫生開得俾我嘅慌死會毒瓜我咩?醫生好人嚟㗎嘛,而且我條命都幾硬淨㗎,我細個都大病過好多次,咪又係喺度!況且死又有咩好怕喎.」你咁豁達係好事嚟嘅.第時死咗之後,做鬼時人哋問你點死,你都應該可以直接答『死咋嘛,個個都要死㗎啦,我可能死於豁達.』 我:「抗生素係要跟足嚟食㗎,因為係一個療程,咁先會有效~」佢:「車!我自己身體點嘅我實知㗎,食幾多有效我會唔知咩?你俾多十粒我啦,我爭呢十粒就好㗎啦.」 我:「嗯,你不如坐坐先呀,你應該需要入去見見醫生…」醫生辛苦你啦,請好好同呢位病人講解吓~
我錯了.我真係做得好錯~ 呢個星期,波波雞嘅大便成為咗一PATPAT爛嘅…睇住佢個肚痛到成隻貓都縮埋一舊,我個心好痛.原來問題係出自我身上… 事緣我獲得一批新主食罐頭,我好開心可以減輕吓我呢方面嘅負擔.點知,食食吓覺得有啲唔妥,佢哋竟然可以一貓食一罐125g…125g對於一隻正常貓嚟講已經可以係一日先食得晒嘅份量.而佢哋係可以一餐搞掂,太恐怖啦!於是我刻意減佢哋食量,以免食窮自己,我將原先一貓一罐,減成兩貓一罐.不過可能之前食大咗個胃,佢哋個個都好似餓鬼上身咁… 波波雞突然有日朝早,聞兩聞唔再食,我以為係佢個王子奄尖病又發作,點知返到嚟同佢人手放大便,一按落去,佢放咗個爛屎屁有汁有屎…再之後輕輕向下一推,成篤軟軟爛爛就呈現眼前.嚇得我騰騰震呀! 之後我先知原來大概係因為我太急俾新罐佢食,我以為罐頭反正大家都是肉,應該唔駛好似乾糧咁麻煩要循序漸進逐啲加份量咁換,點知原來係我諗法太天真.原來罐頭都需要1新罐:9舊罐,2新:8舊,3新:7舊咁慢慢換上去,等腸胃可以慢慢適應,減低腸胃不適. 呢次真係我考慮唔夠周詳,令到波波雞白白受苦了,我會認真反省.希望大家唔好犯我今次犯嘅錯,都同樣知道原來罐頭都一樣要時間適應,屙爛臭亦唔駛驚到即刻搵醫生,問題持續時先考慮停新罐,再冇改善先去睇醫生都未遲.
有日一位小姐嚟到診所. 佢行埋嚟同我講:「我有咗呀!」哦~恭喜你啊. 我:「係咪睇醫生?係嘅話你俾身份證我登記呀.」佢:「你可唔可以打俾我老公,同佢講我有咗呀?」小姐,經手人唔係我啊,點解要我打去同你老公講?我:「Er……點解呢?點解你唔自己講呢?」佢:「你係姑娘嘛!你講佢先信㗎!」我:「我哋可以寫張證明你有懷孕嘅信,不過首先要你喺度驗咗孕先.」佢:「……其實我未有,我準備會有.」即係你頭先呃我呀?我:「嗯,咁你可以遲啲再嚟驗呀?」佢:「你可唔可以打俾我老公,同佢講咗我有咗先呀?」我:「其實你係咪有咩事,所以先堅持要我打俾你先生呀?」佢:「係呀,我老公話要我有咗先考慮掉佢老母走呀,佢而家係咁話佢老母得自己一個人,唔肯掉佢走呀!」 你覺唔覺句嘢有啲問題呀?你有咗BB嘅話,佢老母即係你奶奶,都仍然會係自己一個人㗎喎,你有冇BB都唔關你奶奶事㗎? 我:「哦~呢啲嘢你哋兩公婆傾啦~」佢:「佢就係唔聽我講呀!我唔想同佢老母一齊住呀,你打俾佢同佢講我有咗BB先啦!」我:「冇得咁㗎~就算講咗,你又唔係真係有,你到時點交差呀?」佢:「是但整個出嚟囉!」去玩具反乜城拎個天真無邪曉眨眼唔曉屙屎嘅公仔返屋企嗎?我:「……小姐,你唔好咁諗啦,諗吓諗吓好易行錯路㗎~兩公婆嘅嘢再睇吓可以點啦,我呢度真係幫你唔到~」佢邊講邊走:「我大唔到肚,佢老母大囉!」嗱嗱嗱,真係諗壞腦啦!
經過轉罐頭唔成功後,佢哋食返舊罐算,廢事菊花痛~好大可能本身腸胃比較敏感,受唔到啲貴罐頭. 之但係今次又好似有少少因禍得福嘅感覺啊!事源就係之前批新罐頭可能因為主打吞拿魚嘅關係,我再俾返之前波波雞唔肯食嗰隻泌尿處方罐佢食時,佢竟然清碗!咁咪好囉大少爺,肯食處方罐,排出晶石終於有望啦! 而家波波雞飲食大方向都係向多水份埋手,不過我已經冇再灌佢水啦,因為之前睇到有人話『灌水係好傷感情』,咁將心比己的話,又真係好有道理.始終動物都係有情感有喜怒哀樂有記憶. 你對佢好,佢會知,佢亦會記一世.雖然啲人成日話貓得三日記憶,狗甚至得一日,但係我唔認同.以波波雞為例,佢嚟我屋企之前唔知係咪曾經遇過一啲唔太好嘅事,我發覺每次我換垃圾袋時,佢會驚到縮埋一舊,之後就會立即搵地方匿,呢個情況一直由入屋持續到而家. 我以前亦有隻收養返嚟嘅松鼠狗,由收養返嚟到離世嗰日,佢仍然對人嘅手腳一舉一動非常敏感,只要人一郁,佢就會追住邊吠邊咬.所以我好肯定貓狗嘅記憶唔係得短短幾日,有啲創傷對佢哋嚟講係一世嘅烙印.不論你愛唔愛動物或小朋友,喺你舉起手舉起腳準備打落去嗰陣,你就要考慮你係咪忍心要佢哋承受一世嘅心理創傷.選擇將佢帶嚟你嘅世界時,就好應該好好愛護佢一世,如果你做唔到,請你平靜和平地將佢交俾其他有能力嘅人…
有日有位太太嚟到診所.佢行埋嚟同我講:「你可唔可以叫你個負責人出嚟?」 我:「請問有咩事呢?」佢:「我要見你哋嘅最高決策負責人!」即係醫生啦下嘛?我:「如果你要見醫生嘅,我同你登記呀.你係有咩事搵佢㗎?」佢:「我唔同低檔次嘅人講嘢㗎.」好對唔住,你而家同緊我講嘢~我:「你係咪睇醫生呀?我同你登記啦,你俾身分證明文件我啦.」佢:「我個樣似有病咩?睇咩醫生呀?」似呀,仲係好病嗰款.我:「個個嚟得診所都係唔舒服睇醫生嘅,如果唔係,你有咩事要搵醫生呀?」佢:「梗係有嘢同佢講啦」『我愛你』,『I LOVE YOU』,『哎屎嗲嚕』嗎?我:「嗯,咁呀~我都要拎你證件同你登記咗啊,你唔話我知咩事,我都係當你要睇醫生㗎啦」佢:「其實你係咪唔認得我.」 係呀,你個樣咁平凡,平到落肚位先開始突出嚟,唔認得你好奇咩? 我:「嗯~你係….」 佢:「我前日嚟睇過醫生㗎!」我:「哦?係?請問叫咩名啊?我同你拎返排版出嚟先呀~係咪啲藥有咩問題?食完仲係好舒服?想覆診?」佢:「唔係呀,醫生啲藥會甩色㗎,我洗完手再拎藥,有隻橙色嘅啲色會冇咗忽色.」 …我突然好想一個膠紙座飛去你度,不過本診所係對暴力說不.你都係將我變返成低檔次嘅人啦.我唔係好想同你講嘢啦~我:「嗯…咁你啲藥食完啦嘛?仲有冇唔舒服呀?」佢:「食完啦,冇晒事啦.」我:「如果你係要入房見醫生為咗講呢件事嘅,不如我代你通知醫生啦好冇?同埋…色呢啲係會甩嘅,因為佢都係色素嚟~同埋佢要溶㗎嘛,俾你食完之後吸收㗎嘛~」佢:「藥喎,藥可以有色㗎咩?唔怕俾人告呀?」太太發現咗呢個『新大陸』~好新鮮好出奇呀~醫生,你哋準備好俾人告未呀?
夏天硬係會有啲傻傻哋嘅主人帶住啲貓狗出街散步,貓出街啱唔啱呢樣嘢就唔多講啦,拗嚟冇意思,佢哋覺得自己隻貓OK嘅係享受嘅就得. 若果夏天真係有需要帶貓狗出街的話,真係有需要留意返個出街時間,普遍可以出街嘅時間都係太陽唔太猛烈嘅時候,即係大概朝早八九點,黃昏六點左右.正午時間,真係唔好出街啦,我試吓叫你自己赤腳去行呀,嚟享受下陽光嘅禮物呀! 有啲主人唔知喺邊度聽返嚟話正午時段帶隻狗出去曬一曬行一行,可以將身上嘅蝨或塵蟎通通殺死,亦會話狗嘅腳掌有厚厚嘅皮,並唔似得人咁脆弱,覺得狗係可以受得住高溫嘅地面.你塊臉皮睇落都好似幾厚,我又想睇吓你頂唔頂得住啦. 另外即使你唔係帶佢去石屎路,你覺得三十幾度烈日當空帶佢去行山係一件好碎料嘅事嗎?如果你哋本身一直都係咁行開訓練開都還可以.只要你唔係突然挑起唔知邊條筋好想去行山,好想人狗樂融融咁款去行,就好似平時冇跑開步嘅人突然走去報馬拉松一樣……你咁樣唔係挑戰自己極限,你係好無謂咁將自己條命放喺刀口上面.作為一個成年人,大家都好應該先評估咗自己加身邊嘅人或動物可唔可以喺呢種天氣下戶外活動,如果認為唔得嘅話,真係唔好勉強,寧願留喺屋企開住風扇一齊攤喺地下好過.你嘅寵物可以見到你就已經好開心.
電話響起~ 我:「你好,乜乜診所.」 對方係一位先生:「我要投訴呀!」 我:「請問先生要投訴啲咩呢?」 佢:「我要投訴你啲姑娘好差呀!」 啊?即係你要我自己處理返自己啲投訴咁呀?好呀,左耳入右耳出啊. 我:「請問係咩事呢?」 佢:「有個死肥婆姑娘呀!」 係我,應該係我. 我:「嗯,繼續呀」…
嚟緊六月,係波波雞真正嘅兩歲了,估唔到咁快就入咗屋接近兩年~ 睇返以前嘅相,諗返以前佢一定要痴住人捉住人先肯瞓,食嘢狼死到不得了嗰個樣,同而家嘅佢相比起,真係充份證明有家嘅小朋友就係幸福同任性.而家嘅佢已經唔會再次次清碗,亦唔會痴住我先瞓到.咁樣都應該係因為佢已經有足夠嘅安全感~佢知道俾佢日咬夜咬嘅肥婆唔會俾佢餓親之餘,更加係唔會掉佢出街. 早幾日有人問我『雞雞算唔算生命力好強勁?』,我諗都唔駛諗,梗係算啦!我自己三十幾度行出街一陣都想死,佢仲要係三十幾度天氣下冇水冇糧喺個寵物袋入面,咁都唔死得,生命力簡直勁過蚯蚓啦.而且佢細細個嗰時下半身咁嘅樣,到大個都可以成為貓界跑車,呢啲真係除咗生命力改善貓生可以解釋到,我都諗唔到另一個理由. 雖然我都俾人inbox炳過我係換咗N次貓,呢個情況就好似我俾人話我啲返工經歷係老作家一樣,解釋都冇用啦,其他人一口咬定係,無論你點解釋佢哋都一樣唔會聽得入耳,即使有證明,佢哋仍然係不痛不癢咁搵下一樣嘢嚟啄你. 唯有笑笑話『係呀,你真係看透世事啦』,反正本身係各不相干嘅人,何必執著糾纏. 自己嘅生活唔係活俾人睇,最緊要都係自己同班仔女,其他唔關事嘅人…一律都係屋外人~唔俾佢過門就唔係客啦,駛乜招呼佢.
有日有位太太因為藥費問題嘈起上嚟…佢:「有咩可能咁貴呀吓?」 我:「我哋呢度有列明診金同藥費係幾多嘅,你可以睇吓張紙呀.」佢:「我頭先坐喺度咁耐都未見過呢張紙嘅出現!你啱啱黐出嚟㗎?」我:「佢一直都喺度呀.」佢:「你唔好講咁多廢話啦,你搵個同我一樣樣嘅人出嚟同我傾!」我可唔可以拎塊鏡出嚟俾你自己照住講呀?我診所冇個同你一樣樣嘅人喺度啊.你尋親不如去登報呀?我:「唔好意思呀太太,我哋診金藥費係定價㗎.」佢:「你搵個同我一樣樣嘅人嚟同我傾呀!我唔要同你呢啲嫁唔出嘅人講嘢呀!唔同級數呀!」哦?我突然好唔想承認我嫁咗,我好唔想同你一樣級數…我:「邊關嫁唔嫁得出事呢,而家係講緊診…」佢咆哮:「你呢啲連頭家係點維持嘅人都唔明呀!你嫁唔出梗係有原因㗎啦!」我細細聲:「其實我嫁咗㗎啦.」佢先係靜一靜,然後再咆哮:「嫁咗仲要出嚟做代表咩呀?代表你唔識維持頭家呀!定係你老公冇本事養唔起你呀?」…啊,你講晒啦,嫁咗又死,未嫁又死.你老公一定好有本事養得起你,其實你為嗰三百蚊喺度嘈,算唔算摑緊你老公呀? 我:「太太呀,不如冷靜啲先~有咩可以慢慢講,唔駛下下用真氣嘅.我哋診金藥費方面一直都係咁嘅價錢,其實你都唔係第一次睇啦,之前一直都係收開你咁嘅價錢,你會唔會係有咩難處呀?如果有嘅,一係我俾你入返醫生房同醫生傾吓呀?」 太太突然靜晒,慢慢喊咗出嚟…哇~我就快跟唔到佢個beat啦.我:「…你坐坐先,我轉頭俾你俾返醫生房呀.」其實有難處可以直接講,大家都係有血有肉嘅人,何必難為人呢?
有晚我同雞爸一齊攤喺床睇電視,睇睇吓,波波雞喺床尾跳咗上嚟,佢行到去雞爸嘅腳位時停咗喺度… 我問雞爸:「你冇洗乾淨隻腳呀?阿雞係咁索嘅?」雞爸望望阿雞:「洗咗啦喎.」我哋一齊望住波波雞究竟想搞邊科,雞聞吓又聞吓,佢突然擘大口咬住被下雞爸嘅腳趾…我:「佢咬你腳趾喎.」雞爸:「由佢啦,反正唔痛.」雞爸繼續睇電視,我就繼續望住波波雞.雞一路咬,一路身體有啲郁動,初初我以為佢係嘗試緊移啱個位,等自己咬得舒服啲.點知望望吓好似有啲唔對路,雞嘅身體擺動幅度,再加上雞嘅表情雖然肉緊,但係眼神顯得異常空洞.啊!波波雞借用雞爸隻腳自瀆緊!我:「你個仔好似喺度打緊GG啊~」雞爸望望:「咁就係㗎啦?」我:「好似真係呀,你望吓佢郁嚟郁去都喺嗰個位,好似想磨出火花咁,我諗一除片就會見到佢枝唇膏仔㗎啦.」一除片下,果然見到枝小唇膏(貓公JJ)伸咗出嚟.我:「你要唔要由佢得除片後繼續J你呀?」雞爸:「…著返啦.」我望住雞爸嘅表情,佢好似有種講唔出口嘅感覺咁.我都明嘅,一個大男人俾隻閹咗嘅貓仔咬住腳趾頭嚟J,個感覺應該好複雜.不過…貓雖然閹咗,但係性慾都會長存的.因為閹應該只不過係將佢嘅繁殖能力杜絕咗,性慾係冇辦法杜絕~ 雞爸,辛苦你啦.波波雞已經正式愛上你…隻腳.
有日一位先生嚟到診所.佢行埋嚟登記處問我:「呢啲藥係咪可以食㗎?」 我望住佢手拎住嘅藥:「先生,我哋唔會幫你睇唔係我哋醫生處方嘅藥㗎~如果你有咩問題,可以同你登記入房見醫生.」佢:「吓?問少少嘢都唔答㗎?」係呀,好奇呀!你路過咋喎,我又唔係本十萬個為什麼~我:「因為藥呢啲唔係我哋應該答嘅問題」佢:「咁我問吓有冇效,係唔係隻藥得唔得呀?我覺得佢冇咩效呀.」我:「不如你俾身分證明文件我,我同你登記,你入去問醫生啦.」佢:「唔好啦,小小事我都唔係好想麻煩醫生.」我:「咁你去問返賣呢盒藥俾你嘅人啦.」佢:「藥房成班麻甩佬,一陣以為我係gay咪死.」…你gay唔gay,邊個會關心?我:「總之我唔可以答你任何藥嘅問題啦.」佢:「食法呢?」…吞落肚,吞啖水,乾咗佢囉?IQ題?我:「佢應該有講點食呀?你跟佢指示食就得啦.」佢:「我好似覺得食錯咗咁,食嚟食去都仲係會屎忽痕呀,咁我每朝拎返出嚟係見到佢有少少溶咗好似冇咗忽咁嘅,我係咪冇用錯方法俾佢食呀?」我望住盒杜蟲藥…我:「嗯,杜蟲藥係口服.」佢指指下面:「口服呀嘛.」我指指上面:「口呀,呢個口呀.」 佢:「哎呀!唔怪得啦!原來係我食㗎?我以為係放喺門口俾佢咬,引蛇出洞,好似啲老鼠藥咁呀!我放咗幾晚喺門口都覺得怪㗎啦!」 我:「下次睇清楚先好食啦…」佢:「我有睇清楚,係搞錯咗概念啫!」佢扭住屁股離開診所.…以後啲藥可唔可以有圖文說明?
之前去日本泰國旅行前都會睇吓有咩行程好推介,我見有唔少人都會推介去動物CAFÉ,去親親小動物. 泰國嘅動物CAFÉ有啲直程係動物園咁款,佢哋嘅動物種類已經唔係貓狗咁簡單,即係你喺香港根本唔會養到嘅,我亦唔知嗰啲叫咩名…有次我都對日本嘅一間刺蝟CAFÉ好心動,因為我以前養過刺蝟,喺佢哋去晒彩虹橋之後,我有時上網見到差唔多樣嘅刺蝟,就會特別掛住佢哋. 嗰次我雖然心動過,諗過去,但最後我都係冇去到. 因為自己養過刺蝟都會知道佢哋係夜晚先活躍嘅動物,就好似貓頭鷹咁,日光日白係會大覺瞓,夜晚就會大暴走,我好記得我以前晚晚都聽到佢哋喺出面挖礦咁嘅聲,有個大跑輪嘅仲會晚晚無敵風火輪咁大暴走.所以亦因為咁,好多人都會覺得養刺蝟冇咁大互動性,你瞓佢玩,你醒佢瞓. CAFÉ嘅營業時間都係日白日光居多,即係你去到嘅時候,十有九佢哋都係瞓緊,剩返嘅一隻就可能係俾你拎咗出嚟『玩』.本身刺蝟亦係比較緊張嘅動物,對聲音對氣味非常敏感,CAFÉ每日都有唔同嘅人嚟嘗試拎佢哋上手,感受俾佢哋因為受驚而瑟縮一團成刺波波俾刺拮吓嘅感覺,如果佢識講嘢嘅話,我諗佢第一句應該係會講『放低我呀!』.諗到咁..我就真正咁放棄咗呢個行程. 雖然我掛住我班仔女,但係我唔想睇住一班小動物喺無限陌生恐懼輪迴當中過生活. 我都係繼續去搵好嘢食好過,班仔女都係繼續放喺心入面,久唔久睇返佢哋嘅相好了.
有個寧靜嘅早上,趁醫生未返到嚟,我喺度享受緊蕃茄蛋治~突然有位小姐衝入嚟診所,我嗱嗱聲吞咗啖蛋治. 佢行埋嚟登記處:「你哋啲流感針用邊間公司呀?」我:「XXX呀(英文名)」佢:「講中文啦,蝦我唔識聽英文呀?」我:「XXX呀(中文名)」佢:「未聽過喎,聽都未聽過囉.」咁你見識少又唔駛咁大聲話我知嘅~我:「上網搵到㗎,要唔要我寫低個名俾你?」佢:「我上次打嗰枝係咩公司呀?」我:「你俾一俾你身分證號碼我呀,我幫你睇睇.」佢:「XXXXXXX」我睇睇電腦紀錄:「都係XXX呀.」佢:「而家又係XXX,兩個月前又係XXX?你啲針唔換㗎?」我:「流感針嘅藥廠唔係好多間㗎咋,我哋之前打晒,有再入過貨嘅~你問嚟做咩呢小姐?」佢:「你俾返我之前打嗰劑嘅盒我呀.」我:「你打嗰劑?兩個月前喎?醫生喺同你打完當日已經掉咗啦.」佢:「我㗎喎?點解掉呀?唔駛俾返我㗎咩?搵人答我啦!」我:「你嗰時冇話要嘛,隔咗成兩個月先嚟話攞返,俾唔返你㗎啦,就算你要而家嗰啲盒都係唔同批次…」佢:「我冇話要而家嗰啲呀,我係要我打嗰枝個盒呀!」我:「我真係幫你唔到呀」佢拍枱:「你答我呀!點解可以隨便掉我啲嘢呀!我嗰日俾足錢㗎!」我:「…下次你要嘅話早啲講,即時講,咁先可以俾到你.」 佢:「NEVER!冇下次呀!我唔會再嚟呀!我實上網唱你隨便掉屬於病人嘅嘢!」 小姐嬲嬲豬離開診所. 兩年前你喺度掉嘅紙巾,我要唔要幫你KEEP呀?
近日大家應該都好難開心到,甚至有部份人應該會自覺情緒已經唔多妥. 你唔係孤獨一個人嘅,我哋好多人都一樣.要喊就即管喊,唔好收收埋埋,覺得喊係軟弱嘅表現,男定女都係.每個人都有情緒,亦有無力感嘅時候.即使軟弱無力亦唔係羞愧嘅事,我哋係人嘛,唔係超人.面對好多情況,我哋都一樣會冇能力解決,一個人唔得嘅,就試試搵人幫吓手,至少有個照應亦可互相扶持.人生中或多或少都會面對挫折,我哋都會從中學習同成長. 家中班寵物係我嘅精神支柱,我攰嘅時候,會望望佢哋嘅相,睇吓佢哋啲影片.呢個時候會係我心靈上最寧靜,腦袋最放鬆嘅時候,亦係叉電嘅好機會.如果你家中冇寵物就睇吓其他人嘅,寵物天真爛漫嘅笑臉,滑稽逗趣嘅動作,為你提供一息間嘅喘息機會. 覺得唔舒服時,可以暫且抽離一下,冇人會怪你.我哋或者冇辦法一個人堅守到最後,但我哋係一班人,一大班人!一個人暫且離開,其他人自動補上. 就算我哋行唔同嘅路,亦唔需要惡言相向,因為路有好多,世界亦好大.不同路的偶爾相遇,只需點頭示好,然後繼續行自己嘅路.唔好望人哋行嘅係死路,人哋嘅死唔會令你有乜好處,反而會係自己作口業.一生中受嘅挑戰有好多,每次我哋都應該抱住謙卑嘅態度應對,因為對方未必有惡意,只係佢表達嘅方式可能唔係你預期想要. 一齊吸貓吧!
有日有位熟客嚟到診所…佢如常坐埋一邊手指指我:「登記呀,咳,咳,咳.」 佢嘅咳聲非常響亮,即使醫生俾幾多咳水佢,照過幾多次肺,一直都搵唔到咳嘅原因…聽同事講,佢已經咳咗幾年.初初我見佢咁咳法,會覺得佢好慘好可憐,但係久而久之,我開始不再帶有一絲同情憐憫之心… 坐喺度同樣等睇醫生嘅父子,仔仔每次一聽到咳聲就會立即掩鼻. 熟客留意到仔仔有咁嘅反應,於是同仔仔講:「你有冇家教㗎?當住人面掩口掩鼻做咩呀你?你有冇禮貌㗎?」 爸爸見到自己個仔俾佢鬧:「你做咩話佢呀?你痴線㗎?」 熟客:「我咳關你哋咩事呀,咳!咳!我係要咳呀!」 阿熟客呀,查實你把聲同咳聲都好刺耳呀,你咳還咳,唔好撩交打咁款啦,你唔好以為你咳聲大大就BODY大大先得㗎,人哋一拳KO你啦. 熟客繼續響亮地咳,咳,咳.仔仔掩住口向爸爸講咗一啲嘢,我聽唔到.爸爸就大大聲講:「可能呢個叔叔冇讀過書呢,學校有教咳要掩口,佢可能冇返過學呢.」 熟客反擊:「我名牌大學畢業㗎!」係咪福建炒飯大學呀? 爸爸望住熟客講:「你講就係呀?我係周潤發添呀.」…
天氣一熱,家中嘅小蟑螂大軍都開始出動… 過往每年嘅六至八月都會有一隻大蟑螂入屋,大版蟑螂嘅真係每年得一隻嘅啫,有人同我講過『可能係屋企人祖先化身大蟑螂嚟見你探你呀』.我啋!變隻靚啲嘅昆蟲得唔得呀?大版蟑螂我真係頂唔順呀.我好記得有晚我已經上咗床熄晒燈攬住頭頭準備瞓,突然聽到窗台有『沙沙沙沙』聲,我即刻拎起電話開電筒燈望望聲音嘅源頭,我生平中最驚嘅嘢就咁出現咗喺我眼前,我立即彈起身,一心諗住我班貓會幫我解決問題啦.點知佢哋都係同我一齊跑走… 再有一年夏天,我一屋主子全部都不停嘔,係除咗B婆同頭頭冇事,我諗嚟諗去都唔知點解會咁,咁我帶佢哋去睇醫生啦,醫生都係開啲止嘔藥抗生素之類嘅嘢.第二日我就喺雞仔嘔出嚟嘅嘢搵到一條屬於大版蟑螂嘅殘肢….之後我就醒起嗰排對面搬屋,走廊亦曾經傳出陣陣類似殺蟲水嘅味.大概係因為佢哋全部有份食咗隻身帶殺蟲水嘅蟑螂咁就中招了.好彩最後大家嘔乾嘔淨就冇事… 但係自從呢次,我就對所有殺蟑螂嘅藥通通說不,真係唔敢搏.我雖然已經唔喺屋企煮飯,亦盡量唔喺屋企食嘢,渠口位都有定時定候加稀釋漂白水,但係啲小蟑螂依然有好多好多…今年仲覺得比往年多咗活躍咗,究竟點樣先可以唔用藥而令屋企冇晒啲小蟑螂呢? 同埋一年一會嗰隻大蟑螂祖仙今年可唔可以唔好再化身蟑螂嚟探我呀?我真係好怕蟑螂…
冬天的某一日,診所內有幾位病人喺度等睇醫生~突然坐近門口嘅病人行到去另一邊嘅位度坐,即使佢已經調咗位,佢眉頭依然深深鎖,仲掩住口鼻,時不時單手撥撥.另外幾位病人都開始係咁… 我問佢哋:「係咪有咩事呀?」其中一個病人同我講:「你自己出嚟聞吓呀」於是我行出去~一出到去就聞到陣煙味…我再行出去診所門外,正正見到幾位先生挨住診所玻璃喺度食煙.佢哋望望我就唔理我,繼續食煙.我開口:「唔好意思呀幾位,你哋介唔介意唔好挨住喺度食煙呀?」A先生起晒鋼:「有咩問題呀?塊玻璃你㗎?」佢邊講邊敲玻璃.幾歲人呀?要唔要話俾老師知呀?我:「冇錯呀,診所玻璃梗係我哋㗎啦,所以請你哋唔好挨住喺度食煙呀.」A先生分明係一個屎忽仔,佢用身撞玻璃:「我係要挨係要撞呀,你咬我食呀?」B先生捉住佢:「走啦.」A先生死都唔走,可能想同塊玻璃註冊結婚過人世:「佢(指我)以為自己係邊個先?憑咩可以叫我哋走呀?我係鍾意喺度食呀,唔得咩?」C附和:「係囉,歧視呀?食煙合法㗎!」A:「係呀!」我:「哦,咁即係你哋繼續喺度食煙呀?」A極度挑釁:「吹呀?」我行返入診所直行入倉,我同事好緊張問我:「做咩呀?攞咩呀你?」 我搬個座地風扇出去,插好插蘇,拉開診所門,放把風扇出去,按著電制~『呼~~~~~~~~~~~~~』幾位先生急急腳離開原地.吹呀?吹啦嘛!
我屋企又多咗兩隻兔仔,當兩隻兔仔返到屋企時,雞仔嘅反應表情都好好笑,成個樣都充分表現咗咩係『好委屈,雞雞心裡苦』.同我屋企其他主子嘅一臉從容,好客熱情打招呼嘅反應成為強烈對比.我明明記得我之前都有喺街執過一隻兔仔返嚟養,點解雞仔今次咁大反應嘅? 雞爸一言驚醒洛克人:「上次嗰隻兔仔喺度嗰時,雞仔都未返嚟,雞仔應該係生平第一次見兔仔咋.」 咦,又好似係喎,唔怪得雞仔個反應咁大啦.兔仔喺籠入面,雞仔一見佢哋郁就會發出怪叫嘅聲.兔仔出嚟放風,雞仔就化身牧羊狗咁趕返兩隻兔仔入籠.嗰兩隻兔仔完全唔驚貓狗,自己會走埋去撩啲貓狗痴身痴勢咁,雞仔見到咁真係眼火都爆,fee到聲都沙. 我有同雞仔講:「你乖啦,兔仔都應該係暫時喺度㗎咋,佢哋搵到頭好主家就走㗎啦.」 雞仔圓碌碌嘅眼望住我,好似聽得明,又好似聽唔明咁. 我:「你仍然係全屋最麻煩最衰格嗰隻呀,放心啦,冇一隻可以超越到你地位㗎啦.」 其實我都好心郁想養埋呢兩隻兔仔,因為佢哋真係好乖,長時間放出嚟佢哋都識得自己返入籠屙屎屙尿,又可以同貓狗相處又嗲人.但係我屋企似乎真係似動物園多過人住嘅屋企了…反正佢哋都要絕埋育先會搵好人家,我又可以慢慢諗諗.唔想佢哋成為繁殖者下嘅商品,所以先絕育後搵主人似乎係必需!
有日一位小姐嚟到診所.佢行埋嚟登記處同我講:「你知唔知醫院好多人呀.」 我又點會知呢,我對眼跟住我個人㗎嘛.我:「你係咪睇醫生呀?麻煩你身分證呀.」佢:「我頭先登記過啦.」我:「你喺度登記咗?頭先?我哋睇晒登記咗嘅症啦喎…佢嘆咗啖氣:「唔係你呢度呀,醫院呀,我咪話咗我喺醫院過嚟囉,你白痴㗎咩.」哦~原來你第一句已經包含咗咁多意思.我:「你喺醫院登記咗唔關我哋診所事㗎,我哋都要同你登記過㗎.」佢:「醫院同診所唔係互通㗎咩?我喺醫院登記咗仲要再登記?」我真係幾羨慕你啲頭髮咁烏黑,證明你個腦100%全新咁樣.我:「唔係㗎~診所還診所,醫院還醫院.你頭先係去急症登記呀?你喺嗰邊應該都俾咗錢㗎喎.」佢:「係呀.」我:「你咩事要去急症呀?你係睇完嘅?定係登記咗就走?」佢:「佢將我排到去尾尾咁滯呀!話我係咩非緊急呀,我已經等咗兩個鐘都未到我呀!」我:「咁你咩事呀?」佢:「我條脷生咗粒嘢呀!」佢立即伸出條脷.…係痱滋嚟喎,應該係除非唔係.我:「哦~咁我同你登記睇醫生呀,你俾身分證我先呀.」佢:「醫院都白痴,咩非緊急呀,我講嘢都痛呀!仲要同我講嗰一百八十蚊冇得退返俾我喎!都白痴,我都廢事同佢哋嘈落去,我當交錢養班廢人囉!」我:「嗯,講嘢痛嘅就唔好講咁多嘢住呀,我同你登記先呀.」佢撻張身分證喺枱面:「真係講起就嬲呀,我又唔係冇交稅喎.」 我:「急症嘅意思係真係俾生命有危急嘅人用啊…」佢:「我講嘢都痛呀!點唔危急呀?係咪要就死或者死晒咁滯嗰啲先可以去呀?白痴!」我:「你都係唔好講嘢住啦,見痛就抖抖先呀.」原來講得多提得多白痴,好似真係會對自己有影響啊~以後我會改口話人『你真係聰明絕頂啦』!
『內文含有不雅用語,如要繼續請….』 有日兩個男仔一齊嚟到診所.佢哋一齊遞上身分證,A男:「未睇過」我:「好呀,麻煩你哋寫低你哋嘅電話同地址呀」寫地址期間,B男問A:「你肯定你要睇呀?」A:「嗯」B:「可能冇事呢」B問我:「姑娘呀,醫生係男醫生定女醫生呀?」我:「男醫生」B同A講:「男嚟喎,你真係俾佢睇你條j呀?好gay囉成件事」醫生係一個正當人家為病人診症咋喎,請唔好加埋啲無謂幻想畫面落去.A:「下體就下體啦,j咩喎」B:「j你都唔識,你真係枉為人呀」B問我:「姑娘,你知唔知咩係j呀?」我冇出聲. B:「j即係下體即係你碌鳩呀,好似象形文字利用實物外表化成圖形嘅文字」 啊,好有學識啊.A繼續寫嘢:「你下體成個j字咁㗎?」B身體扭動:「當然!曉轉彎呀嘛!」A:「j字嗰點係你個頭呀?」B:「你真係唔識㗎喎,嗰點係我PAT鳩毛!你大PAT啲就用大楷J,細PAT啲用細楷j.」B再講:「你係大楷定細楷呀?」A擰擰頭嘆咗啖氣,冇阿B咁好氣.有呢啲朋友幾好呀,唔會悶呀~
有日我出緊藥…我:「呢啲每日四次,每次一粒…」我未講完,先生就打斷我嘅對白:「啲藥咁嘅?」我望住啲藥:「有咩問題啊?」佢:「你色盲呀?唔同色喎」我望住啲藥,相信佢係講緊其中一包擁有雙面顏色嘅藥,我正想解釋… 佢就一嘢炳埋嚟大大聲嗌:「喂!醫生,色盲可以做姑娘嘅咩?食死我點算呀?同一包藥撈兩款喎」 我拎起嗰包藥.佢望住我:「你喺度捽包嘢做咩呀?」我冇理佢,繼續專注做我想做嘅嘢.佢:「你當你自己係賭聖呀?捽吓就變返同一隻藥呀?低能!要唔要加啲煙俾你呀?」診所內嚴禁吸煙,不過你有咁嘅諗法我覺得低能啲.佢又向醫生房大嗌:「喂!醫生!出嚟睇吓你個姑娘啦,佢當自己係賭聖呀佢」當我完成我做嘅嘢後,我放返低包藥喺枱面:「嗱,一樣色啦」佢望住包藥,再抬頭望住我冇出聲.隔咗十零秒左右,佢終於開口:「你真係賭聖呀?你仲可以捽啲咩呀?」老泥得唔得呀?我:「…隻藥本身係雙面嘅」佢冇出聲望住我,我報以一個最和諧嘅笑容.佢:「你覺得我好戇鳩呀?」呢啲嘢你問自己啦,唔好問我啦,我都唔識你.我:「先生,隻藥的確係雙面嘅,你可以自己拎嚟睇睇」佢拎起包藥睇,再冇出聲,我繼續安心出藥收錢.
有日朝早醫生未返到,得我一個喺度等運到.大門掛鈴響了~一位小姐行埋嚟登記處:「有冇口罩?」點解明明聽落好似一句好普通嘅嘢,但係我會覺得配合埋你嘅語氣就好似講『家陣老笠』一樣,睇嚟我攰了.我:「唔好意思小姐,我哋冇口罩賣」佢:「你俾幾個我呀」我:「我哋冇得俾呀」佢:「係咪我唔係客你就可以唔俾我呀?」咦,乜你唔係嚟睇醫生呀?咁你即係嚟運桔呀?我:「我哋係本身都唔派口罩」 佢退後兩步抬頭望望:「唔係診所咩?唔係西藥診所咩?冇口罩?你呃我呀?你戴緊嗰個咩嚟呀?」 我都想試吓去銀行用呢招『唔係銀行咩?唔係有錢銀行咩?冇錢?你呃我呀?你櫃桶嗰啲咩嚟呀?』,之後我未來N年都應該不愁衣食,仲日日有生果吔.我:「呢啲都係我哋自己嘅,我哋冇得俾你啊」佢:「冇?」我:「真係冇」佢:「西藥診所唔係要預俾人㗎咩?個個都冇口罩你死得㗎啦喎」係呀我死咗你開心冇?我:「我哋自己都訂唔到啦」佢:「你呃我呀?你哋會訂唔到?」我:「連阿特首都話買唔到,要市民捐俾佢,我哋訂唔到有幾奇?」佢:「講你又信,呃人㗎咋,藥房好多得你買啦」我:「咁你唔買?」佢:「貴呀嘛,你哋西藥診所以前都有得拎㗎,白搞㗎你」佢扭住腰離開咗診所.以前夠唔駛幾百蚊一盒口罩啦…以前夠唔駛你周圍撲口罩啦,你醒未呀?


c: text/html

text:
高加索人
高加索人通常喺唔同場合嘅意思唔係幾一樣,但係都同出自歐亞大陸西半部同中南部,非洲北部有相似體格同相貌特徵嘅民族有關.
科學咁嚟講,其實世界上係無種族呢樣嘢嘅.世界各大地理區域嘅人群間嘅差異其實細過人群內部個體間嘅差異.但係地理區域仍然係有某啲好表面嘅特徵可以話係分出大地理區群體嘅標準.自十九世紀以來,歐亞大陸西半部到北非同南亞,包括印度各民族,歐洲各民族,伊朗同中亞(包括新疆)大多數民族,北非大多數民族,甚至有啲西非,東非有啲懷疑同中東,歐亞民族有啲關係嘅民族(好似埃塞俄比亞嘅閃語係民族,西非嘅豪薩-富拉尼民族,東非嘅尼羅特種族等),都被認為係擁有共同嘅「高加索種族」嘅特徵.當然,呢種定義,主觀性好強.所以當代自然人類學通常唔同「高加索」定科學嘅定義.
而家喺非科學文獻中,尤其係北美嘅社會,政治,法律語言中見到嘅「高加索」一詞,通常只係指而傢世界上以歐洲血統為主嘅人口.咁就反而通常排除咗十九世紀科學著作中認為代表咗高加索特徵最典型嘅中東人,北非人同北部印度人.但係北美社會通常為咗語言嘅「政治正確性」,被迫放棄喺力求中立嘅法律,新聞,標準語言中用好似「白人」,「歐洲人」,「雅利安人」之類負面政治包袱比較多嘅表示歐裔人口嘅名詞,而採用「高加索人」呢個相對生僻嘅所謂「科學詞彙」,以至造成歧義.
叫法[編輯]
廣東話入邊通常唔用「高加索人」呢個唔流行嘅名詞稱呼啲歐美裔人.而家用得比較多嘅係「西人」,因為呢個係比較中立同尊重啲嘅叫法.如果唔加特殊解釋,「西」通常會被理解成西方國籍嘅歐美裔人,而唔係第啲種族.但係,啲香港人通常重鍾意叫啲歐美裔人做「鬼佬」或有者個「鬼」字嘅名稱.呢個稱呼有少少歧視性質,但係都唔係好惡意.有時連西人自己都欣然接受被稱為「鬼」.但係呢個稱呼主要係太粗俗,唔適合文雅場合使用.另外,「白」喺需要話明種族嘅時候用得比較多,其實無負面意義.「白種人」就相對生僻,主要用喺書面語入邊.「洋人」係清朝成日用來稱呼啲西人嘅用語,今日粵人好少咁用.中國北方人通常用來指歐裔西方人嘅「老外」屬於北方詞彙,廣東話入邊唔會好慣用.

robotstxt: allowed

filter: keep


text:
12 MARCH 2014(WED)
小小豬终於做到叻叻豬,因為可以克服到飲奶樽仍個心癮,可以乖乖地用杯杯飲奶啦~
其實早係大半年前,我地都好想同小小豬戒奶樽,不過都係得個諗字,每日早晚我地都仍然好習慣地用奶樽開奶.
但小小豬都已經三歲半人仔,成日用奶樽係會對語音發展唔係咁好,所以我地真係要的起心肝同小小豬槭甩佢.
我自覺成個過程都有少少變態,不過為左小小豬,所以都真係要硬住頭去做.
開始摵甩行動之前約一星期,除左出街可以用水樽之外,平時係屋企都要小小豬用杯飲水,次數方面都幾密,同埋要次次清哂杯入面啲水,總之就要佢多用水杯啦!
其實成個過程我會好多謝腸胃炎嚟探小小豬,因為腸胃炎嗰幾日,小小豬又唔可以飲奶奶,就趁佢病好之後,渴左奶幾日,就係依個時間開始摵甩啦!
坦白講,開頭小小豬都唔多肯,真係可以話喊住飲.見佢邊飲邊喊邊叫媽咪個可憐樣,都有一刻心軟.不過心諗為左小小豬,真係要強硬,所以佢唔飲哂杯奶我都唔會睬佢.
小小豬都算幾大奶癮,加上又冇飲幾日,所以CC氣都會喊住同我飲哂.第一日都用左成大半個鐘先飲完,相同分量平日唔洗十分鐘就KO啦!
之後嗰幾日都係喊住飲,不過就抗拒程度明顯一日比一日少.或者小小豬明白一個道理,知道抗拒係冇用,所以乖乖就範...哈哈哈!
到左今日,小小豬终於係完全冇扭計情況下,開開心心咁飲奶啦~
雖然小小豬用杯飲奶都可能係算遲,有啲小朋友兩歲未夠就已經可以做到,不過每個小朋友發展唔同,唔可以作比較.
但係成個過程,小小豬都只係用左五日就可以乖乖開心地用杯飲奶,所以係我地心目中小小豬都已經係叻叻豬啦!


text:
男人的Fantasy (七十九) 歲月沒有神偷
圖片來源:互聯網
離開國金嘅辦公室前,我特別將今日紅色嘅外套放低,換上一早準備好嘅白色外套.
我今年三十四歲,正出發去一個由細玩到大好朋友嘅葬禮.
佢叫Roy,細個同我住埋同一個邨,我哋係踢波時認識.我哋呢種八十後,中學初期都仲未有電腦玩,周山跑就係我同Roy嘅回憶.跟大人踢波,食冰條,入銀行涼冷氣,去沙灘游水…曾經有一段時間我哋係孖公仔,好朋友到一起身就會一電話俾對方,約定今日會去邊度玩
後來,好似好多人嘅感情一樣,因為讀書,亦因為新朋友,我哋慢慢少見大家.到有一日,
Roy同我講,佢全家要搬去香港仔,嗰一刻嘅心情,我同冇咗女朋友冇分別.
雖然有留低對方電話,初期我哋都有聯絡.但慢慢,因為大家身邊發生嘅事已經冇交接,我哋嘅話題已經慢慢減少.曾經嘅一段童年回憶,亦因為咁樣而慢慢退色.
其實呢類故事真係唔太罕見,我夠膽講每一個人都至少有一段友情係咁樣演變直到落幕.一樣本來好似瑰寶咁重要嘅事,唔知點解我哋會輕易咁放埋一邊,最後等佢無聲無息咁枯死.
係咪我哋都覺我一生人入面時間好多,就算錯過嘅事,好輕易就可以執得返;定係我哋以為已經過氣嘅事都唔需要保留,就算係感情都好,始終會有新嘅事物去取代得到?
我一直以為時間係一樣好厲害嘅事,佢可以沖淡,甚至係摧毀所有事.我慢慢長大,經歷過好多人間離合之後,就覺得呢個世界好多事都唔堅固,就算幾好嘅感情,只要時間一耐,統統都會變質.
但當我收到Roy因為病而離開咗呢個世界嘅電話之後,我先知道自己諗嘅都係錯.為咗一個好耐冇見,甚至有機會以後都唔會主動見嘅老朋友,我三晚失眠.我一路諗,原來到咗我呢個年紀,真係會有我認識嘅人,一聲不響就會以後都見唔到.
我以為已經冇咗嘅感情,其實只不過係我哋自己淡忘.呢段感情一直都留喺腦入面,只係我哋冇搵過佢出嚟.
但一切已經太遲,當你意識到好多事嘅真正意義時,可能就好似我同Roy之間咁,只係剩返葬禮嘅呢幾個小時.
祝好走,好朋友.
薛可正Facebook Page
http://www.facebook.com/sithoching


text:
義伶公園
義伶公園,係原喺廣東廣州嘅一個墓園式公園,位置喺小北登峰路(上)七星崗.呢個設施緣自道光廿五年(1845)陣,啲街坊嘅義葬墓地.呢笪地方同山崗名經已唔係多人知,舊址可能係喺而家麓湖路3號大院一帶嘅山崗.
前世[編輯]
喺道光廿五年(1845),嗰陣九耀坊學署度有演劇(做大戲),有唔少男女聚埋欣賞,戲棚係蒲葵草葵做頂嘅,唔知點樣一下子火燭起身,風勢助長咗火頭蔓延,觀眾走避陣大亂仲有人踩人,雖然當其時有小武何君奮力相救到幾百人倒,不幸用晒力兼畀火燒衫而離世,而有幾千人喺呢次火燭入邊罹難.九耀坊龍藏街嘅街坊就夾錢安葬啲死者到七星崗,除咗起石坊墓碑,仲搞咗一個義莊,街坊夾好嘅錢銀就交俾墳公所去揸著.日佔時期墳山有俾破壞過.光復後嘅1948年3月,公所士紳,八和協進會同埋廣州市嘅技術主管人員就一齊開會,決定將墳場改造成公園,愛嚟表彰義伶.
原改造佈置[編輯]
1948年嗰陣係廣州市工務局搞好圖則,分期改造,其中第一期計劃喺門口度起新牌樓,仲計劃起紀念碑同園丁木屋.嗰陣仲保留咗墳場位置,仲預未來整戲台.其他園界同植樹界就劃定好咗,係種好成580幾樖樹,仲等咁由八和協進會籌款,先至繼續搞啲建築設施.呢個計劃最尾未曾施行完.
參考[編輯]
- 新廣州建設概覽 1949


text:
旅行日期: 2017/04/08 09:00
哈人哈地 – 我們在哈薩克遇過的「好哈人」
哈薩克人出名好客熱情,真係隨街都可以識到人,搭到訕.唔信?有圖就有真相啦!
餐廳篇
雖然大家言語不通,但食到好味嘅食物嘅時候,讚揚餐廳職員最好嘅辦法就係嚟返張 Selfie 先
由 Skymkent 千里迢迢來到 Turkistan,一落車就聞到 Shashlik 香味,老闆娘就為我哋炮製即燒羊肉串
Turkistan 學生 Alexi 同 Ruby 帶我哋去大學附近一家正宗哈菜餐廳,老闆娘仲邀請我哋穿著傳統服裝合照
攝於阿拉木圖一家外賣店,佢嘅 Samsa 真係世界級!
阿拉木圖另一間專賣 Kebab 嘅小店
#扮咩呀望鏡頭啦
隨街野生捕獲篇
我哋喺哈薩克就好似做咗發哥咁,不時都俾當地人野生捕獲,要同我哋合照(當然有時係我哋邀請佢哋同我哋合照),特別係喺比較遍遠嘅小鎮
一到埗阿拉木圖人生路不熟,就有兩位好心醫科生教我哋點行去 Hostel
食飯也不忘同靚女合照
買咗張電話卡但 Activate 唔到,好彩有電訊公司姐姐耐心咁一邊 Google Translate 一邊教我哋 Set
去到 Kok Tobe 又有哈薩克人同我哋 Selfie
Skymkent 去 Turkistan 程 Marshrutka 坐隔離位叔叔仲請我食爆谷
去到 Turkistan,我哋似乎吸引過啲古蹟(真是荒謬,把自己看得那麼高!)
友誼篇
今次旅程除咗同不少途人搭訕自拍之外,當然唔少得喺旅途唔同階段,同我哋一齊同行嘅佢地啦:
同 Alexey 一家人去大峽谷 BBQ
Alexi 同同學帶我哋漫遊 Ahmet Yesevi University
我哋同 Erbolat & GF 嘅友誼都係由野生捕獲開始
帶我哋參觀和平文化宮嘅導賞員 Anara
當然唔少得 Gulzira 同 Eldany 一班多元藝術家


text:
可嵐予慈善於報恩•岑潔儀孖老公出席電影活動
歌手可嵐自掏荷包,與庭恩兒童中心合辦一個電影欣賞會,帶同超過80名有語言障礙的小朋友及其家人,欣賞電影《明日戰記》,出錢出力支持古天樂!而藝人岑潔儀更帶同老公一起出席,以支持可嵐的善舉.
被問到為何突然有包場的想法,可嵐表示其實是想向古會長報恩之餘,更可以令更多小朋友可欣賞這部由中國人創作出來的科幻電影:「疫情期間, 會長透過演藝人協會向藝人發放資助, 我都係其中一個受惠人士.到今日我有少少能力, 我希望可以用行動支持番佢!而且我知道有好多小朋友未必有機會睇到呢部電影, 所以就連同一間慈善機構合辦咗今次嘅電影欣賞會. 我覺得每個小朋友都有佢自己嘅天賦,就算雖然佢有表達嘅障礙,但都有可能有另一方面嘅天份,所以更加要比新一代睇吓.等佢哋發掘到自己嘅專長之後,承傳我哋香港電影嘅文化,因為將來都係靠佢哋!」
而岑潔儀今次拍著拖現身,與老公一起出席活動:「收到邀請時,我覺得好有意義,亦好欣賞可嵐呢一顆善心.佢仲特登整咗張好似首映禮嘅戲飛畀啲小朋友,我覺得佢真係好有心!咁啱之前同老公都冇時間去睇,而今次又夾到時間, 所以我哋就一齊嚟睇.我聽講套戲已經去到香港華語電影紀錄第二位, 希望佢真係可以上到第一位啦!」


text:
DSE 歷史 PastPaper 試題題目
每個考過公開試嘅過來人都有操Past Paper嘅經歷,係呢,點解喔?
其實我到宜家都唔明點解要做PP
你睇吓我,做到就禿頭啦嗚嗚
有冇人可以話我知點解我要操PP:(
操 DSE 歷史 PastPaper 試題題目有咩好處?
大哥啊,成日話歷史好多嘢要記好多嘢要背,記得個頭就無咗個尾,咁係因為你夾硬塞啲嘢入個腦到呀嘛
又唔見你講BTS,Seventeen,Twice啲歌詞難記?
分分鐘啲舞你都跳得返出嚟添呀!
正所謂「熟能可生巧」
無緣無故背到琅琅上口係件超難嘅事,相反你操吓卷不斷地應用,久而久之望到個年份就憶起件史事啦
考 DSE 歷史題目,不是學習歷史
操練 DSE History 試題(PastPaper)是必需的
考試考試,喂,依家你係考歷史並唔係讀歷史啊!
兩者嘅差別就大啦,讀歷史你需要好熟個發展
即係去旅行個導遊咁,邊到幾點講過啲咩最好牢牢記實
不過呢,考試係要你做歷史資料題(DBQ)同論述題(Essay),唔是記得原因經過結果就得㗎
比分位係睇你點樣理解分析,組織表達
既然係咁,你話點樣唔操吓 DSE History 試題 Past Paper 啦?
操 DSE 歷史題目能夠掌握考評心理
DSE每科內容就似浩瀚大海,有沒有終點誰能知道?
當溫極都仲有睇唔到盡頭嘅時候,我哋可以選擇詳讀略讀
意思即係有啲課題唔係幾緊要,咁你咪放輕手溫少啲囉,有啲部分重要過講三次都唔夠,唔使講比哂力落去重拳出擊啦
喺到 Chester 可以話你一二戰,中國資料題(DBQ)年年都出
相反日本,國際協作無咁重要
從何得知?咪又係操卷
結論係知彼知己百戰百勝
依家你連遊戲規則,對方套路都唔熟識,仲想點樣出奇制勝呀
揾Chester啦!上佢啲堂,睇佢啲notes,再操埋PP同寫common mistake,咁就Perfect啦
宜家都中六啦,但我仲未温曬History所有syllabus
點算啊,DSE實攞2啦
所以,唔好猶豫
快啲拎條 DSE 歷史 PastPaper 出嚟練習啦


text:
點解日本女仔嘅皮膚總係特別靚?就算天氣乾燥,佢哋都好似完全冇咩肌膚問題,底妝仲係完美無暇!佢哋到底有咩護膚秘密?即刻話你知~
注重保濕
好肌膚嘅第一步,就係要夠保濕!日本女仔唔係只喺冬天先加強保濕,而係一年四季,anytime都咁注重保濕!定時敷mask當然唔少得,日本OL更係人手一枝保濕噴霧,全天候為肌膚保水!
有良好生活習慣
唔少人會靠做facial,做機去改善皮膚,但呢啲都只係輔助.日本女仔相信皮膚好壞同飲食都有好大關係,所以佢哋都會養成良好生活習慣:多飲水,有充足睡眠,多做運動等等.健康生活有助穩定同改善肌膚問題,大家都一齊努力啦~
做面部按摩
搽上護膚品同步用手幫面部按摩都係一個小技巧嚟,除咗有助肌膚更易吸收護膚品,亦有助去水腫.適量按摩更可以做到緊緻同提拉肌膚嘅效果,睇落塊面都細啲!不過暗瘡皮膚就唔適宜按摩,如果唔係反而會按破傷口,造成反效果.
做好防曬
以為夏天先要做防曬?NO WAY!想皮膚靚啲就日日都要搽防曬!紫外線會加速皮膚老化,亦會加快皮膚水份流失,更易生斑同乾紋.唔搽防曬,之前做落嘅保濕就白白浪費喇,所以更加要養成搽防曬嘅習慣,有需要時隨時補搽,好好保護皮膚.
適時釋放壓力
太大壓力除咗影響心情外,都會影響皮膚㗎,所以適時休息放鬆一下對皮膚都有幫助.日本女仔會選擇每日更換唔同嘅妝客去轉換心情,建立自信~大家都可以揀自己鐘意做嘅事去舒緩壓力,心情開朗啲,皮膚都靚啲!
擁有人人稱羡嘅好肌膚,第一步係保濕!保濕!保濕!好重要所以要講三次!想皮膚飲飽水?試下敷肌美精超滋潤面膜啦~濃稠精華液為肌膚持久保濕,打造光滑有彈力嘅皮膚.先有水嫩肌膚,加埋以上護膚秘訣你都可以擁有似日本女仔一樣嘅好皮膚!


text:
萬眾期待嘅日子終於來臨,今日就係小小豬第一日返學嘅大日子啦!
今個星期都係親子課,所以今日我就同小豬媽一齊陪小小豬上堂,睇吓佢著住套校服幾醒目~
睇吓小小豬一見到學校就自己行左入去,好似好鐘意返學咁哦~
入到學校就返課室自己拎玩具玩啦~
其實今日都係返一個鐘頭,等小朋友感受一吓學校生活.小小豬上半部都做得幾好,識得自己拎玩具返埋位玩,又識得收拾玩具放回原處(當然就唔係全程玩同一種玩具,仲有時唔坐底要起身玩),不過都係冇扭計嘅.當做體操時都有趕住老師一齊做(不過就比較慢左兩拍),玩大型車車時又肯自己去玩.
但一到下半部分,入課室聽老師講故事時就開始出事,班入面十個小朋友,都只係得三個需要家長陪入課室(當然係有我份啦),依個小小豬要陪都不止,仲要坐上我大脾上面,痴到實一實,真係俾佢激C呀!
之後食茶點都叫做OK啲,不過因為依個為食豬實在太為食,一見啲餅餅就要即刻食,未識等埋其他小朋友(已經係屋企教過好多次,不過都仍然係咁,真係冇佢收呀).
整體上今日小小豬表現都真係麻麻地,唔知係唔係全班佢最細嘅關係,感覺上其他小朋友真係叻好多,又唔見佢地有喊同扭計,又好似識講好多嘢咁,都有一刻驚小小豬同其他同學未必可以一齊玩.
不過,今日都係第一日返學,嚟緊仲有成年時間,可能到最後小小豬會好叻叻,同其他同學仔會一齊學習得好開心啦!
希望小小豬可以快啲適應,鐘意校園生活,咁就可以開開心心咁學習啦!


text:
留學生們係香港玩左幾個月,呢個暑假大家過得好嗎? 數數手指,仲有唔夠一個月又要返去英國啦!
老實講自己都會有少少唔捨得,每次去機場都會想喊,唔知道你哋係咪都係咁呢?
不過呢啲唔開心嘅嘢就唔好講住啦,同大家分享一下:喺香港到底有咩好食呢😋
香港係一個美食天堂你想食啲咩國菜都一定會找得到.最重要嘅一點就係香港就算幾夜都好,落街總會有嘢食唔會餓親!但係有樣嘢要提提大家,大家成日都以為英國野好貴嘅時候可能因為近幾個月英鎊跌啦所以其實價錢同香港都差唔幾,所以大家唔好再有依個錯誤嘅概念啦🙈
當大家問我香港到底有咩好嘢食嘅時候我嘅有時候,你哋可能比我更了解,不過我相信香港每一區最多嘢食嘅同埋最平民化嘅一定係九龍區,尤其是係旺角尖沙咀九龍城.我相信留學生只要返香港都一定係去呢幾達地方度搵嘢食嘅 👍👍👍大家真係要盡量係呢一段時間食多啲野如果唔係你哋係英國又會好掛住架啦😂
除咗食嘢之外大家諗唔諗到有啲乜嘢係英國冇但係香港就應有盡有呢!就係主題公園啦,唔知大家會唔會同我一樣細個好鍾意去玩機動遊戲,大個左偶爾會好懷念呢?英國主題公園既機動遊戲係真係唔太刺激,相反香港除咗有迪士尼之外亦都有海洋公園,超級想玩啊大家有冇係一段時間又去玩呢👍👍👍
好啦我唔講咁多啦最後再同大家講快啲珍惜呢一段時間咁開心啦唔使用腦嘅日子真係過得特別快嘎😆😆😆
GES熱線 (查詢,諮詢及預約):
Tel: 3150 6060
Whatsapp: 6390 9020/ 63909026


text:
1. 大師推薦
客人:店長呀,我平時就成日同人Jam歌嘅,不過我無錢換結他,但係又想佢好聽啲大聲啲,點算好?
嘿,換結他當然爽啦,但係無預算之下,又想upgrade支結他嘅聲音?好簡單姐,換線吧!
呢排店長我呢就突登測試咗,指彈大師Pierre Bensusan高度推薦嘅加拿大手工鋼線Wyres.
咁依家就等我話你知,佢有咩咁厲害啦!
2. 在音色上
Wyres手工弦線聲音非常明亮通透,就算係裝係較平價嘅結他一樣可以發揮作用.佢哋採用磷青銅鍍鎳,連鋼線芯都屬於優質等a級.獨家P.T.F.E. (polymer tetra-fluoro-ethylene) coating 技術令佢減少由弦線發出嚟嘅雜音,例如做Slide嘅時候,Wyres就可以減少捽線嘅聲.另外,Wyres嘅鋼線可以提升結他本身聲音嘅質素.佢除咗會增加結他嘅音量之餘,延音性亦會增加.弦線同時仲會提升結他聲音嘅粒感,令音色更清脆有力.特別適合經常需要掃Chord嘅結他手!
3. 手感強化
Wyres 鋼線結他弦採用獨家P.T.F.E. (polymer tetra-fluoro-ethylene) 物理包覆(Coating)技術,令表面薄到你唔會感受到佢有隔層嘅感覺之餘,又擁有順滑嘅手感,好似摸緊絲綢咁樣呀!而大家可以放心,佢嘅物理包覆唔係蛇皮,所以唔會隨住時間發生脫落或者嚴重變綠.
3. 耐用性
雖然佢嘅物理包覆(Coating)偏薄,但係Wyres就利用咗佢哋嘅獨家阻水物料(hydrophobic polymer)做成 P.T.F.E. 潤滑劑,有效減慢氧化速度,同時阻隔油分,酸性同埋手汗.所以,即使你係手汗生成專員,都唔需要怕啦.
要知道結他嘅聲音雖然同佢嘅本身嘅質素成正比啦,但係都唔好忽視其他配件嘅重要性,因為你換一樣配件,聲音就會發生變化,咩話?我講咁多你都唔信?咁你就…自己買包試下啦!
*親身到店舖選購結他可享有現金價
*結他售前經儀器精準 Setup ,無痛上手
*度身專業選購意見
歡迎 DM / WhatsApp 66111035查詢
門市地址:彌敦道 560 號譽發廣場1201室(油麻地站 A2 出口旁)


text:
上升星座
上升星座(或上昇星座,英文叫ascendant()或者rising sign)係西洋占星術裏面一個好重要嘅概念,佢係指當一個人出世嗰一刻,從佢出生嘅地點嚟睇,東面地平線嗰度嗰一刻升緊嘅黃道星座(都係12星座入面其中一個).
對個人嘅影響[編輯]
基本性格[編輯]
上升星座同太陽星座一齊影響嗰個人嘅基本性格,例如一個人係太陽金牛座,但係上升雙子座,咁呢個人嘅性格會好受金牛同雙子座嘅共同影響(但重有好多其他因素).不過對某啲人黎講,上升星座嘅影響可能會好表面,即係只係一個「面具」,呢樣嘢要睇番啲星體嘅位置.
有啲人話太陽星座,月亮星座同上升星座呢三樣嘢形成一個人成個性格嘅骨架,而其他如水星星座,金星星座等等就會影響埋個性格嘅某啲部份.
外表[編輯]
上升星座會影響個人嘅外表,個樣有咩特點,甚至高矮肥瘦,同埋行為等,都受呢樣嘢影響.不過當然都要睇翻遺傳同埋後天嘅影響喇.
命途[編輯]
上升星座係宮位裏面嘅第一宮,其他嗰11個宮係自動跟住佢郁,而每一個宮都影響住個人命運裏面嘅某啲際遇.
知道時間地點嘅重要性[編輯]
太陽星座係大約每一個月轉一次,上升星座係大約兩個鐘轉一次,所以要知道自己嘅上升星座,就一定要知道準確嘅出生時間,同時要知道地點,例如邊個城市.
如果有呢啲資料,就可以去某啲網頁整張命盤出嚟就好容易知道自己係咩上升星座(同埋其他星座).


text:
人工智能可以代替傳統老師嘅教學工作?天水圍萬鈞伯裘書院就引入大陸嘅人工智能批改作文嘅系統,指出學生寫作嘅錯字,錯詞,語法錯誤等問題,並提出改善建議.負責老師覺得,系統雖然有啲限制,例如認唔到繁體字同埋部分嘅修辭方法,但都提升到中一寫作興趣及成績,老師又慳返啲改簿嘅時間,下年會用埋落中二學生到.
伯裘書院喺今年年初嘅中一學生試用呢套AI評改系統.質素保證部首席主任張敬才指,呢個AI作文批閱平台係由大陸嚟,「獲教育部國家語言文字工作委員會語言智能研究中心指導,批閱質素有一定保障!」佢仲話之前都睇過香港本地研發嘅系統,但淨係可以改到錯字,唔夠佢哋學校用.
由於個系統喺大陸嚟,學生用電腦寫完篇文,要轉返做簡體字去俾套系統認.張主任就話,套系統用十秒就批晒篇文,就會畀埋分,好過以前人手要用成個禮拜去改文,指導.個系統仲可以畀啲文章內容嘅改善建議,例如標示錯別字,不準確用詞,建議參考用字,指出語法問題.張主任話,俾個人工智能過AI平台「教導」後,分數有明顯進步,成效顯著.
但張主任都承認呢套系統有局限,例如用擬人,誇張等修辭手法就會出現誤判,亦都唔識得認中港用詞嘅分別,例如「朱古力」(大陸會寫「巧克力」);但佢相信AI收集多啲數據,深度學習及分析之後,誤判問題會得以改善,而且個平台都應承校方會整返套繁體版.
伯裘書院中文科都幾鍾意玩花臣,搞綽頭.之前有報道話,佢哋都引入過虛擬實境遊戲(VR),俾學生置身古代環境,用孔子弟子嘅身份探討孔子嘅價值觀,從而提升學習動機及文言文學習能力.
#天水圍 #萬鈞伯裘書院 #中文作文 #DSE中文 #中文科 #中文教育 #香港教育 #大陸教育 #普通話 #繁體字 #簡體字 #普通話 #廣東話 #港語學


text:
今日好多人亂傳咩「健康碼襲來iOS」之類嘅文章,真係救命……所以求其寫少少嘢啦.如果睇完都係唔明,歡迎留言/電郵 [email protected] 詢問.或者其他你聯絡到我嘅方式都得,我會儘量回復並添加落來呢篇文章.
概述
首先呢個「COVID-19暴露記錄」嘅開關僅僅只係API嘅開關——Application programming interface,佢僅僅只係只係接口,佢亦係離線運作嘅.具體而言,所有手機會係安裝相應嘅App並開啓該功能後,手機會自動隨機生成一個單一且匿名嘅ID並加密處理,而當用戶附近有其他手機而且開啓藍牙嘅情況下,互相交換加密嘅ID,並儲存彼此嘅接觸時間,時間長短等資訊,而有關資訊最長只會儲存十四天.而使用該API嘅App只能由當地嘅衛生部門開發或委託開發,而一個國家/地區只能有單一個App.而係安裝該App後,當有接觸史人士確診後,如果佢有開啓該功能且他願意合作,政府可以透過App推送某條加密Key係確診患者,之後手機收到後會比較係唔係自己嘅接觸List入面,如果係,再通知機主快啲求醫.
對於實現方式大家可以參考以下文章,會介紹得更詳細:
常見問題
係咪健康碼黎架?
唔係,呢套系統就係唔可能事前知個ID對應咩人,同政府嘅健康碼差遠了.反過來說呢個系統香港政府唔支援,就係因爲呢個系統太匿名,冇辦法實時追蹤到人們去過邊,所以先唔寫App支持而搞健康碼.
哇呢個App好可怕我想熄咗佢
睇清楚選項附近嘅說明!你連開啓都做唔到點熄?因爲呢個功能嘅具體App要政府寫,而香港政府話唔會寫,所以香港地區係用唔到嘅.粒掣只係系統更新附送個樣比你.
政府可以用來監控我哋嘅行蹤?
唔可能,政府拎到嘅係隨機嘅加密ID,佢冇辦法知道呢個ID對應邊一個人——除非佢物理角度解鎖並用到你部機啦,咁佢就知道你一個人嘅ID,而已.
咁我唔裝個App係咪開咗都無事?
係,你唔裝App政府連你個ID係咩都唔知,點追蹤你?係唔裝App但開啓暴露記錄API嘅情況下,只會在本地交換及作對比,完全唔會上網,所以理論上要Access到呢啲data而唔裝App,只能物理角度地掂到你部機並解鎖先得.
政府唔追蹤啫,Google/Apple咪會追蹤我?
唔可能.因爲佢只係同其他電話用藍牙交換資料,並不牽涉GPS所以首先不能定位.其次佢亦只能知道你A時間同B定C嘅電話一齊過,呢啲資料亦難以追蹤你去過邊(除非政府唔知道大多數裝置ID對應咩人).
咁Google/Apple會唔會暗渡陳倉幫政府架?
至少唔會幫香港政府.呢個系統維護都要員工,啲code/documents經咁多人手而仲要唔被發現邊可能?任何一個員工篤灰,間公司可以被鬧+美國告到執笠,邊個美國公司會冒呢個風險?
咁咁方便,點解香港政府唔用?
啦呢個問題唔係政府要員真係好難答實.但我估其中一個可能係因為呢個API保障得太徹底,如果假使哪天要強制嘅時候,無辦法確定某人有冇係某個場所入面開啓咗呢個API 嘅tracking嘅功能,亦即使話執法角度而言呢舊嘢不能用任何法例強制人使用/或者用法例強制咗都無辦法確保佢係呢個場所有用到(which is 最多只能強制安裝, super useless).
下但係我都係好擔心喎
I just want to reply: DONT BE TRUMP.


text:
由胡杏兒一手創立嘅胡說八道會,想當初都系平平無奇嘅一個小團體,但隨著五花解體,胡定欣二封視后,黃智雯,李施嬅,姚子羚嘅企穩腳踭,而家儼然成為咗TVB后備花旦嘅生力軍.而呢三位花旦中,姚子羚一路走來又最為艱辛!
想當年首次擔正《鐵血保鏢》嘅佢,因為外形原因加埋喊戲唔過關,更加系負評如潮.
因為冇打響頭炮,加埋嗰陣嘅TVB人才濟濟,姚子羚就遭到棄用,重新開始咗配角生涯.
於是之后嘅幾年里面,姚子羚唔系飾演妹妹就系丫鬟閨蜜呢類可有可無嘅角色,按道理從主角到配角嘅落差之大,好多人忍受唔到,然而生性樂觀嘅姚子羚卻堅持咗落嚟.
正系呢份默默付出嘅執著,令唔少監制對其改觀.所以2011年,佢有緣再次出演李添勝監制嘅《我的如意狼君》,并憑借高爾喬呢個頗具挑戰性嘅角色,成功扭轉觀眾對佢印象.
5年時間唔算長,但演技嘅進步就讓姚子羚打好根基,加埋不斷與鄭則士,黎耀祥呢類演技派嘅對戲,更讓佢獲益匪淺!
不驕不躁,踏實勤力,一步一步由備受爭議嘅演技新人到觀眾贊賞,TVB自然睇得到姚子羚嘅進步,2015年憑住《張保仔》中出色表演,佢攞落咗馬來西亞女配角同TVB最佳女配角兩個獎,呢都預示住TVB即將捧其上位.
可惜嘅就喺佢接拍臺慶劇《幕后玩家》嘅時候,卻意外畀狗咬傷,以致于不得不辭演該劇,停工休息.原本事情發生后,唔少人表示惋惜,認為姚子羚又將錯過時機畀人遺忘.
然而,機會總系留給有準備嘅人,2016年首次以打女形象現身《同盟》嘅佢英姿颯爽,拍起拖嚟卻惹人憐愛,呢段與陳山聰恍若“羅密歐與朱麗葉”般嘅愛情,簡直將胡定欣陳展鵬嘅風頭都蓋咗落去!
入行16年,而家嘅姚子羚顯然愈戰愈勇,即使面對視后胡定欣都不遑多讓,年初啱啱喺《包青天》中首次壓過咗好姊妹,與譚俊彥飾演嘅包拯喜結連理.
12月又將攜手《同盟》劇組拍新劇《曼谷唐人街》,而原本同監制合作無間嘅胡定欣則突然間唔畀啟用,由姚子羚頂上.
接連兩部大制作都力壓視后,姚子羚嘅上位快狠準,據悉王心慰即將開拍嘅《黃金有罪》都欽定佢做女主,劇接劇拍唔停嘅姚子羚,綜藝方面嘅資源都不容小覷.
趁住暑假,姚子羚先系擔任咗《搭上高鐵愛旅游》嘅嘉賓,又與李施嬅,胡蓓蔚,陳自瑤完成咗姊妹淘嘅一檔綜藝,而家重將同蕭正楠,曹永廉一齊為新節目蓄勢待發!
忙忙碌碌嘅2018年,對于姚子羚嚟講唔系一個新開始,更加系去通往視后嘅一段必經之路!
Like MisshkNews Facebook!不出门也能知天下事~


text:
當你不停落廣告嘅時侯,有冇諗過到底你嘅廣告成績係點嗎?各位中小企老闆係一般情況下,都只係睇3樣野.
多唔多人like同comment
多唔多人查詢
返唔返到生意
我都好明白以上3樣野係好重要,但其實係digital marketing呢個世界入面,仲有好多數據都可以幫助你衡量呢隻廣告嘅成效.
首先,今日就同大家介紹咩係CPM (Cost Per Mille – 每千次瀏覽成本).其實CPM唔係一件新野黎,係上一代嘅digital marketing前輩已經玩緊.呢個CPM顧名思義就係,你嘅廣告曝光了1000次的成本.只要我地拎住呢個CPM,就可以計到個廣告Budget,大約可以投放到比幾多人睇.
例如:如果用$1,000 廣告費,而個CPM係$40.咁就姐係你呢$1,000廣告費,係唔重覆曝光嘅情況下,就大約會有25,000人睇到.
就單單呢個數字,我地就可以好快咁睇到個廣告反應大約係點.而香港Facebook落廣告,平均CPM大約$45.如果你出嘅廣告個CPM 高過呢個數,咁就有可能你嘅廣告成效會有啲影響.
另外,不同行業嘅CPM都會有分別.就美容行業為例,因為本身行業競爭十分之激烈,所以相對CPM亦會較高.


text:
凹凸洞,斑痕有無困擾住你?而我就有呢個煩惱啦!雖然宜家成日帶住口罩,身邊嘅人未必見到自己嘅皮膚狀況.但係,我都想喺不經意除低口罩嘅時候驚艷其他人!作為Girls100小編嘅我,就幫大家先去發掘吓有咩方法可以解決呢個問題.
今次,就嚟到位於旺角嘅RC Beauty,體驗佢地嘅第3代皮秒激光凹凸洞,聽講同一般皮秒嘅做法有啲唔同!一齊去睇吓啦!
因為疫情關係,一入門口都會有人幫我探熱,消毒咗先,咁就可以好放心咁做療程啦.
跟住,會有專業嘅顧問幫我做咗皮膚分析先.了解咗我皮膚嘅問題,先可以對症下藥㗎嘛!
療程前做針清+修眉 非常細心
因為以前生暗瘡嘅時候,唔識護理皮膚,搞到宜家塊面有啲位置凹凹凸凸咁,好似月球表面咁.而皮秒激光利用分段式能量脈衝分解疤痕組織,當強大的激光能量射入皮膚底層時,刺激皮膚膠原蛋白大量增生,達至肌膚再生效果.當皮膚得經過皮秒激光治療更生後,凹凸洞便自然慢慢逐漸撫平.
療程一開始,治療師先幫我做咗針清同修眉,美容師手勢都ok,針清嘅時候都冇咩嘢感覺,唔會話好痛.
做皮秒前先做好補濕 幫助療程後修復
一般美容院打皮秒,打完皮膚都好乾,仲會起哂紅點.呢度就喺打之做先幫我做咗個冰肌補濕護理,有助去角質層同埋滋潤皮膚,等皮膚有水份,陣間做完激光之後冇咁乾啦!真係好加分!
治療師搽咗啲精華在我面上,再用藍光機碌下碌下,冰涼感覺,好舒服.Feel 到肌膚好水潤,仲可以加強美白效果添~
皮秒激光帶你逃離月球表面!
做完冰肌補濕護理,就開始打皮秒啦!皮秒激光利用分段式能量脈衝分解疤痕組織,當強大的激光能量射入皮膚底層時,刺激皮膚膠原蛋白大量增生,達至肌膚再生效果.可以快速改善凹凸洞問題!
做一次就已經可以見到效果?!
做皮秒激光嘅過程中真喺一啲都唔痛,而且,好明顯做完一次之後,已經見到凹凸洞少咗.相信做多幾次之後效果應該會更加好.連我啲斑都淡咗啲添!治療師話一般完整療程係10次,而我只係做左5次,已經減淡咗70%嘅斑痕,效果我都好滿意!
小店舒適,唔會hardsell
我今次去體驗嘅旺角店環境都好乾淨舒適,治療師手勢都好好,好專業,仲會建議我平日要注意飲食,保養皮膚,好細心啊.加上,做完療程之後,都唔會hardsell,呢點最加分.呢個療程男女都可以做,趁住有優惠活動快啲去試下啦!
RC Beauty
地址:九龍旺角彌敦道610號荷李活商業中心901室
營業時間:
星期一至五:12:00~21:00
星期六:10:00~19:00
*逢星期日休息
首100名女生優惠
第3代皮秒激光凹凸洞
$198/1次
$1980/10次
而家首次登記優惠,仲送冰肌補濕療程1次!


text:
每次有動畫真人版卡司公開嘅時候我都會覺得…走啦我唔想搞大佢.
上個禮拜,石田翠老師所作漫畫,發行數達1800萬部嘅《東京喰種》就喺官方網站
公佈咗將會變成真人大電影,今日終於公佈埋卡士啦!好多網民原先估會係神木隆之介咗男主角啦,又名「金木小天使」嘅主角金木研將會由新版Death Note男主角窪田正孝主演.超型女主角霧嶋薫香就會係今季日劇《世界上最艱難戀愛》演美咲同事嘅21歲女星清水富美加飾演.
通常公佈呢啲卡士都會引起好多粉絲嘅激烈反對.但今次係石田老師主動批准呢兩位做男女主角,仲話非常佩服窪田嘅演技,話如果呢個世界真係有金木,應該就係同窪田一模一樣添!而清水亦都係石田老師親切推薦添喎.窪田自己就話受寵若驚,因為自己都係《東京喰種》嘅粉絲.好多網民已經話因為窪田係個認真嘅男演員,而且成功再現夜神月嘅「計劃通」樣,所以都幾支持咁話喎.
除了男女主角外,石田老師就預告話會有好多你估唔到嘅人會參演今次電影,叫大家期待下.今次嘅導演係拍開微電影同廣告嘅萩原健太郎,故事會以連載中嘅《東京喰種》為原作,講述因傷送院被意外移植少女利世嘅心臟成為半喰種後同專門驅逐喰種嘅搜查官CCG熱戰嘅故事,電影亦會於2017年夏天在日本全國上映.
話時話,我想知邊個演大美食家月山習多啲囉.


text:
現年53歲嘅「凍齡女神」李若彤,呢幾年愈嚟愈Fit,身材絕對唔輸畀一班後生女,成日做運動嘅佢,無論係身型定樣貌,都保持住超級好嘅狀態.
呢排,李若彤為咗新書嘅籌備,佢揾咗好多後生嗰陣拍落嘅舊相,呢日李若彤仲分享咗佢後生嗰陣嘅靚相,見到佢著住着住小背心露出小蠻腰與鎖骨,將自己完美身材展示出嚟.
李若彤留言話:「估唔到而家竟然比後生嗰陣仲要瘦,當翻出呢d舊相嗰陣,仲記得當年自己為咗賺錢去兼職拍廣告,而家應該好多人都唔知道卡式帶係乜來嘅.😁😁😁」
好多網民紛紛留言大讚李若彤,都有人留言話佢而家實在係太瘦喇,仲係當時有肉肉嘅李若彤更加得意,都有人留言話李若彤簡直就係逆生長,越生越好睇.
講到李若彤,其實李若彤感情空白期近十年,李媽媽都曾經喺節目上透露,佢唔會催婚,只係想個女開心,可以有一個愛佢,呵護佢嘅人.
李若彤喺1995年拍攝《神雕俠侶》飾演小龍女一角,成功走紅紅極一時.
之後李若彤喺1998年與商人郭應泉相戀,當時郭應泉中年離異,又面對生意失敗,李若彤喺事業如日中天嘅時候,毅然北上拍劇揾錢,與愛人同甘共苦.
2004年更應男方要求退出娛樂圈,直到2008年男方向佢提出分手,加埋當時爸爸嘅離世,令李若彤大受打擊患上抑郁症,一度想自殺.
之後喺媽咪嘅悉心照顧下,李若彤先開始行出陰霾,直到「婚照」曝光之後,令唔少網友留言希望李若彤可以早日遇到對嘅人!
Like MisshkNews Facebook!不出门也能知天下事~


text:
(楊明犯法)試過十八個月無糧出 醉駕楊明:多謝睇唔起我嘅人!
撰文:東方新地|圖片:新傳媒圖片庫,楊明IG
楊明犯法 重讀訓練班
楊明犯法頻率高過攞獎,係唯一一個讀兩次訓練班嘅藝人,佢直言:「我諗歷屆都係得我讀過兩期,第一次係第十三期同楊怡一齊讀,到廿一期,公司叫我入去再培訓,唔係因為好有潛質,所以畀多期我讀,嗰年我唔知因為醉酒駕駛定刑事毀壞出事,公司罰我入去讀,廿一期我更加多嘢吸收到,因為嗰時我做咗八年.」
醉駕楊明改名改幾次 跟過太婆姓林
而問到楊明個藝名點嚟?佢澄清:「我細個一向都係叫楊明,但就叫做林楊明.我阿爺係姓楊,係楊家將嘅後人,我老竇因為過繼畀太婆而改姓林,由細到大屋企人都叫我楊明,我老竇喺我訓練班就嚟畢業,幫我改身份證個名做林明樂,我覺得唔慣,到公司問我有無想改嘅藝名,我就改做楊明.又可以跟番祖宗個姓,所以可以話藝名,亦係自己由細到大嘅名.」
用楊明呢個名行得順唔順?佢直言:「我由細叫楊明嗰陣,我覺得都差唔多,細個除咗讀書唔係好集中,其他嘢我覺得都好順,譬如我有好多朋友,到用咗楊明做藝名,有少少官非,唔如意嘅事,我諗都唔關個名事,一個人嘅人生都應該有唔同經歷,同埋其實係自己處理嘅問題.我到依家都用緊楊明做藝名,我覺得呢十年都幾順吖,開始順番自己個理想,我覺得係自己嘅思維改變咗,先至順番,可能十八歲初初出嚟,都係公司力捧,好多嘢理所當然,變咗好容易放棄一啲機會.依家大個仔咗,知道呢啲 機會唔係隨時都會有,所以會珍惜啲.」
楊明回應犯法官非「好扮嘢,唔識尊重人」
講到過去嘅官非,問楊明嗰時係咪少不更事?畀佢返轉頭嘅話會點行?佢回應:「如果畀我返番轉頭,我梗係選擇定性啲,但我又唔後悔經歷咗咁多嘢,因為如果我嗰時唔係經歷咁多事,可能好唔識珍惜機會,或者可能變咗好扮嘢,唔識尊重人嘅人.我睇到呢行好多人,係爭一啲機會去表現自己,但我一個人,去浪費咗咁多機會,我好似浪費緊其他人好渴望嘅機會.好多同事喺我無乜嘢做嘅時候同我講:『你畀心機啦,畀著我哋犯你犯嘅任何一件錯事,公司可能都唔會繼續留我喺度!』呢句說話好入到我心,因為我犯咁多次事,公司真係有權唔同我續約,所以我唔應該再浪費機會.」
楊明犯法 汪明荃畀機會
就係聽咗呢啲說話令佢領悟?楊明表示:「唔係一朝一夕領悟,唔係你哋見到我有成績嘅時候先領悟,做錯事可能好快畀人知道,但做好可能好多年都無人知,做番好要嘥好多時間,去令啲失望過嘅人或者放棄咗你嘅人知道你改變咗.我都嘥咗好多時間做番好,無論做咩角色我都接,我做咗好多年二世祖角色,強姦犯,壞人嘅角色,我都係想話畀之前幫過我,對我有信心嘅人聽,我會做番好,會畀心機做每個角色.好開心做咗幾年之後,畀阿姐 (汪明荃) 見到,阿姐問我:『你係咪想繼續做㗎?』我答:『梗係啦,唔係做咩仲喺度做呢啲角色.』阿姐就話:『如果你畀心機做,仲係想做落去,我會開始畀機會你!』無幾耐,我就入咗處境劇《天天天晴》,做咗百幾集,再做《誰家灶頭無煙火》,我諗佢想幫我入屋之餘,係幫我投入番做戲嘅心情,因為做處境劇日日都要返,朝九晚七,慢慢培養番我做嘢嘅心,雖然我做咗三,四年強姦犯,二世祖,但戲份唔多,個工作態度無咁強.」
「有好多唔好聽嘅說話」
身邊同事同傳媒嘅嘴臉有無開始改變?楊明憶述:「其實喺低沉嘅時候,見到好多嘢嘅,低沉嘅時候,睇到好多人生百態,好多謝好多喺我低沉嘅時候,鼓勵過我嘅人,但亦好多謝有啲睇唔起我嘅人,有好多唔好聽嘅說話,或者唔好睇嘅面口我都睇過.其實有啲市民都會,有啲後生啲嘅觀眾,會有一啲難聽啲嘅說話,咪當聽唔到囉!我好多謝公司大部分嘅幕後,工作人員,同最鼓勵我嘅化妝,梳頭,服裝,佢哋由細睇到我大,每次見親我都不停鼓勵我,有啲甚至鬧我,問我做咩唔畀心機,好多謝佢哋陪伴我度過嗰啲低沉嘅時間.」
犯事導致停工 十八個月無糧出
經濟上,有無捱過麵包?楊明直言:「梗係有啦,啱啱入訓練班嘅時候,生活指數都係低少少,我諗一個文員有七,八千蚊人工,我哋訓練班入去就係三千五蚊,咁唔夠㗎嘛,點都係問媽咪攞㗎嘞,媽咪都撐咗好幾年㗎,到我訓練班出咗嚟幾年,我開始犯事,最艱辛就係我第二次入訓練班嗰半年,嗰半年因為入訓練班停工,要還之前簽落嘅騷公畀公司,嗰時公司仲要停我人工,停咗十八個月,之前儲落嘅錢都用得七七八八,好彩仲有啲模特兒工作,好少錢但都叫撐得住,嗰時係要問十三期訓練班嘅同學借錢,好艱辛先捱完嗰十八個月.嗰十八個月係最慘,要返工,即係要使錢,但又無糧出.」
經常演奸角
講到終於守得雲開,攞「飛躍進步獎」,楊明笑言:「你見我上台笑自己咁老,叫自己『老飛』,其實心底我係好開心㗎,因為由公司有頒獎禮開始,我就好想攞呢個獎,因為我之前喺新加坡同馬來西亞都攞咗,係爭香港自己公司嘅獎未攞,好恨儲齊,呢個獎我恨咗好耐.」經常被派演奸角,有無唔開心?「無㗎,因為我知道自己做錯吖嘛,我嗰時乜嘢都無,我仲有咩資格去介意做咩角色呢!同埋做演員,唔應該介意做咩角色,同埋每個角色,只要做得好,都會畀人睇到.」
年初,四次提名「飛躍進步男藝員」的楊明終於獲得該獎,他不忘自嘲一把年紀才獲飛躍獎.
延伸閱讀:


text:
講起TVB嘅御用奸角,除咗憑借經典動圖大火嘅鄭子誠之外,戴志偉都系其中之一.1981年畢業于無線訓練班嘅佢,曾經系劉德華梁家輝嘅同學,但系相較之下,戴志偉嘅星途可謂好黯淡.
不特冇辦法擔正做主角,就連戲路都畀定型.
比如1984年喺《鹿鼎記》中飾演鄭克爽,1995年喺《神雕俠侶》中飾演趙志敬,喺《雪山飛狐》中飾演田歸農等.
雖然后來佢都做過好人,比如《刑事偵緝檔案IV》中飾演古天樂上司,但因戲份好少,都冇幫助佢實現事業騰飛!
或者戴志偉自己都唔知喺演藝圈中佢永遠都冇辦法做到獨當一面,加埋TVB日薄西山,2008年起佢就開始轉行做保險,后嚟仲開咗一家做財務策劃嘅公司,做起咗小老板.對比喺TVB日夜顛倒拍戲嘅日子,簡直舒服太多!
得閒,戴志偉仲中意唱歌同踢波.作為“香港明細足球隊”嘅球員,佢同黃日華曾經多次嚟大陸踢友誼賽.
被問到點解離開TVB,戴志偉慨嘆公司規則環境改變,而且相較于一線藝人,自己都冇利用價值,所以工作得好唔開心!有一次續約仲講出鏡唔夠,叫我免費做三個月補返嚟,完全唔尊重我!
時隔7年,戴志偉一早系保險公司分區高級經理,對TVB都冇咗當年嘅怒火,反而對服務咗三十年嘅公司,收視制作下滑覺得無奈.睇到佢衰落咁快,真系好心痛.想當年拍《刑事偵緝檔案IV》嘅時候,成組演員好有凝聚力,但係而家嘅演員心態唔同曬,佢哋對劇集完全唔志在!
再加埋黃金檔播出內地劇,對電視臺嚟講,真系致命傷!始終對于TVB嚟講,自己出品嘅先系招牌,但而家變成超市緊樣,而家無線嘅領導人真系不如當年六叔緊有遠見!
Like MisshkNews Facebook!不出门也能知天下事~


text:
有時一段感情嘅失敗唔係因為有一方唔夠好,而係另一方未玩夠.
無論你有幾好,無論你有幾無微不至,對一個未玩夠嘅人嚟講你只係佢嘅一個過客.感情無分對錯,分手嘅死因可以嚇你一跳:包括你太好令佢有好大壓力,你太細心好似佢啊媽咁,你太乖令佢覺得好悶.就算你有齊所有做個完美老公嘅條件都好,佢想要嘅只係一個可以成日同佢蒲,四圍玩嘅人,長唔長遠根本唔係佢地諗嘅事.
要怪,只好怪你喺一個唔適當嘅時間愈到一個你想長相廝守嘅人.
當你憧憬住兩個人可以喺柔和嘅陽光下漫步海邊,佢心入面諗嘅係想喺迷幻嘅舞池忘我噉扭動,沉醉喺人間妖域依個愈夜愈精彩嘅地方.你追求長長久久,佢渴望乾柴烈火;你覺得平淡是福,佢鍾意轟轟烈烈.兩個追求嘅嘢都唔同,但兩個都冇錯,分開只係大家Timing真係唔啱.或者係世人眼中你係一個好識照顧對方嘅人,但偏偏對佢嚟講你就只係一個不及喺舞池跳咗兩隻辣身舞嘅陌生人.
壞人有市場,係因為佢夠新鮮刺激,仲有大家都係享受當下.
或者一夜情吸引嘅地方就係噉,你唔洗諗大家性格啱唔啱,唔洗去考慮將來嘅問題,只需要盡情享受當下嘅歡愉,依點係一個所謂嘅「好男人」永遠唔會比到人嘅感覺.你唔好以為精誠所至就一定會金石為開,遇到一個未玩夠嘅人,除非你肯同佢玩同佢癲,如果唔係你再好都只會落得被分手嘅下場.


text:
好多人鍾意睇美劇,因為好多製作,同劇本都真係堅勁,直頭荷李活級嘅水準
係嘅,但我地admin呢邊都係鐘情日劇多少少
因為日劇題材真係乜L都有,好似呢套水果宅急便
睇title真係9唔答8
實質4個字搞掂晒,外賣性服務
即日本嘅delivery, deli-health
係日本黎講,風俗業呢 (即係口爆,打飛機嘅性服務呢)係合法嘅
只係本番(即係扑野)先係犯法
當然叫得做soap land嘅,唔..即係可以’自由戀愛’
diu…講返正題先,呢套野呢,D女仔會用水果做代號,
好坦白講..D水果真係好唔靚...的確好影響追落去嘅意欲
不過咁,想了解下日本風俗業嘅朋友,可以一看
其實成套野我自己就覺得幾沉重嘅,因為佢就唔係以扑野為主,而係真係用小單元型式去介紹每一個下海女性背後嘅故事
唔談論用身體換錢呢個途經係有無必要先
但真心,就算做呢行,佢地都唔好受.一定都會遇到好多仆街客,所以個人覺得佢地每分錢都有血有汗
總好過D騙徒,呃呃tumtum,又食又拎,連呀婆都呃,果D仆街更加應該要落地獄~~
首尾呼應返,呢D題材,放返落香港.
就算係香港做妓女係合法
君不見TBB會以黃色行業或妓女做主軸題材,帶出佢地經常遇到嘅人生安全問題同心理壓力
都係果句,今時今日嘅香港,真係好單調
唔係愛回家D收錯風,擺烏龍橋段,就係外購片(主要大陸古裝片),爭產片都唔拍喇呢家.
所以港劇..唔係話唔撐..係真係的覺無咩好劇好睇
睇youtuber D Vlog 同知識係頻道仲學得多野
完


text:
7 DECEMBER 2015(MON)今晚約左班娃娃控嘅好姊妹嚟圓方影聖誕佈置,影完相就當然要去醫肚,突然又好想食熱辣辣嘅嘢,所以最後我地就嚟左正斗食既簡單但又好豐富嘅晚餐啦~
嚟得正斗就當然係食佢地嘅招牌菜 - 鮮蝦雲吞麵~
可能啲麵條係用傳統竹昇麵方法打出嚟,所以食落去特別爽脆彈牙.而雲吞就面皮薄,但入面又有好足料嘅彈牙蝦肉,一啖一粒,再加埋完全冇梘水味嘅湯,真係幾好食呀!
乾炒牛河~
由於我唔食牛,所以味道我就唔太知道,我眼睇都就炒得好有色澤,基本上每條都沾到醬汁,而又唔會痴住晒,不過睇姊妹們食得好滋味,都一定係好食啦!
鮑魚雞三絲粥~
其實我平時都真係唔多鐘意食粥,不過今次就破例了,我都食左兩碗仔添.因為個粥底綿滑,而且入面又真係勁豐富嘅材料,好多鮑魚絲和雞絲呀!
食粥又點少得佢嘅好朋友炸兩呢~
依家坊間好味嘅炸兩真係買少見少,依碟炸兩都可以話我食左大半碟(真係唔好意思食咁多),因為真係勁...勁...勁好食,滑嘟嘟嘅腸粉包著脆卜卜嘅油炸鬼,仲要熱辣辣咁食,真係強烈推介呀!
薑汁炒芥蘭~
超濃嘅薑汁,基本上可以話每條菜都有薑汁味,加埋好爽口嘅芥蘭,真係超啱我地一班女仕們呀!
正斗香妃雞~
雞肉都好嫩滑而且唔肥膩膩得嚟又好入味,所以就連薑蓉都唔洗加都一樣好好食.
仲有流汁叉燒包~
即叫即蒸關係,送到嚟都仲係冒住煙,剝開入面嘅叉燒都係大大粒,仲有少少汁係度,真係好味呀~
杞子桂花糕~
依個真係可以用彈彈下嚟形容,因為真係好彈牙,而且入面除左有杞子及桂花係入面之外,仲有啲雪耳片,清甜滋潤得嚟又有唔同口感,所以都推介.
開開心心又過左一個晚上,同班姊妹不停吹吹水又哈哈笑,都真係幾輕鬆,所以都真係多啲約佢地出嚟食下飯,充下電,等FTM都可以有自已輕鬆一面呀!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
Alexander Hera was founded in 2008. We are a top-of-the-line wedding photography company in Hong Kong for almost 14 years.Alexander Hera consist of a team of young, dynamic and creative photographers, digital artists, makeup artists, stylists and designers aspiring to bring wedding photography to a new level. Genuineness and exclusivity define our philosophy of making wedding photos. Our vision is to make every wedding couple have their own unique memory under our camera. We make the blissful moments in a timeless and natural way, creating images that the couple will cherish for a lifetime.
我同太太去行婚展,經過Alexander Hera 的Booth,望到佢哋相,我哋就好鍾意佢哋嘅攝影風格❤,再了解佢哋嘅服務,原來佢哋仲有full package,佢哋的package係包左pre Wedding同埋big day當日嘅租衫,MC,Makeup artist 等等,最緊要係有太太想要嘅高級婚紗,真係完全係一條龍💯,令到我哋唔使再花時間去搵其他嘅服務.
所以,我哋就join咗佢哋嘅服務. 我哋影相之前會同攝影師開會,講我哋想去一D大自然啲嘅地方影相📸,我哋想要的相片風格等等.咁佢就建議我哋可以去石澳,摩星嶺,華富邨瀑布,同太平山街去影我哋嘅pre Wedding.到影相嗰日攝影師Curtis,會教我哋點樣企位,擺pose,佢的指示都好清晰,有時可能表情唔係笑得咁自然,佢都會用風趣幽默😀嘅形式去氹我地笑,成個過程都好輕鬆,而出到嚟嘅成品我哋都好滿意.
而big day當日早拍晚播的效果,效果都好好,其他guest都讚話影得靚,拍得好. 當日太太的化妝師Sara都好專業,太太好鍾意❤佢哋嘅化妝同造型,尤其佢的婚紗禮服,真係好靚.攝影師助手Frank同Max 好主動幫手攞物資,當日成個過程大家都好配合,氣氛好好,好友善.
同埋影相嗰日嘅時間有的緊迫,overrun左少少🤏,但係佢哋都冇收我哋OT錢,冇話你哋過時,要即刻收OT錢咁.而我哋之前改日子影相,都冇話特別加錢. 無論Pre wedding同Big Day,整個團隊都好專業,好配合,所有嘢都follow得好好,完全感覺到佢哋貼心❤嘅服務.
多謝你哋讚賞我哋團隊同作品,我哋希望每一位新人都可以好好咁享受整個我哋嘅安排同拍攝!!😊
我先生想搞一個特別啲,同埋係船上面(遊艇海上)嘅婚禮.有一日同先生行街,經過佢哋Alexander Hera嘅Booth,見到佢哋可以提供海上婚禮,而隻船亦可以容納44人,咁我哋都想多啲朋友一齊嚟參加我哋嘅婚禮,再加上之前自己本身係wedding planner,知道價錢合理😊,所以我哋就join左佢哋嘅package啦.
接待我哋嘅同事Catherine好貼心😍,會了解我嘅需要.譬如屋企人唔食牛肉,咁Menu有乜嘢係有牛肉嘅成份,佢都會提醒我.另外,就係我婆婆需要坐輪椅上落郵輪,咁Catherine都好貼心,會幫我哋諗好晒有關上落船隻的安排.而當日的Rundown方面,Catherine亦都配合到我哋嘅要求之餘,同時都可以俾到合適的建議俾我哋.
當日嘅化妝師👧🏻Sali 同埋攝錄影的服務同態度都好好,佢哋全部都好有準備.雖然package只係包一個化妝同一個造型,但係化妝師當日好細心,全日standby幫我隨時補妝🎨.當日真係好曬好熱,我個妝已經係溶晒,佢係直接幫我落左原先的妝,然後重新幫我化過另外一個新的妝,呢樣嘢真係其他化妝師未必會去做嘅.
攝影師Frank亦都好識搞氣氛,令到當日嘅氣氛更加開心.❤ 當日船的Engine突然間壞咗,冇冷氣,好多嘉賓都覺得好熱,佢哋即刻攞風扇出來.
由於原先幫我哋的wedding planner Catherine放咗產假,工作銜接方面有啲甩漏,但係佢放完假返嚟都幫我哋跟進返同解釋返,呢樣真係要讚一讚Catherine的工作態度,好有交帶.💯
多謝你哋滿意我哋團隊,我哋希望係策劃嘅過程按每位客人嘅需要去安排,令到每一位客人都可以好好咁享受你哋嘅大日子!!😊


text:
政Whats噏:陳健波出關 寄語:平日要對老婆好啲
2022年09月27日 21:05
東網電視更多新聞短片
陳健波話感謝太太照顧.
近排有多名議員中招,需要家居隔離,當中包括身兼行政會議成員嘅保險界議員陳健波.波哥已經康復出關,仲拍咗段片話叫大家「平時真係要對老婆好啲」.
隔離7日先知老婆好?咁又唔係,而係有更深體會.波哥話老婆同工人因為同住,屬於密切接觸者,佢哋都唔可以離開屋企.雖則唔知老婆點安排,唔計早餐,7日總共14餐,每餐都有兩餸一湯,全部都係家庭餸,完全冇叫外賣嘅.照顧周到,佢話唔使知老婆點樣做到,只係需要感恩多謝佢,仲話所以做老公,平時真係要對老婆好啲.至於點樣做?佢諗大家都識做嘅.
波哥仲話新冠病毒好蠱惑,知道佢氣管差就專攻佢嘅氣管,所以佢冇發燒,只係喉嚨痛同咳嗽,開頭只係食中藥,但1日後仲係唔舒服,所以上咗醫管局HAGO登記同預婅網上睇醫生,醫生了解咗佢嘅病情,病歷同藥物之後,決定開輝瑞嘅特效藥畀佢,翌日就速遞送到佢門口嘞!佢話由於60幾歲嘅人,病情容易突然變差,醫生亦了解咗當時佢食緊嘅藥同特效藥有冇相沖,初時佢都有啲猶豫中西藥係咪適合一齊食,後來諗到內地都係中西醫結合,所以佢詢問咗自已睇開嘅中醫後,建議中西藥隔兩個鐘服用,隔咗一日就舒服好多,所以佢嘅結論係要信醫生,唔好堅持自己嘅偏見,否則後果可大可小喎.


text:
由細到大,皮膚膚色都比較暗黃,我強調,唔係黑,係黃!所以讀書時有花名叫「黃小姐」 (我唔係姓黃架!!!) 同時好羨慕啲天生白淨嘅同學仔,唔明大家都係黃種人,點解膚色可以差10度!後來看咗一篇文章,先知道原來罪魁禍首係「糖」!嗰刻有如當頭棒喝,因為由細到大,我都好鍾意食甜嘢,由於係食極唔肥體質,所以就食得更加肆無忌彈!
從嗰日開始,為咗靚靚嘅肌膚,我自問都食少咗好多,但講真日常飲食真係避無可避接觸糖,炒菜都會落少少糖吊味啦!雖然係持續一段時間嘅減糖情況吓,膚色係比讀書時白淨咗D,但距離理想膚色依然有距離,而且經過青春期嘅爆瘡後,毛孔變得粗大,日日都要化厚妝先至遮到啲問題.
直至認識咗日本Beauclair呢個牌子之後,我終於脫離咗「黃小姐」呢個稱號啦!初初係朋友介紹我用佢隻楊桃保濕卸妝水 ,貪佢夠大支好襟用 (有成500ml),價錢只係百零蚊,CP值真係好高!話晒係日本Cosme No.1 ,實力同口碑都有番咁上下.買完睇官方網頁,發現佢除咗係5FREE配方,即係無酒精,無色素,無香料,無礦物油,無防腐劑,仲加入咗6種精華級成分,最特別嘅係當中嘅楊桃葉精華,原來係抗糖化強手,可以美白保濕,去除暗黃,亮白肌膚,預防肌膚鬆弛.其實啲化妝品唔多唔少都會傷害肌膚,呢支卸妝水幫肌膚卸妝之餘,仲有埋護膚功效,卸完妝皮膚好濕潤,一啲都唔繃緊,又唔似卸妝油咁油笠笠,真係超正!
用開有條路,喺萬寧架上見到佢隔離有支細細樽嘅楊桃毛穴管理水,原來係針對毛孔黑頭問題而研發,用法係洗完面當爽膚水用,沾濕化妝棉抹2抹就可以做到peeling,清黑頭,收毛孔,仲有保濕同增生膠原蛋白等神級護膚功效,同樣係以楊桃葉精華作主成分,所以去黃功效一流,開頭用果陣見到抹完後嘅棉化有啲黃黃黑黑,用咗一排之後,毛孔真係細咗好多,連帶黑頭都少咗.黑頭產品一般都有化學成分或者酒精,但呢支同樣係5FREE,夠晒天然,當中嘅淡淡清香嚟自天然薄荷油,用完塊面涼涼地,完全唔刺激,仲可以幫助收斂毛孔添!唔怪得之成日都賣到斷晒貨!


text:
最後有楊思琦寫真集高清靚圖鏈接和緋聞.
大美人李嘉欣一直都保持住好靚嘅容顏,好多女士都好羨慕呢位一直不老女神.同樣系港姐冠軍嘅楊思琦都一直保持住后生嘅樣貌,畀人冇諗到嘅系楊思琦竟然同李嘉欣系有親戚關系!
身為單親媽媽嘅楊思琦今年過完生日就踏入40歲嘞,不過佢仲系咁靚.佢靠住自己嘅努力不僅賺錢養女,仲投資物業賺錢,相當嘅厲害.最近佢就出咗首本寫真集,而嗰啲寫真照喺前段時間已經公布出嚟,諗唔到就快40歲佢身材依然系火爆,樣貌仲好似當年啱出道咁靚.
7月18日楊思琦親自去書展推銷自己嘅寫真集,喺現場同好多二十幾歲模特比拼寫真集銷售量.楊思琦嘅寫真集都有好多人想買嘅,據悉預咗十位粉絲早早排好隊等買佢寫真集.
其中系佢寫真集最后面竟然爆料咗個畀人冇諗到嘅嘢,原來佢同李嘉欣系親戚關系,楊思琦喺文中表示其實李嘉欣系佢姑媽嘅姨甥女,稱兩人唔系好熟,不過有時喺家族聚會會碰面,楊思琦仲表示其實佢一直都避免講起呢件事,今次講出嚟,都系想將呢個小秘密作為寫真嘅結尾.
真系畀人冇諗到兩位港姐冠軍竟然系親戚關系,兩位都咁靚,睇嚟娛樂圈嘅親戚關系真系系唔少嘅,但系按佢嘅講法兩個人都冇咩聯系.
楊思琦喺文中更指出當初自己參加港姐選舉完全唔系自己嘅意思,而系阿媽推佢去嘅,佢一直覺得自己著得好老土,都覺得自己唔靚.我想講嘅系楊思琦有啲謙虛啦,有好多女士都想好像佢咁靚.關於感情問題,佢都想結婚,呢幾年都有追求者,不過都覺得唔啱.更加透露對方嘅樣貌同身家并唔系最重要嘅,重要嘅系對佢同個女一定friend.其實佢個答案我哋好早就知,因為佢一直都以個女為重心.
對于今次寫真嘅銷售情況,楊思琦喺現場就透露幾滿意嘅,仲打咗90分嘅高分.稱女兒睇到自己嘅寫真相都覺得好靚,對于首次出書嘅佢嚟講認真唔錯.
不過我相信大家嘅我個point定在于佢同李嘉欣嘅親戚關系,兩人同樣系美人,而且都系獲得港姐冠軍.雖然兩人親戚關系比較疏遠,但系不得不感嘆這巧合性.雖然有親戚關系,而且都系港姐冠軍,但系兩個人喺感情路上就相差好大啦.
Like MisshkNews Facebook!不出门也能知天下事~


text:
狗狗突然狂奔亂跑?
間唔中都會有人問:「我隻狗成日好似上左電咁係屋企橫衝直撞,有無問題架?」
呢個現像其實都有個學名的,叫做 Frenetic Random Activity Periods (FRAP),指既係狗狗訓係到好地地,突然好似上左身一樣狂跑﹑狂跳﹑狂咬野﹑狂轉圈等等… 總之就係突然做出一連串好誇張既活動,持續時間可以由分零鐘到幾分鐘不等.
點解會出現 FRAPs?因為狗仔好多時所謂的放電不足,即係刺激不足,太悶佢就會利用呢個方式自行放電.假如你同佢有足夠既運動量﹑家居環境豐富做得好,佢身心刺激都足夠既時候,就會比較少有呢個現像出現.
FRAPs 本身係正常﹑完全無問題而且係一個健康既釋放方式.不過有部份狗係呢段期間,會亂咬屋企野的,或者對於屋企細同狗狗體型較大既朋友來講,有時都會係一個困擾.
假如想減少呢類情況從而減少對家居既破壞,一般都係做返足身心刺激就夠.
體能上既刺激… 好簡單,即係跑下步﹑玩下接波執野,總之就要佢唔洗用腦地跑來跑去消耗體力.
心理上既刺激… 主要係放狗時比佢多聞唔同既野,或者係屋企同佢玩下聞野搵食既遊戲,又或者比藏食玩具比佢地自己解決問題搵食,已經好好了.得閒同佢地做下有一定難度既訓練都係一個好理想既心理刺激.
FRAP 係正常,但當 FRAP 好經常地不斷出現或者開始左狗仔好難停落黎,咁就要留意了.到時你要睇睇到底佢係太悶引發 FRAP,定係因為其他精神病症如強迫症等等令佢不能控制地作出呢類行為.


text:
香港路邊嘅圍欄掛滿晒議員驚死人哋唔知自己做咗嘢嘅banner,唔係「成功爭取乜乜乜」就「強烈讉責物物物」,一條街成19幾塊.
好似Treegun同埋佢個FD子丁議員,即係成功使咗33萬起避雨廢墩嗰位呢,用banner宣傳10蚊16張證件相咁,除返開每張幾10毛咋,唔知有冇得同埋Treegun合照㗎呢?
唔止咁,Treegun仲請(邀請個請)你睇好戲!30蚊咋,仲抵過睇早場喎!BTW,毛毛就話睇Treegun嘅演出仲好笑過睇卡通片啦,仲唔使錢?.
但最近有摩擦力強嘅鰂魚涌街坊就發現Treegun同丁議員嘅banner可能違反指引啵.冇理由㗎?banner上面又冇寫到粗口,唔會畀人告普通襲擊㗎喎,又冇人影戰術咁一步一banner,都唔係好阻街啫(但好礙眼囉).
原來地政總署嘅路旁宣傳品指引寫住「有關資料不得宣傳任何商品,收費服務,或 任何收費的訓練課程和活動」,但Treegun同丁議員嘅banner就大大隻字寫住幾錢幾錢,唔知咁樣會唔會違反指引呢?有冇法律丁丁可以教下毛毛呀?
毛毛真係有啲擔心Treegun佢哋呀,其實就算佢哋唔用平價嘢益街坊,大家都會咁愛戴佢哋㗎啦,唔好下下講錢啦,如果大家講乜嘢利益嘅嘢,係好傷我嘅心,ok?


text:
回想當年,林鄭嘅第一份施政報告所用嘅口號係「一起同行 擁抱希望 分享快樂」.先勿論佢當初係咪真係想咁做,但到咗今時今日我可以好肯定咁講,依十二隻字對香港市民嚟講真係一個字都冇中過.
如果以一個正常想邏輯去諗,你係唔會諗得出點解一個香港特首可以同廣大市民背道而馳到依個地步.由反修例開始大家已經睇得出香港市民嘅民意對佢嚟講係Nothing,不過佢嘅每個決定都仲可以話係為咗死要面子,為咗將反抗佢嘅一代趕盡殺絕而做,充其量叫冇人性,但都睇得出佢目的係咩.
直到武漢肺炎爆發,由封關到口罩供應,佢嘅每個決定莫講話唔係一個高官應有嘅水準,連一個小學雞都知要點做嘅嘢佢到而家都唔肯做——係啊,我講緊封關.即使佢每隔一兩日就封一忽仔,但一日未斷絕所有大陸,甚至外國人嚟港嘅途徑,一日都唔係真正嘅封關.香港由冇事到已經出現社區爆發嘅風險,林鄭依舊連封關依一點都未做好;口罩斷貨斷咗半個月都有,澳門都可以先話有二千萬個比市民,再掃哂葡國口罩,但香港係一邊有老人家通宵排隊買紙咁薄嘅口罩,另一邊民建聯捐一大堆口罩去中國,選舉失利後就漠視佢地班鐵票嘅死活.
分享快樂?你連比個口罩香港人都做唔到.
如果反送中嘅種種決定係要趕絕一代人嘅話,今次武漢肺炎之下林鄭嘅做法直頭係想趕絕所有香港人.無論你咩背景,藍定黃,佢都想襯今次收哂所有香港人皮——唔好話我老作,佢連唔比公務員帶口罩依番說話都講得出,你覺得佢有理過香港所有人嘅死活咩?陰謀論講,我係信中國要香港留後路比中國權貴走所以林鄭點都唔肯全封,但想香港人死哂絕對係林鄭一個人嘅諗法.當香港冇人再可以幫中國做白手套,幫中國做啲佢地唔可以出面做嘅事的話,得返香港塊地對中國嚟講係冇用嘅,如果唔係中共都唔洗慢慢放人嚟香港溝淡香港人嘅血,直接好似新疆種族清洗就得啦.
如果你仲想香港有未來,或者再睇短少少,你想你仲有條命留係香港,林鄭同佢成個政府唔可以再咁安然噉留喺度.唔好再覺得政府會同你同行,唔好諗住佢地會比到希望你,更加唔洗旨意林鄭一日仲喺度香港會有快樂可言.你可以唔支持五大訴求,但而家單單係為咗自己條命,大家都要企出嚟反抗依個政府,一定要香港嘅未來再比香港人自己話事.
自己條命自己救,香港人加油.


text:
「權利」
作為一個香港人,只要你年滿十八歲就有資格去登記做選民去投票.雖然香港唔似一啲國家,規定你一定要去投票,因為嚟個係一個公民責任,如果唔投票就會俾人罰款.而係香港當然係自願性質,所以個話事權係每個香港人身上.當大家覺得而家嘅制度有問題嘅時候,一個普通市民可以做嘅就係希望通過選舉,自己嘅一張選票去改變個社會.或者到最後未必可以改變到,但係最少唔可以放棄發聲嘅權利!
「投票」
你今日投左票未?其實投票係一件好快嘅事,真係五分鐘搞掂.不過有時真係有啲難揀,因為啲候選人都唔係太啱心水.不過唔投唔投還需投,揀無可揀還需揀!最少希望有改變,不過有時老社區,舊香港,人情味重,最重要嘅就係街坊街里,好多時都係投票俾熟悉嗰個.但係唔變就代表好?變咗就一定唔好?當然無人知,但係唔變又點會知呢?所以我寧願變!唔好浪費自己發言嘅權利!
「黨派」
其實要改變,可多時都要係社區做起.而今次選舉係雨傘運動之後嘅第一次選舉,所以又係各黨派決戰嘅時候.講真唔知今次嘅結果係會點,只係覺得唔係個個選區都可以揀到自己想揀嘅.好多時有啲係無黨派,其實只要做下啲功課,其實佢哋嘅政治取態係好明顯.所以真係唔好咁天真以為佢哋無黨派,事實上有好多都有政治取向.點都好啦,就算唔知點揀,最少都去投票俾你覺得比較好嗰個啦!


text:
「吸塵」
你一生人會幾常用吸塵機?其實依家啲吸塵機真係幾勁,不過令大家最頭痛嘅就莫過於吸完塵之後要倒咗嗰啲垃圾同灰塵.市面上有啲吸塵機仲用緊吸塵袋,但係依家好多都已經放棄吸塵袋,因為用家覺得長遠嘅費用好昂貴,所以大多數都唔會買用吸塵袋嘅機種.但係咁又衍生另一個問題就係就算倒完啲垃圾之後,其實仲有好多灰塵係個容器入面,好難清洗.
「清洗」
之前因為個仔出世所以買咗部戴森(Dyson)嘅吸塵機,事關佢嘅吸力好好唔似傳統嘅吸塵機吸吸下因為多灰塵同垃圾而影響吸力.但係用咗一排之後發現咗一個問題,就係點解中間個濾網入面開始積聚灰塵,點搞都唔乾淨,試過用壓縮氣體清理但係搞到啲塵周圍係.最慘嘅係本說明書話個部分無得拆出嚟洗,只可以用個掃清潔.當然我唔信佢拆唔到,所以係網上面搵咗好耐,終於搵到方法清潔部吸塵機.
「教學」
之前係社交媒體講過呢件事,而大家都問點樣可以拆出嚟.所以今日寫個教學等大家唔洗搵得咁辛苦.首先拆咗個垃圾桶出嚟,然後係部機嘅下面望上去.你會見到有兩粒白色嘢,之後搵兩支外賣筷子,左一支右一支,一篤就甩.唔好暴力,溫柔溫柔,唔係會整爛!其實過程係一兩分鐘搞掂.之後就拎去洗,記得記得洗完要抽乾佢先好用!唔係會壞摩打!係都要講明如果你整壞咗,我唔知仲有冇保養,因為係人為,所以後果自負,我帶咗頭盔先!下面我拍咗條片,希望幫到大家!


text:
食物選擇足以改變地球?慢食,給人的第一個印象就係 “慢慢食” 的意思?非也,原來佢係同“快餐”打對台,Slow Food VS Fast Food.
Z:ZA誌
A:澳門慢食文化協會副會長兼創辦成員Ann Leong
Z:可否介紹一下慢食係一個咩嘅概念?
A:其實慢食嘅概念係1989年由意大利開始,創辦人係當時一位叫Carlo Petrini嘅記者,目的係為咗抵抗麥當奴進駐羅馬,也擔心年輕一輩對食物的來源已越來越漠視,所以就提出咗一個與 “Fast Food” “快餐” 相反嘅概念,亦即係 “Slow Food” “慢食".
希望透過提出慢食概念,讓大家關注我哋對每一種食物嘅選擇其實係對地球帶來很大嘅變化.全球一體化係好多層面,例如經濟方面可能係一件好事,但飲食文化嘅一體化在很多的角度則弊大於利,部分食物過量消耗會造成食物多樣性嘅不平衡,也使部分飲食文化消失於全球化中.
Z:睇番資料,自1989年開始有第一個慢食協會,世界各地嘅慢食協會相繼成立,其實慢食同早已流行嘅有機種植或者公平貿易係什麼嘅關係,又有咩唔同?
A:有機種植或者公平貿易其實都屬於慢食文化概念嘅一個部分,而慢食係一個更大範圍和系統化嘅概念,由食物如何種出來,運輸,出售,到我們的手裡,而我們又如何選擇食物等.總括嚟講,慢食提倡以下三大元素:
1) Good,即人類選擇好嘅食物和對地球健康有益嘅食物;
2) Clean,減少食物嘅化學品或添加物,保持食物原有嘅味道;
3) Fair,也就是公平貿易,減少中間謀取暴利環節和把食物真實一面呈現給消費者.
事實上,每兩年國際慢食協會都攪一個大會,邀請全球所有分會參加,同期舉行一個超大規模嘅食品展覽,並邀請全球的食品供應商參加,為咗支持非洲等發展中國家嘅農夫/食品生產者參加,大會提供免費機票同住宿,藉此提供一個平台俾消費者同食品生產者直接聯繫,減少中間嘅成本,這亦是慢食文化體現公平貿易所採取嘅方法.我自己曾參加過一次,十分深刻難忘,除咗係因為那個大得3日3夜也行不完的場館外,係我有機會試到其他國家如非洲很多不同嘅食品同香料,更重要係我見到佢哋一拿上手便十分清楚知道食物嘅好與壞,這其實應是人類原始嘅能力.
Z:澳門慢食文化協會嘅成立背景係點?睇番資料中國而家成立咗4個慢食協會,包括北京,上海,香港同澳門,睇嚟澳門嘅步伐都唔慢,但你哋覺得現時係澳門推廣慢食有沒有甚麼困難?發展嘅空間如何?
A:慢食文化協會現時已遍佈全球150多個國家,已有1,300多個慢食分會創立,會員人數超過10萬,而我哋澳門係中國4個分會中最早成立嘅一個.發起人 (澳門慢食文化協會會長) 係澳門旅遊學院 (IFT) 一位講師,一位係香港居住多年嘅比利時人,很早便了解慢食文化嘅概念.於2007年,佢首次透過教學將慢食嘅概念帶嚟澳門,做法係給一班二年級嘅學生一個統籌活動嘅機會,讓大家了解乜野係慢食文化,而我亦都係透過這個活動了解到慢食嘅意義,就係咁聚集咗一班志趣相投嘅人係2010年成立澳門慢食文化協會.
而係澳門推動慢食其實係一件唔容易嘅事情,因為澳門太城市化,我哋沒有食物生產者,難以做到慢食中維護生物多樣性和食品質量那一關,所以我哋集中係教學同推廣方面,透過唔同嘅活動同途徑推廣慢食文化.另外,我哋亦都希望同北京等其他分會合作,北京那邊有食物嘅生產者,可以從食物源頭做起,我哋希望透過各個分會的合作,從源頭以至推廣的過程中在生活的社區內宣揚慢食文化.
Z:見到你哋協會曾攪過唔少工作坊同活動,有哪一個係你印象最深刻或覺得最成功?嚟緊會有一些什麼的活動推廣慢食概念?
A:我哋主要係有2個方向,一方面係每年IFT學生幫忙做嘅2個活動,已經成為一種傳統,另一方面就係我哋會員攪嘅約8個活動.係咁多活動中,我自己最印象深刻係連續2年攪嘅中山摘士多啤梨團,我哋挑選採用最少化學品嘅果園,將城市人帶回農田.係出發嘅途中我哋講解士多啤梨嘅知識作為教學,係果園採摘俾參加者有親身體驗,返嚟還能將士多啤梨製成果醬,讓大家從源頭直至製成品的過程對食物有更進一步嘅了解,例如我哋發現原來青綠色嘅士多啤梨唔一定係酸架.
Z:除咗非“快餐”外,我哋點樣先可以了解到買番嚟嘅材料或食物屬於慢食?
A:同歐洲或者其他較早期開始推動慢食文化嘅地區相比,係澳門要知道哪些食物係慢食會有一點難度,因為例如係歐洲,慢食文化協會係社區已經有一定程度嘅滲透,甚至屬於國際慢食協會開設嘅大學 (University of Gastronomic Sciences),提供食物文化相關嘅專業學位課程,使不同階層嘅人都了解到基本選擇食物嘅要點.
雖然係咁,係澳門我哋亦都可以為慢食盡一分力,慢食其中一個很重要嘅目標就係保護自己嘅飲食文化,例如我哋見到上兩代亞爺亞嫲可以食到嘅食物,我哋應該盡力保留延續,重視傳統嘅食物,而唔係全世界都只係食某幾種食物.
而我哋係IFT攪嘅其中一個活動就係 “taste education”,讓大家了解到當大眾口味變得單一化時後果會係好嚴重,亦都要了解選取食物時不一定只選擇外地嘅食物,例如大家都好鍾意食嘅三文魚,佢嘅生長速度遠遠追唔上我哋捕食嘅速度,令到三文魚數量大減,相反,食用其他成長速度較快的魚類(如沙甸魚),對生態系統嘅影響就會較低,所以食物選取嘅平衡係好重要.
而我哋嚟緊準備推出一本關於優質餐廳嘅書在澳門各地點免費派發,介紹澳門哪些餐廳食肆符合慢食文化,當中不一定全為中國菜或本土特色嘅餐廳,只要佢係支持該國的傳統飲食文化,同時配合慢食文化嘅理念,都會係入選之列.
Z:啱啱講起異國飲食文化,係日本菜當中,大家都知道味精(MSG)已經公認成為佢哋嘅食物文化之一,咁係日本嘅慢食文化係咪都會有所保留?
A:慢食文化最緊要嘅其中一點係選取嘅食物對人體及地球生態冇害,味精作為調味料如果用少量係冇問題,問題係大量嘅添加,所以頭先講起嘅taste education亦都會教大家如何去選取對自己有益嘅食物,這亦都係澳門這樣高度城市化嘅地方我哋所努力嘅方向.因為依家好多時買番嚟嘅食物已經過加工,甚至係面目全非,可能將來有一日我哋嘅下一代已經唔知道 “雞” 原來係有頭有腳,以為只係 “一舊舊”,透過taste education我哋希望可以俾大家甚至下一代知道甚麼係 “好” 嘅食物和食物嘅 “原始面貌”.
註:如果大家都有興趣更深入了解慢食概念或者加入澳門慢食文化協會,可以瀏覽佢哋Facebook Page (Macau Slow Food Association) 或者上國際慢食協會登記做中國區澳門分會嘅會員:http://www.slowfood.com/.


text:
終於嚟到我最鐘意時刻,「幻想世界派糖大召集」開始,係幻想世界四個南瓜佈置都會安排不同嘅迪迪尼朋友仔同大家影相啦!
今日原本出嚟嘅朋友仔有MICKEY,MINNIE,CHIP & DALE同埋高飛,不過佢地實在受歡迎,所以我地都只可以排到同兩位朋友仔影相呀!
其實佢地全部都換左新衫,套衫真係好靚,所以真係好想同晒佢地影.不過真係時間唔夠,唯有下次入園等埋小小豬一齊先再同佢地影啦!今日就先同MICKEY,CHIP & DALE影啦~
影完相當然唔會忘記去旁邊個職員拎糖仔同貼紙啦~
行過見到夜晚個「大頭寶寶」加埋燈光效果,成個環境即刻變得鬼魅啲呀~
繼續再反回灰熊山,因為我地去玩今年新推出嘅「灰熊山谷黑色嘉年華」~
分別有五個小型攤位遊戲俾我地玩,啲遊戲其實都真係好簡單,相信就連小小豬都可以玩到.不過簡單亦有簡單嘅好,因為大家都可以贏到小貼紙之餘,亦可以有那份滿足感嘛~
玩完小遊戲之後,我地又再飛多一轉「灰熊山極速礦車」,感覺上部車係快左,加埋四周漆黑環境,真係好有正,所以真係強列推介大家係夜晚一定要飛多一轉,感覺同日頭玩嘅好唔同呀!
探險世界「黑色馬戲班」附近今年亦推出左一個新表演「黑色嘉年華『異』演」,有六位奇人大展異能表演呀~
強烈推介最後一個表演單位「火焰神」,佢嘅玩火神功真係好利害呀~
表演完畢每部小車都有一位奇人留低同大家影相~
係明日世界嗰邊都有一個表演「明日世界怪誕夜」,會不定時有不同嘅朋友表現,好似有HIP HOP或者其他嘅勁舞表演.我睇表演個場次就係表演緊打鼓,不過都幾好睇呀~
玩都攰又係休息時候,原來迪迪尼新出左一杯杯嘅雪糕(其實可能係出左好耐,我今次先第一次見到..哈哈),十八蚊杯又幾抵食呀!我地邊食邊休息,行返去大街等睇巡遊~
「夜光鬼魅巡遊」開始啦,我真係好鐘意睇巡遊,因為氣氛真係好正呀!不過聽其他朋友仔講,今年好似係最後一以JACK做主角嘅巡遊啦~
魔鬼對眼原來會閃光,好驚呀~
到左今晚最後一個環節,就係小鎮大街睇「殭屍戰狼人」.不過因為我地個位置唔係幾好,所以睇得唔太清楚呀~
當然唔少得搵啲殭屍,狼人玩吓影相啦~
今日我係迪迪尼嘅收獲都好豐富,不過全部都已經係屬於小小豬名下啦~
其實我覺得除左鬼屋同過山車之外,其他都好啱小小豬玩,尤其係幻想世界,可以俾小小豬拎好多好多糖嘛!所以等樂園正式開始黑色世界時,我一定會同小小豬嚟個HALLOWEEN打扮,等佢入園一齊玩呀!
10月4日至31日迪迪尼黑色世界就會開始,逢星期四至星期日,仲會延長開放時間到晚上十一時,大家可以有好多時間入園玩個痛快啦!
最後,再一次多謝迪士尼PR姐姐嘅安排,等我地玩左一個好開心同非常盡興嘅晚上.
我地嘅FACEBOOK專頁,你LIKE左未呀~
仲可以關注埋我地個微博呀~
可以電郵俾我地呀~


text:
香港宗教
香港宗教相當多元化,宗教自由係香港居民享有嘅基本權利之一,受到《基本法》同有關法例保障.香港並存唔同嘅宗教,例如佛教,道教,孔教,天主教,基督教,伊斯蘭教,印度教,錫克教同猶太教,都擁有唔少信眾.好多主要宗教團體除咗弘揚教義之外,重會興辦學校同提供衞生福利設施等.
佛教[編輯]
佛教係中國嘅主要宗教之一,佛教主要節日係農曆四月初八嘅佛誕,並且係香港公眾假期之一.香港而家有超過100萬佛教信徒同幾百個佛教團體.佛教徒禮敬釋迦牟尼佛,觀音(大慈大悲觀世音菩薩),同埋其他諸佛菩薩.
大嶼山嘅寶蓮寺以起喺戶外嘅青銅天壇大佛著稱.天壇大佛莊嚴宏偉,相信係全球最大嘅青銅坐佛.每逢周末同假期,都有唔少遊人到訪.此外,座落於九龍鑽石山嘅志蓮淨苑,係仿照唐代建築模式興建嘅寺院建築群,亦係香港著名嘅佛教廟宇之一.
香港規模最大嘅佛教團體係香港佛教聯合會,喺1945年成立,除咗以弘揚佛教信仰同文化為宗旨之外,亦積極推動慈善同社會福利事業,包括提供醫療,幼兒照顧,青少年同安老服務.
道教[編輯]
道教係中國土生土長嘅宗教,主張清靜無為,崇尚自然.道教有超過二千年悠久歷史,喺香港嘅信徒達到100萬人,道堂宮觀超過300個,其中大部分都係對外開放.
道教信徒尊太上老君為道祖,佢嘅誕辰係每年農曆二月十五,而每年三月嘅第二個星期日就係「道教日」.
香港原本係漁港,其後發展成為商港,可以話一向依賴海洋為生.因此香港最多人信奉嘅神明,都同海洋同氣候有關,例如天后娘娘係水上人嘅守護神.香港嘅天后廟以大廟灣佛堂門嘅一間歷史最悠久同最出名.著名嘅廟宇重包括位於九龍黃大仙區嘅黃大仙祠,位於新界沙田嘅車公廟,同埋位於港島荷李活道嘅文武廟等.
香港道教聯合會喺1961年成立,由主要道堂宮觀同道教人士組成,經常舉辦宗教文化同社會公益活動,推廣道教信仰.香港嘅道教團體除咗進行宗教文化交流外,都非常重視公益事務,特別係教育,社會服務同慈善事業.
孔教[編輯]
孔教係宣揚以孔子教誨為基礎嘅宗教,倫理同哲學思想.教誨以道德倫常為本,強調傳統同禮制嘅重要作用.孔教儒家思想對中國歷代學術,政治,經濟同社會制度影響深遠.孔教學院1930年喺香港創立,致力推動將孔教思想列入小學,中學同大學嘅課程之內.由孔教學院創辦嘅中小學校,亦將孔教義理列入教學課程之中.而喺教育事業之外,孔教學院亦舉辦唔同嘅社會服務,例如:「長幼融融樂繽紛」等,推廣安老護幼嘅思想.
其他孔教組織有香港孔教總會同孔聖堂等.2014年開始,香港特區政府將每年九月第三個星期日定為「孔聖誕日」,以慶祝孔子嘅誕辰.孔教嘅主要節日係農曆八月廿七嘅孔聖誕辰同農曆四月初二嘅孟子誕.
羅馬天主教[編輯]
羅馬天主教會1841年喺香港設立傳教區,並喺1946年將香港升格為教區.香港大概有37.9萬名天主教徒,為天主教徒服務嘅聖職人員有司鐸,修士同修女.全香港共有52個堂區,包括40間教堂,31間小教堂同26間禮堂.彌撒聖祭以粵語進行,亦有有五分之三嘅堂區亦會用英語,有時亦採用菲律賓語.天主教香港教區設有本身嘅行政組織,並同教宗同埋各地教區保持密切聯繫.
香港嘅天主教學校同幼稚園,辦學工作由天主教教育事務處協助推行.香港明愛係統籌天主教香港教區各項社會福利服務嘅組織,為所有人士,無論係唔係天主教徒,提供各類服務.教會開辦嘅醫療同社會服務機構包括:醫院,診所,社會及家庭服務中心,宿舍,安老院,康復服務中心等,重有多個自助會社同協會.
基督教[編輯]
基督教係香港嘅歷史可以追溯到1841年,現有信徒大概140萬,會堂達到1,450間,大小宗派達到70個.除咗唔少本土宗派之外,大部分主要國際宗派同前傳教機構都喺香港設有基督教組織,包括基督復臨安息日會,聖公會,浸信會,宣道會,播道會,信義會,循道衞理聯合教會,五旬節宗同救世軍.
基督教團體積極參與香港嘅教育,醫療同社會福利工作.基督教團體開辦咗唔少教育機構,亦開辦醫院,診療所同綜合社會福利機構包括社區服務中心,兒童院,老人服務中心,服務弱智,殘疾,吸毒等人士嘅復康中心,醫院院牧事工同營辦營所.香港嘅基督教傳播,影音同藝術事工包括基督教出版社,書室,每星期出版嘅《基督教週報》同《時代論壇》,同埋電視同電台節目.
香港有兩個主要基督教團體,負責促進基督教會之間嘅合作.香港華人基督教聯會嘁1915年成立,而家有屬下教會超過360間.香港基督教協進會喺1954年成立,成員包括各大宗派,各基督教服務機構,同埋香港同東南亞正教會,致力促進香港,內地同海外各教會之間嘅聯繫,並通過輔助機構為廣大市民服務.
伊斯蘭教[編輯]
香港大概有伊斯蘭教徒30萬人,其中五萬人係華人,15萬人係印尼人,三萬人係巴基斯坦人,其餘係來自世界各地嘅教徒,當中包括來自中東各國嘅教徒.伊斯蘭教徒日常前往禱告嘅清真寺主要有五座,分別位於港島中區些利街,灣仔愛群道,柴灣歌連臣角同九龍彌敦道;另有一間清真寺設於赤柱監獄裏面.些利街清真寺係香港最古老嘅清真寺,喺1849年建成,之後喺1915年重建,可以容納會眾400人.九龍清真寺暨伊斯蘭中心可以容納大概3,500名教徒參加禮拜,而愛群道清真寺暨林士德伊斯蘭中心就可以容納會眾700至1,500人.
中華回教博愛社係代表香港華人伊斯蘭教徒嘅主要團體,為華人伊斯蘭教徒舉辦宗教活動同開辦學校.香港回教信託基金總會就負責統籌香港所有伊斯蘭教嘅活動,並管理香港所有清真寺,兩個伊斯蘭教墳場同一間幼稚園,同埋為喺香港供應嘅清真嘢食進行認證.香港嘅伊斯蘭教團體提供各種慈善服務,包括向有需要嘅人士提供經濟援助,醫療同助學等.
印度教[編輯]
香港大概有十萬名印度教徒來自印度,尼泊爾,新加坡,泰國同其他亞洲國家.佢哋嘅宗教社交活動,主要喺跑馬地嘅印度廟舉行.印度廟由香港印度教協會管理,教友可以喺嗰度冥想,靈修,練習瑜伽,參加社群活動同重要節日慶典,例如亮光節同鎮邪節等.每逢星期日上晝,印度廟度都有聚會,內容包括宗教音樂演奏同講道.星期日聚會之後同星期一夜晚,教徒可以免費享用飯餐.
印度教徒嘅訂婚同結婚典禮,可以根據《婚姻條例》喺廟內用印度教嘅風俗禮儀舉行.印度廟提供嘅其他主要服務,重有主持殯殮儀式,安排火化同有關事務.印度廟亦負責管理歌連臣角火葬場嘅印度火葬.
錫克教[編輯]
香港大概有一萬二千名錫克教徒.香港嘅錫克廟位於灣仔皇后大道東,目前被列為二級歷史建築,由註冊慈善機構Khalsa Diwan管理.錫克廟嘅特色,係任何信仰嘅海外旅客,都可喺錫克廟免費用膳同短期居留.
錫克廟每日朝早同傍晚舉行崇拜,而每逢星期日同主要神誕,錫克教始祖納那大師嘅信徒都會喺廟內舉行大型聚會.錫克教最重要嘅節日,包括祖師納那大師同第十位宗教教師高賓星大師嘅誕辰,同埋人日(所有錫克教徒嘅誕辰).
喺香港揸電單車嘅錫克教徒,可以根據《道路交通(安全裝備)規例》(第374章, 附屬法例F)第3同第10條,因為宗教理由向運輸署申請豁免佩戴電單車頭盔.
猶太教[編輯]
香港嘅猶太人社區建立喺19世紀40年代,教徒來自世界各地,喺三個主要嘅猶太教會堂聚會.莉亞堂(傳統派)喺每日,安息日同節期舉行聚會;香港聯合猶太會(改革派)亦喺安息日同節期舉行聚會.呢兩個會堂都係位於港島羅便臣道嘅同一座大廈.位於港島麥當勞道嘅Chabad Lubavitch每日都有聚會.
莉亞堂附近有一座住宅樓宇,裏面設有猶太教社區中心,為三大教派共400個家庭會員提供猶太餐,宴會同文娛康樂設施,中心亦營辦一個猶太食品超級市場,並舉辦各類活動同學習班.中心入面重設有圖書館,專門收藏有關猶太文獻同文物嘅資料.呢間中心已經成為猶太人舉行社交文化活動嘅主要場所.


text:
房L的誕生10
已更新:2018年10月29日
當時不斷出去睇樓,但當其時基本上唔多識點睇,一來自己睇好少樓,二來我有兩隻狗,除左村屋原來全香港9成屋苑都唔俾養狗.我試過睇美孚2xx萬三房單位 1xx萬嘉湖,但見到周圍冷氣機滴水,同埋又係唔俾養狗所以終歸放棄,本來對嘉湖情有獨鐘.
後來我記得係香討,唔知點解有人擺左份全港可養狗屋苑大全出黎,我就跟住一個個盤去搵,全香港睇左好多,腳皮都爛.後來竟然發現左一個大圍既遺失了的屋苑,三房單位2xx萬,可以養狗既屋苑,有會所重要在97年係定位為豪宅興建,全屋苑最細都係三房單位.當時我搵左幾間AA去睇,唔知係咪我個樣太衰當我流,跟本帶去睇D盤原全唔掂.最攪野係呢個屋苑平既原因係有部份單位望向山墳.其實我都講過,我其實唔怕鬼,但我好怕窮.但有個AA 帶我睇個盤一世難忘,低層,全屋牆紙爛晒發霉,見到都唔開胃.經典既野黎了,一拉開飯廳窗簾,見到個大山墳,大佬我唔驚,都無乜理由食飯陪住我食? 果種近同大既程度,我覺得係可以擺三隻酒杯筷子,每日上清香三注,燒埋衣紙,當拜山,堅近.當然即係急步走喇,之後呢個AA,我都費事跟佢睇了.後來又唔知點解有個女仔,自己主動打電話俾我,但唔係大圍區,話帶我去睇,呢間正路喇,開揚遠境,遠山墳境,睇完後,即刻叫佢傾價,最終283萬成交.原來賣家當年5xx萬買入,但佢好利害,高收入人士,10年來,供剩幾十萬,重要買多間大單位係隔離棟到住.我都話書中自有黃金屋喇,鬼叫自己細個唔讀書,大個做運輸.
當時係人生第二次申請按揭,自己去銀行申請,用9成上,最蠢係用兩個人名去買,堅on9.買時又聽到身邊親戚朋友話當然盡快供晒佢好喇,唔洗蝕息.咁果時又真係on99咁走去申請15年按揭,每個月供2xxxx,真係供到on99,重定下自己15年唔好去旅行.後來出席去舊同事飯局,我同果位舊同事講開,佢話即刻改番做30年按呀,你咁攪法咁辛苦為乜,我都唔多記得佢話我乜了,總之意思就話我on9喇.就係重有半個月成交時我走去改做30年,佢話都驚改唔切,但又好好彩最終真係改到,每個月我無記錯都係供10000左右,同之前相比差好遠.呢位舊同事我確係想當感激,無左佢提我,我就真係死左了,在此說聲多謝.


text:
啟德單軌系統經歷咗十幾年嘅詳細研究後,終於喺2020年正式被政府擱置.其主要死因係成本過高及觀塘段嘅高架系統違反消防安全要求.而政府提出嘅後備方案 — 多元組合系統,說穿了只係電動巴士配上行人電梯網絡,其運載能力明顯遠遜於有軌交通,亦遠遠未能照顧日益增加嘅啟德居民及大量東九上班族嘅通勤需要.
其實早在2013年,電車公司曾建議政府採用現代化電車系統取代單軌列車(圖一).由於不需建造高架設施,當時建議嘅電車系統造價只係單軌系統嘅四份之一,而且電車嘅班次及載客量可因應需要而靈活調節,令此計劃係社會上收獲不少支持聲音.可惜嘅係,當年政府指電車系統由於需要佔用大量路面空間,會令早已迫爆嘅路面交通更為擠塞,所以執意放棄現代化電車計劃,轉投聚焦已證實係掘頭路嘅單軌系統.
圖一:電車公司於2013年建議嘅現代化電車走線
但電車系統是否真如政府所說,必然要佔用車道呢?答案係否定嘅.根據政府文件,雙線電車軌需佔用嘅闊道約7米(圖二).實地考察過啟德,九龍灣及觀塘嘅道路情況後,發現只要將電車走線適當調整,大部份嘅電車軌道其實不需佔用車道(圖三紅色走線).
圖二:現代化電車嘅規格(取自政府文件)
圖三:新建議嘅現代化電車走線
例如由啟德體育園,經啟德車站廣場,至沐翠街一帶本身已預留大量行人道或花圃位置以興建環保連接系統.而跑道區一帶,電車軌道可建於面向啟德內海嘅海濱走道(圖四).至於係觀塘區,只要將現時觀塘海濱走廊嘅綠化地帶作少量改建,即可容納雙線電車軌道(圖五),令電車網絡可延伸至觀塘行動區.唯獨九龍灣商業區一帶嘅走線無可避免地要走進現行車道(圖三藍色走線).因此,建議此段路可採用混合路權,雖然會因而減慢電車嘅行進速度,但卻可大幅減少對路面交通嘅影響.
圖四:現代化電車於跑道區海濱嘅示意圖(圖片及尺寸取自政府文件)
圖五:現代化電車軌於觀塘海濱嘅擬建位置(紅圈範圍)
當然,針無兩頭利,利用海濱走廊作電車專線會佔用了原本行人道及單車徑嘅空間.但其實啟德新區本身嘅行人路同單車徑已經好充足,例如跑道區承豐道已建設行人專用嘅空中花園,以及跑道前排向維港一面嘅海濱亦已規劃了闊數十米嘅行人道及共融單車徑.所以即使電車佔用了部份內海海濱走廊嘅位置,對行人及單車前往啟德跑道嘅暢達程度影響相當輕微.
圖六:現代化電車嘅電車軌可綠化,以融入海濱走廊嘅綠化環境
由此可見,只要重組走線,現代化電車對路面交通嘅負荷其實遠低於政府早前嘅預估.希望現屆政府及社會能重新考慮採用啟德現代化電車系統,及早改善啟德及東九龍嘅交通.
Source link


text:
「膽大」
好多時做嘢係要膽大心細,做生意嘅更加要面皮厚.有時做決定係需要當機立斷,但係好多時都會驚做錯決定,不過如果唔做決定嘅話,或者會錯過咗某啲時機.所以決定咗就唔好諗返轉頭,因為通常你都會發覺自己忽略咗好多細節.不過經一事長一智,慢慢就會變得更加細心,去留意細節.話雖如此,好多時仍然粗心大意,真係要慢慢嚟,唔好急!
「心細」
近日有位朋友係網上面分享咗兩個遊戲,兩個睇落都好似好簡單,但係其實係需要顧及圖片入面嘅細節.所以好多人一開始都會答錯,但係再細心啲睇,自自然然就會注意到啲細節.好多時我哋係日常生活都會係咁,好容易就忽略咗好多嘅細節!而有時就係嚟啲唔起眼嘅細節影響結果!所以要成功有時真係要夠細心,唔好輕舉妄動,要睇清楚先至行事!如果唔係分分鐘得不償失!
「低估」
有時真係唔好睇少一啲好簡單嘅遊戲,因為開始嘅時候或者已經低估咗個問題,就算已經講明注意細節,好多時都會忽略咗.就好似有時有啲人會俾你一啲意見,但係開頭你不以為意,聽完就算,但係慢慢你會發現原來自己太過粗心大意.正所謂旁觀者清,如果太過自以為是嘅話,最後搞到自己損手爛腳就無謂啦!有時真係唔好太過高估自己,低估問題係一個致命傷!
Also published on Medium.


text:
孩子踏入2歲,「讀唔讀N班好?」成為每位家長頭痛嘅問題.其實考慮孩子報唔報讀N班,不妨由以下幾方面著手,觀察孩子嘅發展和需要,再考慮報唔報讀N班!
1. 家庭背景
如果家長係全職照顧小朋友,可以親自教導小朋友,帶佢哋出外接觸到唔同嘅新事物,其實都係畀小朋友學緊嘢,仲可以從而建立更親密嘅親子關係,未必一定需要上N班.相反,如果家長需要返工,唔能夠經常喺小朋友身邊,陪住佢哋,甚至係將小朋友交畀外傭或長輩幫手照顧嘅話,就可以嘗試為小朋友報讀N班,畀外傭或長輩有個透氣位之餘,小朋友更可以透過N班適應群體生活,學習同其他小朋友相處,培養品德等.
2. 小朋友情況
每個小朋友嘅學習能力都有差異,有啲細細個已經識聽識講,有啲可能母語都未識講,如果家長為咗令小朋友可以快啲學到更多嘢,而安排佢哋上N班,分分鐘會有反效果,隨時令小朋友變得更抗拒返學.除咗學習能力,亦要考慮埋小朋友嘅作息時間.充足睡眠對小朋友好重要,如果小朋友習慣好早起身,中午時段又再午睡的話,要佢哋上N班會比較辛苦.若家長為咗要小朋友上N班而刻意減少或調節小朋友嘅作息時間,亦唔係一件好事.
3. 學校環境
好多家長會因為口碑而選擇特定學校嘅N班,良好嘅口碑固然重要,但學校嘅位置亦係一個好重要嘅考慮因素,如果學校距離遠,小朋友返學需時長,唔方便,都會影響佢哋返學嘅意慾.另外,家長喺報讀前,應先親自了解學校嘅課程,環境,學費等,確保符合自己嘅要求,唔好盲目跟從其他人嘅選擇.
4.經濟考慮
N班全日班學費每月平均$3000-4000,加埋膳食費同其他雜費,係一筆唔少嘅開支.因此,家長需要考慮同時承擔幼兒班學費及日常生活開支嘅能力.


text:
《島國》
(第一章 巨響)
「列車將會喺四分鐘之後開出,⋯」
讀男校嘅林小樺,係典型嘅中學生, 亦係典型嘅毒撚.而家再唔係幾十年前個個打波踢波嘅年代,佢同其他人一樣拎住一部iPhone打機.有咗手提電話之後月台嘅提示變得更加緊要:因為望住電話嘅人同盲人冇咩分別.幕門幾時開,扶手梯喺邊,下架車使唔使上,所有人都要靠個月台廣播.
小樺住喺地鐵支線嘅尾站,電話嘅接收唔好,差到連碌Facebook都窒窒下嘅.所以電話入面幾時都有一堆上唔到網都玩到嘅game,等佢無時無刻都有返啲世藝吖嘛.今日佢開住咗太鼓之達人出嚟,鬼mode嘅《紅》,玩得好順,所以佢企喺扶手電梯開邊十個身位左右,耷低頭打埋首歌先行.反正等地鐵都等咗兩個字,唔爭在遲幾分鐘返屋企啦.
「列車將會喺兩分鐘之後開出,⋯」
地鐵嘅喇叭繼續無謂嘅三語廣播.同一樣嘢講三次嘅好處,就係明明道門就嚟閂,你聽到第一句嗰吓你都仲有兩句句子嘅時候衝門.
「列車即將開出,車門即將關閉.⋯⋯」
嘟⋯嘟⋯嘟⋯嘟⋯
BUNG! BUNG! BUNG! BUNG! BUNG! BUNG! BUNG! BUNG! BUNG! BUNG! BUNG! BUNG!
好大聲嘅碰撞聲.
「屌!做乜鳩呀?」
小樺嚇咗一嚇,打歪咗最後一粒,爭少少炒唔到per--打緊機嘅人係冧樓都唔會知.打開機嘅小樺本能反應係即刻收返埋部電話,快步衝咗上電梯.經電梯由月台衝上去大堂只係要3秒,時間雖短但係足夠小樺清醒返少少.過咗幾秒,佢開始估發生緊咩事.一大堆問題標晒出嚟:失驚無神喺地鐵站點會咁嘈?係咪冧樓? (一般人應該唔會聽過冧樓係咩聲嘅)係咪地鐵爆炸?
呢個總站向來係死城嚟嘅.以平日嚟講,呢刻個大堂算係出奇咁多人.閘內外有十幾個黃衫地鐵員工,出咗閘嘅有三個菲傭,兩個喊到賓賓都唔認得嘅細路,七仔,阿信屋,聖安娜,鴻福堂,泰昌,Sushi Express 嘅阿姐,四個護士仔(唔靚)同幾個着住白袍嘅人.啲人行晒出嚟先顯得香港有幾咁男女失衡.除咗一個白袍人,三個職員之外,冚唪唥都係女人嚟嘅?
小樺根本都冇心情環顧四周.一個箭步出咗閘,就有人嗌咪話:「緊急事故,本站即將關閉,請勿進入本站. Due to emergency, station is closing.」「請往C出口疏散. Please evaculate to Exit C.」 (係呀,緊急事故嗰陣係得雙語廣播.一急啲英文就甩晒 a, an, the.仲有呀,喺香港讀書就係噉.漏咗個 the 就鬼殺咁嘈.)
呢個時候連月台嗰個黃衫職員,一個廿幾歲嘅𡃁仔嚟嘅,都衝咗上嚟,飛快噉衝過闊閘機,同其他黃衫職員一齊疏導乘客行去出口.站入面嘅人都向住同一個方向行,個廣播仲一路播住.
(錄音嚟嘅:呢個世代唔通同一句嘢不停講咩.錄一次就可以不斷回帶㗎喇.)
小樺雖然未知發生咩事,有啲八掛,見到冇人看檔嘅七十一,都有少少衝動想入去食返兩個營多,三串燒賣至走.不過直覺叫佢聽話為上,於是就跟住隊尾,行去C出口嘞.
(第二章:發現)
(第一章:巨響 https://www.facebook.com/photo.php?fbid=1706318076293874)
地鐵站嘅出口設計凡人真係唔易理解.明明係一個出口,方向一樣,一個拍住一個,就硬係要俾兩個唔同嘅編號佢,彷彿隔一條柱一埲牆,靠左邊同靠右邊行會去咗唔同空間噉.我姑且當佢係為咗分流啦.有研究話人類對住啲好闊嘅門口,永遠都會十五十六,即使知道目的地,道門太闊,就會 hang機,唔知點好.加幾條柱,選擇少咗,條路迫咗,但係大家會行得快啲噉話.點都好,C1 C2 出口無論你行邊一便,對出都係同一個空間:有瓦遮頭嘅行人路,可以企到一百人度.由呢段路去最近嘅屋苑都仲有一段距離,快步行大概五分鐘咁上下.雖然話係疏散,你會以為個個都企定定喺度等指示,但係就算幾鍾意食花生都好,有爆炸有錢執都好,個個都歸心似箭,大家硬係想返去自己熟悉嘅地方.於是個個一手撳電話雙腳急步行,行向同一個方向.地鐵站嘅職員除外:因為佢哋都唔知可以去邊.跟住殿後嘅職員出嚟落閘,鎖閘,其餘嘅人企晒喺行人路嗰度,似乎好天真噉覺得會有個人發號施令,或者以為過幾分鐘會有架專車接大家走噉.
呢個時候有啲返緊屋企嘅人開始返轉頭,唔再撳電話.撳電話未必係因為打機睇書,好多時係為咗交流.身邊有大事發生,就係平日嗰 99% 永遠做受信嘅終端,難得升格做發送嘅源頭,梗係會急不及待打字影相執圖上傳.執完幅靚仔圖,Facebook,Instagram,WhatsApp,SnapChat,SMS 通通失效.科技先進到一個地埗,其實會製造咗一種「你同世界密不可分」嘅接軌感.但係無論科技點進步,你透過電話mon睇見嘅都係過咗幾秒甚至係幾分鐘嘅緩衝儲存:你同世界接軌得,就要預咗你睇嘅嘢可能係半拍前嘅殘影;反之人哋睇你嘅嘢,亦唔一定反映最新嘅情況.反正人類對世界嘅感知,由五官穿過神經,點快都係差1/4秒,慢半秒,慢半個鐘,又有咩分別呢?
難得有一場爆炸,唔同人講兩句呃like就有如錦衣夜行,家吓講唔到俾出便知,係另一種失落嚟嘅.呢刻,反應慢咗一分鐘嘅人,終於發現全世界都上唔到網嘞.於是大家向返地鐵站嘅方向,旁觀者開始追問其他旁觀者,睇吓大家係咪 on the same page,睇吓大家嘅觀察有冇唔同.Wifi,3G,4G 呢啲同陽光空氣近乎一樣嘅嘢,原來可以失驚無神就唔見晒.但至少人同人之間,原來仲可以用把口去交流.
「點算呀?」
「各自返屋企睇吓點?」
「係囉,反正邊度都去唔到.」
「你估搵議員有冇用吖嗱?」
「好,我哋去搵袁城凱議員.」
人類進化得好慢,大家始終都係習慣接收同轉述資訊.創作,描述,都係高階啲嘅活動.雖則今時今日個個都識字,知識比起中世紀豐富不知幾多倍,不過面對新狀況,始終都係鍾意睇其他人嘅歸納,而唔係自己去探索.互聯網嘅出現只係令壟斷大眾嘅訊息源頭,由個別有創造力嘅人去取代咗電視,電台,本質根本不變.冇咗資訊源頭嘅人就好似冇咗牧羊人嘅羊群,企晒喺度,唔知做咩好嘞.大家唔清楚狀況嘅時候,用太多時間做消息嘅傳遞,唔去尋求對世界更加準確嘅描述,其實都幾浪費時間.
多得小樺嘅電訊供應商,斷線多網速慢,令佢唔係太過依賴社交媒體;加上長年打機訓練出嚟嘅行動力,對隊友嘅觀察,一早學識幾時靠人,幾時食自己;幾時要做rambo,幾時可以做free-rider.喺呢個「rambo moment」,係時候自己行動喇.首先佢要確認幾件事:有冇電,有冇其他通信途徑,有冇辦法離開呢一區.喺呢個向高空發展嘅城鎮,所有建築物都五六十層樓高,冇電嘅話廿樓以上嘅地方等同唔住得人.有通信途徑,可以向外面求援,話晒喺現代城市,唔通救急扶危都一腳踢咩,幾唔鍾意都好都報咗警先啦.要確認又好,要打電話都好,最快嘅方法係衝去最近嘅超級市場.
呢個城鎮係新區,天橋好多,但係幾乎冇舖頭.幾萬人住嘅區,淨係得一間超級市場,一間診所,一間餐廳,一間藥房,一間洗衫舖咁大把.兩分鐘都唔到小樺就到咗全鎮唯一一間超級市場.望去入面,似乎仲係燈火通明,大家睇嚟仲未知道發生咩事.香港人對身邊嘅事唔太敏感嘅程度,可以話死魚過鹹魚.啱啱嗰幾吓「拆樓聲」大家未必係咁為意:火警鐘,九成九係演習;有人尖叫,可能見到曱甴;就算呯呤𠾴唥,都可能係地盤打樁大聲咗啫--處變不驚係呢個鎮嘅生存之道,如果唔係早就嚇死晒喇.見到有電,下一步就要試吓有冇固網電話.佢隨手𢲡起咗排香口膠,之後用佢唯一一張銀行咭俾錢.因為用銀行卡EPS過數,一定要打電話,如果過到數就即係固網電話冇事,可以同外界溝通啦;過唔到嘅話,就大檸樂嘞.
「請插咭」,「請放回機座」,跟住就係10秒鐘,嘟.嘟.頡.咔.嚓.唔係平時嘅雜音.小樺似乎都估到九成,好嘅唔靈醜嘅靈,銀行咭過唔到數,EPS機顯示住「連線錯誤」.佢只係眼尾見到,就即刻掉低部機同香口膠,一支箭咁衝咗出去,向左面飊走咗.
呢一刻,佢要去呢個地方確認一件事.
(第三章 隔斷)
赤沙鎮喺一個半島上面西邊嘅海灣,係個新發展嘅住宅區.呢個市鎮喺發展之前係一條村仔,廿年前拆咗之後再移山填海,而家變咗五個屋苑,加埋成二十棟高樓大廈.一棟大概六十層--不過跳過晒啲唔吉利嘅數字之後,頂樓就變咗七十樓嘞.住喺度嘅人,加埋大大話話都有成五萬人.不過因為呢度冇商場,又冇乜舖頭,平時根本唔覺有咁多人.
袁城凱係赤沙鎮嘅議員.十年前,佢將辦公室搬咗返自己屋企:四座七十樓嘅四房單位.世上好多工種根本唔使同其他人見面,科技咁發達,其實有部上到網嘅電腦就做到嘢,呢層身為軟件工程師嘅佢梗係清楚啦.慳返嚟嘅搭車時間,佢會定期睇吓市鎮嘅工程進度,跟進吓周圍嘅環境問題,再將自己嘅觀察記錄低噉.市民自發嘅監控對成個地方嘅發展應該幾正面嘅.做落做落,佢嘅經驗好似好啱用,又得到業主立案法團嘅認可,於是佢就正式踏入政壇,希望整軟件嘅經驗可以用喺社區管理噉話.今年選舉係佢第三次連任,第九年做鎮議員.佢繼續用每日下晝嘅時間,坐喺屋企個廳嘅「辧公室」度處理市鎮事務.
佢住嘅單位坐南向北,客廳開揚,有塊落地大玻璃,對住市鎮嘅北面入鎮嘅唯一車路.明明呢度嘅空氣幾近係全城最污濁,但係條路就叫做「環保大道」,認真諷刺.車路嘅東面係草,綠到好似電腦執過嘅相一樣;西面有好多樹,好濃密;再遠啲有啲高啲嘅山,不過啲山點都高唔過呢廿棟高樓.喺七十樓望落去,條車路就好似喺一片草地之中劃咗一條鉛筆痕,莫講話車同人,連路面都睇唔清楚.
下晝四點四個字,佢啱啱整理完一批居民嘅投訴,寫完封email,終於可以開始做啲同政制改革有關嘅文件.始終市鎮嘅事務都係嗰三幅被,要改變社會,就要喺政治嘅階梯爬上去,入去立法會至得.正當佢望出窗外諗嘢之際,忽然,入鎮嘅路面閃起一陣火光,之後係連珠砲式嘅爆炸聲.隔音玻璃都擋唔住連環嘅爆炸聲.環保大道爆咗一片白光,原本係路嘅位置變得火光熊熊.但係並唔係路面有嘢着咗火--入鎮嘅路,中間經已完全凹咗落去,啲火光係喺嗰度出嚟嘅.條路嘅正下方,就係地鐵入鎮嘅隨道.即係話呢次爆炸,一次過將兩條入鎮嘅路線破壞晒.
以往當然每年都會發生一兩次大事,但係頂多係停食水,壞𨋢,天橋封路,咁耐以嚟只係試過一次冇地鐵.但係發生咩事都好,袁議員都會同一班助手落樓去地鐵站做人肉告示版:因為九成九嘅人都係搭地鐵出入,所以只要去到地鐵站C出口對出嘅行人路,就可以截住大部份市民.今次地鐵同車路都出咗事,即係得返海皮一條行人路可以入嚟,一時之間都有少少吽咗喺度.袁即刻打電話俾助手,同埋開電腦通知所有助手,義工.佢知道而家有一大堆事要做:要通知消防路面同地鐵有意外,要通知所有住客點樣應變,要安排交通工具輔助居民出入,要同各大屋苑管理公司商討安排,同路政署跟進維修進度……
佢喺褸袋揞部電話出嚟,準備打呢一連串嘅電話.點知.
No Service.
再望一望電腦,上唔到網,電視喺度播雪花,連佢為防萬一冇cut到嘅固網電話,都冇訊號音.呢一刻佢同成個世界斷咗線.成個鎮同世界斷咗線.
不幸之中嘅萬幸,係屋入面所有電器都仲開着.噉係一個好徵兆--即係屋苑冇停電.一個立體向高發展嘅城鎮,有電到,有𨋢搭,尤其重要.袁用咗室內嘅對講機,打咗落大堂.呢個對講機係內線系統,睇嚟冇壞到.
「Apple,我係袁城凱.大馬路出咗事.有爆炸.幫我call所有座數,呼籲大家留喺室內,我即刻落嚟.」
交帶低之後,佢去咗士多房執咗一堆上次選舉買落嘅 walkie talkie.冇電話嘅時候呢啲古董機就大派用場嘞.佢拎個行山用嘅背囊出嚟裝晒啲 walkie talkie 入去,再孭住一個大聲公,出去搭𨋢落大堂.平時有火燭有意外嘅時候行樓梯先至係正路,不過要行五十層樓梯,孭住咁重嘢,隨時要半個鐘頭.分秒必爭嘅情況下,唯有搭𨋢喺啦.
由七十樓落大堂,要兩分鐘,次次搭親𨋢都有種進入精神時光屋嘅感覺.冇電話冇嘢騷擾嘅短短兩分鐘,可以諗到好序嘢.呢兩分鐘入面袁諗咗好多可能性.初時以為只係普通嘅火燭,但係災難之後完全唔可以同外界溝通,連電話電視上網都死晒,實在太古怪.軟件工程師一般都信奉「梅菲定律」,佢哋嘅思考方式係要不斷諗最壞情況,正所謂「你諗得到會出錯嘅嘢,都一定會出錯.」進入梅菲嘅思考領域,袁城凱想像到赤沙鎮或者變咗一個密室,出唔到,入唔到.如果連剩返嗰條行人路都用唔到嘅話,可能大家會有一兩個星期離開唔到;可能要搵架船接走晒大家;可能要逐少逐少運啲糧食同必需品入嚟……一時之間腦海浮現咗好多 worst-case scenario 出嚟.諗吓諗吓,架𨋢就到咗六樓大堂嘞.
呢一刻,佢仲未知道原來佢啱啱諗出嚟嗰啲「最壞情況」,同現實仲有好大段距離.


text:
22 OCTOBER 2020(THU)
之前除左研究左要俾多啲雞肉小小豬食之外,原來三文魚都係好啱食,因為當中嘅Omega - 3除左可以促進心血管健康之外,當中共有大量鈣質,對骨骼生長同促進眼部健康好有幫助.嘩..即係即可以增高又得護眼,仲唔係啱晒小小豬,咁就緊係要俾佢食多啲啦!
買完盒三文魚柳返屋企之後,見屋企粒檸檬都太熟了,所以就簡單啲,嚟一個牛油檸檬焗三文魚~ Wild Canadian加拿大天然野生三文魚都係因為Organic Plus做緊加拿大節優惠買3件有85折買嘅.佢地係由太平洋無污染嘅海域以拖釣方式捕獲,令三文魚能達到可持續供應 · 當中無添加化學劑,抗生素或激素,但又有豐富Omega - 3脂肪酸和蝦紅素.唔怪之得魚身都會比較偏紅,原來係正常嘅.
有機三文魚柳兩件,露筍一扎,檸檬一個,牛油約20g,蒜鹽2湯匙,香草1湯匙~
露筍先切去尾部較老部份,然後洗淨抹乾,要用約1湯匙蒜鹽調味~
待三文魚柳完全解凍後洗淨,抹乾水備用~
然後用1湯匙蒜鹽及香草放入三文魚柳內醃最少30分鐘~
先係爐盤上放上露筍,將三文魚柳放面,然後再加入牛油~
將半個檸檬渣成汁後淋係三文魚柳面,再放3片檸檬上面~
放入已預熱200度焗爐,焗13-15分鐘(需要視乎唔同牌子嘅焗爐熱度來作出調整)~
焗好出爐就食得啦~
三文魚肉再加上檸檬汁,酸酸地都好醒胃.最令我驚喜係焗完嘅三文魚肉都唔會"鞋"身又冇縮水,食入口啖啖肉都唔錯,令我對急凍三文魚即刻"叮"一聲,之後可以再入手啦!


text:
Catch 134 《捕風捉影》
當你居然會睇到Catchy哩一頁,相信你都係Catch嘅資深讀者,容許小編厚顏無恥當你係我哋嘅粉絲.
今期本身想做一個關於Mirror12子的企劃,覺得可以好似12門徒咁咁咁.但最後,變咗一本偽娛樂雜誌,仲講埋Error,C all star,連Curry都出埋,真係幾估唔到.
有關追星,近年多咗人會話鍾意一個明星係因為佢夠真,其實都唔太明連我哋哩啲小小嘅雜誌出嘅稿都好多包裝,都諗緊點樣賣真時,大明星經過個咁多鏡頭同包裝之後,睇到嘅真係有幾真呢?經理人公司幫偶像明星包裝做某個可以吸引我哋消費嘅樣,而唔出得街嘅嘢,永遠都唔會畀佢出到街,因為出咗街就好多時變咗醜聞,然後好多人要討論好耐其實係唔係真.
追星都係人生,其實都只係啲捕風捉影嘅空虛.
睇得好化咁,其實仲要唔要放真實嘅自己出街呢?定係,我哋都要好努力咁包裝自己成為理想嘅一個我?哩個自己又會係點樣呢?從追星去諗:想自己成為好似明星咁樣嘅人,所以將自我投射咗去個星度?有時係覺得自己身邊嘅人同事都好悶,所以將所精神心思投放喺個星度?但有時都只係因為成班朋友一齊追,個過程好開心,所以就咁投入?
咦,咁似大家返教會返團契咁嘅?教會其實就係經理人公司,將耶穌包裝做某個可以吸引我哋「乖/好」嘅樣.「我哋要專心跟隨耶穌,要學似耶穌咁ABCDEFG.」教會成日咁教我哋,但我哋好似無論點追住耶穌,點學都仲有好多嘢被人話唔啱,唔似,唔得,係唔係我哋哩班粉唔稱職.
或者參考下新約時代耶穌嘅一個「瘋狂粉絲」?佢用好貴嘅香膏淋耶穌,其他人話佢搞咩咁浪費,啲錢點解唔攞去幫窮人.當時耶穌係話,由佢啦,唔好為難佢.其實佢比起其他當耶穌係星咁追嘅人,更加真誠面對自己嘅心意,又更加貼近耶穌嘅狀態.當年好多追隨耶穌嘅人嘅理想/信仰,喺佢死咗之後就幻滅咗,以為自己被呃,轉去追其他星,咁今日我哋又係咩心態呢?


text:
作者\女子學
身為千囍世代,生活比唔上上一代苦,機會卻都比唔上上一代多,好多人會感嘆日子艱辛,認為與其唔上唔下咁努力,倒不如及時行樂,享受人生.於係,生活中充斥著「盡全力不如搵捷徑」,「人生唔係只有努力」等話語.呢啲原本係提醒人喺努力之餘唔好唔記得生活本質嘅美意,依家漫漫變為努力無用論,及時行樂反而成為現代人避事怠惰嘅最佳藉口.努力,真係冇用嗎?
抱怨天命之前,至少要盡人事
就算人嘅際遇大多聽天由命,但有句話講得啱,努力唔一定能改變到啲咩,但唔努力一定咩都改變唔到,努力唔係成功嘅代名詞,但佢至少可以令我哋問心無愧.更何況,單靠運氣得黎嘅成就充其量淨係算得上係僥倖,唔單止唔可以說服旁人,更加無辦法說服自己.比起心虛咁等唔知幾時先有嘅好運,不如腳踏實地過好眼前嘅人生.
推薦閱讀:幾歲和孩子談「死」?孫儷這樣做,在有限的生命裡給孩子最好的武裝
你要先認真看待世界,世界才會認真看待你
編輯相信,嗰啲曾經認真對待嘅事物,最後都會以各種方式反饋喺自己身上.如果能夠對某件事全心全意投入同用心看待每處細節,就算最後冇成果,過程中投入嘅認真仍會觸發某啲改變.好似喺日後成為孩子嘅榜樣,又或者遇上更多志同道合嘅朋友.呢啲都唔係成敗二元論可以定義嘅收穫,而係足以證明自己真係好好活過嘅寶藏.
既來之則安之,正面迎擊每次的挑戰
呢個社會過於複雜,各種奇奇怪怪嘅事情都有,與其花時間抱怨,不如從中搵出樂趣同徹底享受佢.有啲人成日怪天怪地怪社會,唔願意安於現狀但係又無所作為,總係將社會嘅唔公平掛喺嘴邊.其實,呢啲又消極又冇意義,人人都知呢個世界唔公平,但同時都係世界最公平嘅一點.
正因為每個人嘅條件各異,所以失敗都係可以被接受嘅,更何況所謂嘅失敗從來都淨係相對論,唔係絕對.喺能夠維持基本生計嘅情況下,放膽搵身為人嘅意義,並且賦予生命樂趣,忙碌嘅同時都不忘自我嘅本質,呢個正係努力生活嘅有趣之處.
難得可以黎到呢個世界,當然要認真生活認真玩,認真跌倒之後再認真爬起來,咁樣先算活得夠本!雖然唔係單憑努力就能有所成就,但至少當你下決心要努力嘅個刻起,你就已經成就左一件事,嗰樣就係你自己想要努力嘅心.再講,如果能做個態度認真積極嘅人,都係件幾有成就感嘅事情啊.
(女子學)授權轉載 原文出處(努力就是件值得驕傲的事!認真生活不只為了成就,更是一種積極看世界的方式)


text:
优质五年陈艾叶提取纯艾绒,使用棉纸和可食用级糯米浓浆纯手工制作而成.透明塑封膜十根塑封一包,防虫,防潮易保存.
南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳


text:
玩 NFT 嗰陣會唔會因為 ETH gas fee太高而帶嚟唔少壓力呢?或者你睇好 NFT 嘅前景,覺得佢會好似前幾年嘅 ICO 一樣,會有一個唔錯嘅成長,而想伸多一隻手埋去?除咗 ETH 鏈之外仲有 immutable X (IMX) 可以參考一下,佢係喺以太坊上第一個NFT Layer 2 解決方案,佢主要應用喺遊戲,金融同埋交易市場等NFT嘅場景,主要係想解決 ETH Gas 貴嘅問題.
Table of Contents
現時 ETH 問題
以太坊最大嘅問題絕對唔係輸送量或者其他問題,而係ETH鏈昂貴嘅交易成本(gas fee),當然喺以前嚟講 1ETH 只係值幾十甚至幾百 USDC,但係依家已經係超過 3,000 USDC,即係話零點幾ETH嘅Gas Fee,當然幣本位係無唔同,但係以U本位睇嘅話就由以前嘅兩位數USDC 到依家嘅幾百USDC.
喺區塊鏈業務入面其實好少有需要好高 TPS (Transaction per second) 嘅場景.
好多ETH使用者畀其他鏈搶走嘅原因通常都係因為以太坊太「塞車」同埋乙太坊手續費太貴,如果你有玩開其他鏈嘅話,你可以諗吓你點解玩嗰條鏈嘅原因,真係因為交易速度或者成本貴?
Immutable 嘅優勢
佢嘅出現就係用嚟解決依啲喺以太坊上面嘅問題,佢嘅技術有幾個優勢 :
- 即時交易
- 高輸送量
- 零gas
作為用家,係咪即時交易同埋高輸送量係比較難有感覺,差30秒係咪有好大分別呢,港究專員又未必係咁諗,而高輸送量對於一個唔睇技術嘅休閒用家係咪真係咁緊要呢?
不過零gas對於一啲休閒用家或者假日用家的確有返一啲吸引力嘅,始終錢係最實際,相比喺其他鏈畀一筆gas 嘅情況下,唔洗畀嘅 IMX 可以令一啲初步想接觸 NFT 或者相應場景嘅人可以以一個更低嘅成本,甚至係一個零成本作嘗試.你可以想像一下,如果你係一個新手純粹想試吓買完一個 NFT 即刻放返出去嘅話,你嘅成本可以講係零,當然前題係你買嗰個 NFT 無跌價.
immutable X 應用
以前唔同嘅 GameFi 我相信大家都玩過唔少,每次點擊遊戲入面嘅掣,需要進行支付嘅時候都必須畀一筆gas,如果個遊戲係喺BSC上都唔算太大支出,但係喺以太鏈上面嘅一次gas就真係幾入肉吓.想解決依個問題,其中一個方法就係遊戲要用一個中心化嘅解決方案嚟處理遊戲內部嘅交易,最後
先至上載返去區塊鏈上面,以減少鏈上操作嚟降低gas成本.不過依種方法有一個致命缺點就係容易受到攻擊.當然依個唔係一個大家想見到嘅倒退方法.而IMX 依個 0 gas 嘅賣點喺應用上就發揮佢嘅作用.
IMX 背後投資
IMX嘅投資機構可以話係一個明星陣容,有唔少一般人都會識嘅機構,例如三星,coinbase,FTX,Animoca Brands,Huobi,仲有騰訊嘅最大股東NASPERS等等.
以上任何一個機構單獨出嚟投資一個項目,嗰個項目唔多唔少都會受到市場嘅矚目,更何況immutable係有唔少依類嘅機構投資.
市場需求
依家接入immutable嘅項目好多,其中比較出名嘅有VeVe,Illuvium同埋OpenSea .
以前OpenSea喺提交NFT去市場嘅時候係需要手續費,但係依家因為 OpenSea 底層嘅協定已經換咗無用ETH,所以依家OpenSea已經唔需要上架手續費.
想知更加多關於 NFT 嘅知識同平台,可以參考吓:(No firm link for the first 3)
Veve NFT 買到啲咩?除咗 OpenSea 唔可以錯過嘅 NFT 平台
(加密貨幣基礎知識)新手玩 NFT 注意事項
熊市期間,如何尋找優質NFT項目?
(Swap Debit Card)全新虛擬支付卡,預先註冊更有NFT Giveaway及HKD60開戶推薦現金回贈(港究獨家優惠)!
經濟模型
前面講到咁多喺 gas fee 上面嘅好處,咁佢又係點達到一個持續發展呢?依個時候就可以睇吓經濟模型.喺官網解釋有三個重點,不過另外兩個唔算太重要嘅.,正如前面所講 gas 先係 IMX 嘅重點:
DAO治理
港究專員就會話依個賣點無咩特別,純粹係噱頭嘢,依家好多項目都會話自己有嘅token有DAO嘅功能,不過有都一定好過無嘅,但係實際可以增升到幾多投資者嘅利益就另作別論.
質押
你可以通過質押嚟分獎池入面嘅 IMX 份額,主要係想短期內以減少流通數量嚟提高同穩定幣價,不過長期只會帶嚟通脹,最終好似ETH咁.
用嚟做交易費用
依個係最重要嘅機制!官網寫到每一筆交易嘅20%協定費必須以IMX支付,如果嗰陣你無依種幣嘅話嘅話,系統就會自動幫你去市場買.
我哋依家係睇緊唔同幣同埋唔同項目喺 未來 嘅發展,如果 NFT 係同幾年前嘅 ICO 有差唔多嘅發展路向,依個就係一個好值得捕捉嘅機會.
要知道依家NFT板塊仲未完全爆發,隨住NFT板塊嘅發展,如果越嚟越多項目接入,依20%嘅手續費將會係一個高頻率交易.當一個幣嘅交易量上升,自然每粒幣嘅價格都會上升.如果你唔知點解嘅話,你可以將佢比喻為平時信用卡嘅 POS 機,供應商提供畀商家碌卡服務,但係每次都會喺交易入面抽取一定手續費.
例如喺OpenSea嘅NFT交易,已經係一個接入咗IMX嘅應用,而且OpenSea係一個作為NFT市場嘅龍頭,可能你會有啲奇怪,點解個價格都仲算係幾平呢?最主要係因為為咗拓展市場,目前仲係免費使用.
對比吓ETH,作為燃燒以太坊最高嘅應用,OpenSea 每日會燃燒650 ETH 左右,即係將近200萬美金,可以想像一旦IMX協議費用開始消耗,單單OpenSea一個生態嘅消耗量會有幾大.
考慮其他類似嘅應用場景,如果金融交易想得到高速並且0 gas 嘅用戶體驗,或者係其他 NFT 平台,IMX生態會不斷有項目接入.不過唯一可能出現變故係代替品出現,但目前從技術成熟度同埋市場佈局就未有對手嘅,而且唔少龍頭項目都開始向IMX招手.
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!唔好漏咗Follow Kong’s Cult嘅 Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
今日去左一年都唔慌會去一次既葵涌廣場一趟,原意係想搵下 blog 友介紹既 Pekkle 全盒.轉左兩程車,幾經〝辛苦〞先到達葵涌廣場,可能過左新年太耐既關係,我由葵涌廣場既三樓,一直搵到去地下果層,都冇辦法搵到 blog 友買到既 Pekkle 全盒,而經過今次〝再遊〞葵涌廣場,亦發覺呢個場賣精品既店舖比之前少左,所以唔單只買唔到 Pekkle 既全盒,連少少精品都買唔到,懷著期待既心情黎,咁既結果,唔多唔少都有 d 失望既....
可能個天都比我對 Pekkle 既忠誠感動到,所以當我行新都會廣場時,竟然比我係大眾書店搵到 Pekkle 新出既水壺,其實都出左有幾個月,只不過我一路都嫌佢貴左 d,所以一路都未買.估唔到又比我係新都會既大眾搵到佢,由呢件貨一出到依家,我大大話話都行過六,七間商務同大眾,一路都只有 Sanrio 其他 characters 既款,就係搵唔到 Pekkle 呢款.點知今次無心插柳既情況下,反而比我搵到佢,依家大眾仲要做緊會員八折優惠,連個天都咁幫我,我又點可以辜負佢呢?所以我即時買左兩個番黎,一個儲,一個用...
越睇佢就越靚,設計得又好貼心,分別有一個茶隔同一個飲水格,真係好正呀~
原本去專門店 Manis 買就要 $39.9 一個,依家我只係須要 $30.4 就可以買到,真係又靚又抵!果然係塞翁失馬,焉知非福....


text:
「回歸」
香港政府真係無嘢搵嘢嚟做,人哋唔知以為香港發生咗啲乜嘢事.我相信習近平去過咁多個國家,應該無一個國家或者城市因為佢去探訪而要勞師動眾,又封路,又整啲巨型嘅水馬圍著佢.就算係嗰啲乜嘢國際性峰會都唔會好似香港咁!搞咁多嘢至可以話勞民傷財,超級擾民.其實香港回歸二十年,唔係應該俾全世界睇究竟香港係一國兩制下有啲乜嘢成個咩?咁搞法真係丟架!
「擾民」
香港回歸二十年,習近平今日到訪,出席一連串嘅活動!亦都因為咁,好多地方都要配合佢嘅行程而要封路.最慘嘅係好多人都係灣仔返工放工,與此同時亦都影響附近嘅交通.香港政府真係除咗做啲低能嘢去擾民之外,其實都唔知有啲乜嘢建樹!當然有國家級領袖到訪,加強保安係有必要,但係搞到咁真係俾人笑到搵窿捐.每次都淨係斬腳趾避沙蟲,咁不如唔好搞乜嘢慶祝活動咪得囉!
「平民」
其實回歸年年都有,過多三十年仲駛唔駛慶祝?香港到時都唔知仲係唔係叫做特別行政區!講真真係唔知有啲乜嘢好慶祝,樣樣嘢都係做出嚟,根本就反映唔到香港實質嘅情況.如果真係想了解香港,其實係唔係應該去睇下啲劏房?去啲平民百姓嘅地方去視察民情?感覺真係好似皇帝出巡咁,認真擾民!如果下次係啲其他國家嘅總統嚟香港嘅話,唔通又搞到咁樣樣?唉!
Also published on Medium.


text:
由年頭喺新假期已經知道呢間餐廳開幕嘅消息就好期待.各個朋友一開左你又去佢又去,個個壽司達人都俾左自己意見,而家無乜人講我先寫番個感想啦.
我自己個人覺得還可以,以海港城來講,呢個價錢都唔算太貴,剛剛開幕嘅時候其實就去左,當時水準合格有餘,當然聽返朋友講過咗兩個禮拜後去,感覺又完全唔同.
當日接待我雖然唔係最出名嘅日本岩央泰的入室弟子金子司,反而係本地師傅之一,但係感覺又唔錯,亦都非常好傾,開場時候已經攞咗成盤熟成嘅青森大間出黎,都幾吸晴.
Lunch 有兩種,一個$780全壽司,一個有多四種刺身,$1180,未知咩情況,食平嘅先.
先上場左口魚,簡單而不失霸氣,開場食最好.
之後嘅深海池魚,雖然不是勁肥美,但調味,厚度已經不錯.
少見的鰆魚,入見唔算太腥,白身魚一貫比較淡身嘅作風.
虎山縣白蝦,一堆白蝦係你口入面嘅味道真係好滿足.
春子鯛,又叫鱲魚,相對又係市場少見,加咗少少檸檬皮嘅粉,味道更特別出色.
呑拿魚醬油漬,入口感受到的同中拖一樣的感覺,雖然只是赤身,但係個味道絕對唔輸蝕.
中拖羅,入口油份夠,肉質嫩滑得來又富有彈性.
大拖羅,油香當然最強,不過有少少筋,如果三樣嘢揀,最出色嘅我反而覺得係吞拿魚醬油漬.
手吊池魚,可以話係最鍾意嘅其中一件,手吊嘅特別肥美.
筋子加上脆嘅紫菜後,鮮味更勝一籌.
北海道根室的海膽,甜度一流,本身想就咁放喺手到食,不過聽師傅話,用返最正常同最傳統嘅食法.
海鰻相對我覺得普通,未必係你喜歡嘅類型,同我係築地壽司大食過嘅,差得好遠,呢件係失望的.
Tamago玉子相對唔錯同幾出色,聽師傅講用咗好多嘅唔同方法試左十次八次,但呢次感覺幾好.
最尾師傅送多件慢煮北海道八爪魚 ,不錯,感受到如果叫貴set應該都會幾好.
當然仲有麵豉湯同甜品,甜品最有特色,因為係wasabi雪糕,呢個係最有印象嘅一個甜品,當然未必個個啱,但如果你可以吃辣,亦都接受到Wasabi味,呢個一定令你印象難忘.
總括我覺得不錯,但係當然唔同時間唔同師傅唔同漁獲都會有好大分別,因為身邊嘅朋友有人食過第二次話係完全另一個世界,想知真實嘅情況就真係要自己去先試到啦.
鮨 央泰 Sushi Hisayoshi
尖沙咀廣東道3-27號海港城港威大廈地下G111號舖


text:
之前介紹首爾嘅時候都無咩分享過首爾美食,淨係介紹咗漢江公園嘅盤浦大橋同埋東大門設計廣場.今個星期就一於介紹下首爾美食啦!今日要介紹嘅既唔係烤肉,亦都唔係炸雞,而係粥!推薦大家朝頭早嚟呢度食粥,清淡得嚟又唔普通,因為每款粥都幾特別㗎~
早餐除咗多士麵包咖啡呢啲之外,其實都有唔少韓式早餐可以試㗎,粥就係其中一樣啦,尤其係當你喺韓國食得多濃味美食之後想清淡啲~而我就係凌晨機到埗去酒店放低行李後嚟嘅,唔太Heavy所以更早都食得落.早餐時段比較旺場,睇返其他Blog嘅分享,見到周不時都要等位,所以大家一係好似我咁超早嚟,一係就要晏些少先去啦!
味加本賣嘅當然係韓國粥啦,不過韓國粥同香港常見嘅廣東粥有咩分別呢?韓國粥比起廣東粥更稠,若果你係食慣比較稀嘅潮州粥,相信會好唔習慣.而且韓國粥比較多配菜,就好似呢度咁吖,每碗粥都另外跟咗幾款前菜.
味加本主打三款粥,香菇牛肉粥,鮑魚粥同埋人蔘雞粥.鮑魚粥係三款之中最貴,承惠10000韓圜,不過其實都唔算貴好多,因為另外兩款都已經8000韓圜,所以有興趣嘅話值得試!雖然整體價格以早餐嚟講唔算平,不過食物質素值呢個價錢,大碗粥熱辣辣,加埋芝麻之後仲更加香,都無咩可以挑剔了.要雞蛋裏挑骨頭嘅話,可能係碗粥要更大碗,等我再享受多啲囉!
大家有無食過味加本,或者任何韓國粥品呢?有嘅話歡迎大家留言分享下你哋嘅食評或者推介,等我哋一齊交流下首爾有啲咩美食不容錯過!另外,如果你有任何關於旅遊嘅問題,歡迎您Inbox我哋或者留言問,我會盡我全力解答你有嘅疑難㗎~
營業時間:每日 08:00 至 22:00
味加本粥店地址:서울특별시 중구 명동2가 2-23 2F (首爾特別市中區明洞2街2-23 2樓)
交通:
乘搭首爾地鐵4號線前往明洞站 (424),經6號出口出站,沿商店街直行,到明洞2街路口時轉右前行.
亦可乘搭首爾地鐵2號線前往乙支路入口站 (202),經6號出口出站,步行約5分鐘左右即達.


text:
男人的Fantasy (二二五)球愛不遂
網上資料圖片
我係利物浦迷,前晚睇完佢哋歐聯作客輸俾巴塞隆拿三比零,個心情非常肉酸,睇完波之後走上網行個圈透透氣,先醒起宜家網上已經唔係一個透氣嘅地方.
好多利迷輸完波,開始Target目標出吓氣,我開頭以為係古天奴,估唔到今次係蘇阿雷斯.
可愛嘅阿蘇,喺紅軍年代,出咗名有Heart,勤力仲夠情義.放得佢落場佢一定搏到盡.當年喺球場咬到對面後衛成個牙印,幾多人對佢又愛又恨,然後佢去到利物浦最後一季,差唔多係一己之力帶住成隊波,面向當時嘅軒達臣呀,史杜歷治等等球員以身作則,走之前仲簽份約,等紅軍賣個好價錢,好來好去.
「好來好去」,成件事根本就係南美人穿洲過省打工幾年另謀高就最後好來好去囉.好多人喺佢走咗之後,開頭又要形容到佢身在曹營心在漢,有啲又話睇得出佢喺魯營踢波踢得好唔專心,無咗喺晏菲路時嗰種快樂.
我當堂黑人問號,係咪要一轉會場場比賽就算帶波快放落底時都要笑到智力有問題咁,先算係開心?好多人仲話會一世當佢係屋企人咁,呢個時間少不免又要拎「利迷鞭屍聖器」奧雲出嚟做個比對,彰顯阿蘇有幾咁崇高,幾咁親切.
但時過幾年,阿蘇喺魯營唔開心唔開心又踢咗第五年,又一次對利物浦,但今次有少少唔同,利記真係俾巴塞迅雷不及掩耳嘅情況下整咗場三比零,好多利迷接受唔到嘅情況下,開始鬧阿蘇挑釁,佢多小動作,佢對舊會唔尊重仲有最大罪名就係「佢使唔使咁呀?」,使唔使點即係咩意思我唔知,總之就係佢使唔使咁?
足球比賽喺有電腦之後,真係有好大嘅變化,從前我哋比較純粹,一個星期一本足球雜誌,一小時足球精華,兩個星期一場直播,已經係我哋最好嘅娛樂.宜家有internet,大家可以接收好多消息,有球會消息,轉會消息,小道消息仲有好多假消息.反正大家都唔介意,然後好多人開始抽絲剝繭咁樣剖析整個足球世界,某某同某某嘅關係,邊個經理人貪心,聽講邊個開波前吸毒等等……
有時又會剪吓啲短片出嚟,慢動作逐格睇邊個出醜,由網民私下分享笑笑就算,去到宜家有體媒專搵球員出醜嘅短片,或者係邊隊仆咗街嘅賽果.今次利記輸咗笑吓佢等曼迷like,下場曼聯輸咗又整條片等利迷Like,足球世界,淪落至此,唔可以鬧邊個,只可以講係球迷嘅一個選擇.
最後聽到好多球迷話蘇阿雷斯〈重申,係好多個,唔係單一針對一個,無人需要咁重要〉同古天奴唔會係利物浦名宿.我就話佢哋做唔做到名宿,唔係一場波或者一件事去決定,無人可以係Thanos,唔係你哋噠一噠手指,所有事都會煙消雲散,奧雲就係一個活生生嘅例子.
所以和而不同,只係香港人對住共產黨先會識講嘅四個字.
薛可正Facebook Page
http://www.facebook.com/sithoching
IG:sithoching


text:
分手後,遇上你: 做事要狠,為你改變自己
話說今日係我同Jessica拍拖兩個月既大日子,我一早起身,出左去買蠟燭,之後番到屋企將蠟燭慢慢咁放係地下到,拼成J C兩個字,重點緊係唔響J C要個字到啦,而係我將圓形既蠟燭,花左好耐時間去將佢變成心形既圖案.
蠟燭既野準備好之後,當然係準備整牛扒啦,為左今日既「心心大行動」,我琴晚就事先將牛扒切成心形.就係我岩岩整好曬啲野既時候,Jessica打黎,「好奇寶寶到左啦,有冇野要買上去丫?」自從同Jessica拍左拖之後,我就向np到租左一個平平地既單位,一房一廳一廁所一廚房,六千一個月,係呢個上唔到車既香港到算係咁啦,「得番一樣野要買,不過我一陣接埋你之後一齊去買啦.」「咁我係下邊等你啦.」,「知道啦好奇寶寶.」
當我拎齊野,搭完電梯出左大廈既時候,眼前呢一幕真係令我怒火衝天,當然唔係Jessica比仔圍啦,仲衰過呢樣,係我眼前出現左一班算熟悉既人,我前女朋友同佢地豬朋狗友.佢班豬朋狗友捉住Jessica左右手,Jessica係冇得反抗既情況下比我前女朋友係咁一巴一巴車埋去,每一巴打落Jessica塊面到,就好似一把把刀插係我個心到一樣痛.
呢一刻我只係有一種放虎歸山既感覺,我唔可以比呢種事再發生,我咩都唔理,只係一支箭咁衝過去.


text:
點解會有夜尿?背後成因又係點解?
點解會有夜尿?背後成因又係點解? 正常時候,當你熟睡嘅時間身體有一隻荷爾蒙叫ADH 主要作用係叫個腎唔好過濾咁多尿液出嚟,唔是瞓瞓下覺要起身屙尿就唔好啦,瞓醒都唔夠精神,日日係咁身體都唔好 咁如果有夜尿表示左咩呀? 1. 睇電話/電腦/通訊用品太多了,有份部人頸嘅循環唔好,用得多通訊產品會影響神經系統,跟住影響埋ADH分泌.試下瞓之前唔好睇咁多電話,注意頸項嘅伸展.試過有客人係咁,我建議佢用grounding mat,將啲多餘嘅輻射接返地,就好瞓好多了 2. 瞓之前飲左酒啫,酒都有小毒嘅,身體一定會想盡快屙佢出嚟,個腎開OT 都幫你屙出嚟,衣個小事啫 3. 可能血糖有少少高,如果睡覺嘅時候血糖平過某個水平,身體會醒瞓啲ADH 分泌會少啲.留意返會唔會瞓之前食左/飲左甜嘢啦.如果話冇喎,瞓之前三個鐘都冇食喎,咁就要關注一下啦 4. 太緊張啦,日日都緊張衣樣唔夠完美,嗰樣做得唔好,好多嘢擔心,瞓得唔好,小心,長期落去本身唔腎虛都變腎虛;夠氣都變唔夠氣 5. 真係腎虛,好多時候兼有腰酸,尿清又長,耳鳴等.咁就睇返12大腎虛原因,睇下有冇邊個中啦 總之有問題就早啲了解,早啲處理,拖得越耐,手尾越長
經常有耳嗚情況?唔好睇少 原來係身體響起警號!
耳鳴耳鳴有好多原因嘅,有啲時候出現耳鳴問題不大,有啲時候出現耳鳴就要注意了 如果你響地盤做,機場做,或者其他高嘈音工作,離開工作環境之後有耳鳴,ok嘅,注意返帶返公司提供嘅個人防護裝備就ok 如果你間唔中都耳鳴,打完丁耳鳴/同條女打戰完幾個回合返耳鳴/食完飯無啦啦耳鳴/坐低起身又耳鳴幾下 咁要注意一下,身體好有機會有啲毛病啦,及早搵出問題嘅原因啦 曾經有位女士,有啲年紀啦,keep 住都耳鳴,原來已經耳鳴左好多年啦,最後搵倒原因係房事不節,最後長食蟲草先可以舒緩下,另外身體其他問題都嚴重.
要想肝臟好 首先就要要戒甜做起
醫師話「肝主筋,而J又係男人條宗筋,如果肝唔好,條J就唔會好」 因此其實只要護好肝,對男士機能都好有幫助. 今篇就講下有邊種生活習慣對個肝唔好,其中一個就係食得太甜! 所以話要想肝臟好 首先就要要戒甜做起 顧問: 甜嘢真係好難搞,我本人都用左好多好多方法先可以唔食咁多. 衣家啲廢水呀,可樂,加好多好多白沙糖,白沙糖分解左之後嘅果糖係要好多工程,好傷嫁. 所以點解有啲人生酮食飲食左之後會咁健康,其中一樣就係避左果糖對個肝嘅影響
夜瞓其實好傷肝!持續落去仲會影響男士能力
醫師話「肝主筋,而J又係男人條宗筋,如果肝唔好,條J就唔會好」 因此其實只要護好肝,對男士機能都好有幫助. 今篇就講下有邊種生活習慣對個肝唔好,首先就以夜瞓為首! 夜瞓 身體嘅氣每日到晚上11點-1點行膽經,1點-3點行肝經,響衣個時間身體應該要瞓緊,等個肝膽都有機會排下毒. 咁好多時候生活響香港,晩上先係難得嘅清靜時間去睇下日本電影/去做下運動/做下愛做的事/打下怪獸/睇下美股. 個肝基本上冇乜邊個話好好嘅.所以開始食下啲護肝嘅補充品,除左精神啲,仲可以減低老左嘅時候個肝患上嚴重疾病嘅風險. 曾經有個太緊張嘅客人問我:最佳嘅瞓覺時間係幾多點? 本身我叫佢唔好問,答左又做唔倒會傷心,佢話佢想知. 其實最佳一定係太陽落山就休息囉(笑) 都巿人,11點瞓倒好好嫁啦.
過度自慰其實對身體好傷!要小心保養
呢期唔去得街,又Office多 好多時都手痕打丁 但其實打得太多好易傷,到底點先叫過量? 有無打到痛既情況? 顧問不時都會睇到症,有個分享 話說小弟留意倒各巴打都係血氣方剛的年輕男士,打丁嘅次數真是驚人,老老豆豆,日日打一次打,真係會打到丁都痛. 如果打丁打到丁都痛,可以點做?(其實運動後酸痛都幫倒手) 首先,習慣上要注意啦,唔好日日打啦,日日打好快腎虛嫁(鬼唔知阿媽係女人咩).另外,如果唔用飛機杯都好啦,都用下啲潤滑劑,下下赤手空拳咁好傷嫁.要好好補養呀.
你有每日一大便嗎?保持腸道暢通都對男士機能好有用
是咁的最近唔少客人表示大便冇咁理想,可能本身都唔係可以日日去嘅,衣家要3日先有一次. 大家留意一下有冇咁嘅情況: 1. 本身日日都好定時有得去大便 > 日日都有得去,但係唔定時 2. 本身日日唔定時有得去 > 屌,唔係日日有得去 3. 本身隔日一次大便 > 仆街,衣家兩三日先有一次,仲要好硬 如果是咁要留意一下啦,試下食完飯,或是搵啲得閒嘅時間,要做郁下兩隻腳,加強一下血氣嘅循環呀 試下: 1. 帶口罩落街行幾個圈,捉下小精靈又好,去睇下囡囡跑步又好,行半個小時 2. 冇公園喎,帶口罩去GYM行下跑步機,行半個鐘,帶定iPad 去睇 3. 冇GYM 冇公園喎,響屋企Un 腳,企響度,雙腳微微屈曲,un5分鐘休息一陣再un ,un半個鐘,可以一路睇Netflix 一路un 平時如果返工飲夠水嘅,可能work from Home 都會飲唔夠,注意返啦 每日都有大便係好重要嫁,唔好睇少呀,大便唔好又唔理,有一日連 J 都硬唔倒嫁.
12Page 2 of 2


text:
姜濤 在《2021年度叱咤樂壇流行榜頒獎典禮》蟬聯「我最喜愛的男歌手」,又憑《Dear My Friend,》奪得「我最喜愛的歌曲」,他今日到商台節目《叱咤樂壇》接受謝茜嘉訪問,問到如何慶祝,姜濤說:「 完咗頒獎典禮,第二日就係MIRROR MV嘅拍攝日,嗰日難得食足三餐,我當慶祝咗!平日會計住計住,嗰日花姐都覺得我好誇張,對我嚟講,人生除咗音樂之外,第二重要嘅係食嘢.」
之後姜濤親述第9胎《鏡中鏡》誕生過程,他說:「其實入咗行冇耐,就漸漸擔心日後嘅路,除咗可愛或者得意形象之外,我仲有好多面未俾大家睇到,尤其是過去呢一年,慢慢質疑自己,因為外界都有好多質疑,尢其是上年攞咗『我最喜愛的男歌手』之後,更加多外界質疑,連自己都開始懷疑自己,到底我有乜嘢可以俾到觀眾呢?上年年頭,情緒一度好差,外界嘅聲音啦,自己內心對自己嘅聲音,身邊又發生好多事情,令自己覺得好似唔知自己做緊啲咩,我第一步解決嘅問題係,希望將真實嘅自己話俾大家聽,我係個咩人,將呢個攞出嚟之後,無論大家鍾意唔鍾意都好,起碼自己問心無愧!」
姜濤指《Master Class》這首歌是一種反擊:「其實由年頭做咗《Master Class》之後,呢首歌係講反抗同反擊,比較衝動去做呢首歌,呢隻亦係攞完『我最喜愛的男歌手』之後出嘅第一首歌,有少少衝動同埋唔成熟,因為有太多個人嘅情緒,本身《鏡中鏡》呢首歌本來諗住喺《Master Class》出咗之後第二首歌,但當時冇咁完整嘅概念,因為想用更強硬嘅字眼去攻擊人,攻擊番攻擊我嘅人,第一想解釋,第二想反擊,冇咗第三共存嘅階段,其實《鏡中鏡》仲有一個階段係,係希望同呢啲嘢去共存,經過一年之後發覺,呢啲嘢係無止境,所有嘅聲音咩都好,只要你喺呢行就一定受到質疑,呢個係必然,所以你冇辦法同大家對抗,不如嘗試帶住呢啲聲音行落去!」
謝茜嘉問:「你最介意人哋話你咩?」姜濤話:「冇話最介意人哋話乜嘢,話乜嘢都有,會話:『你成日拍咁多廣告,你都唔係歌手嚟嘅!』類似種種嘅聲音都會令自己開始質疑自己,好彩後來內心另一個自己同自己講:『你冷靜啲先,一定仲有解決嘅方法!」姜濤之後寫了千字文給填詞人小克,訴說自己的感受:「嗰排有睇小克嘅書,都了解到小克老師嘅詞,佢所描述嘅嘢唔單只係市面上情歌咁簡單,佢可能係追尋緊人生更加多嘅意義,佢厲害到會解釋埋宇宙嘅定義,其實人生仲有好多事情去發掘,唔需要停留喺呢啲咁小嘅事情入面,所以我睇咗個本書之後,就覺得下一隻歌就搵佢寫.」他又說:「 呢隻歌雖然話係答案,準確啲來講係俾咗方向,唔會出咗呢隻歌之後,大家嘅抨擊會停止,但要自己內心嘅聲音嘗試同佢哋共存,我再次面對呢啲聲音嘅時候到,都會一笑置之!」
小克的書牽涉很多因果,前世今生,問姜濤相不相信前世今生,他說:「 我以前唔信嘅,但最近都研究好多佛學嘅嘢,自己無啦啦會睇吓《莊子》,《老子》,所有一切嘅嘢,因為人與人之間都有一種緣份,我今日行到呢一步,都唔係淨係靠自己嘅努力,冥冥中都有啲力量幫我.我都好想知我前世係咩,其實我喺呢一世都有好多莫名其妙嘅記憶,唔知點解我心目中有個密碼,我所有嘅銀行帳戶都係用呢個Password,但嗰個密碼唔係有意義,唔係我嘅生日,我估係前世用開嘅密碼,真係好神奇!」
現在如何看藝人這身份呢?「三年後我覺得對artist有更加多嘅責任,不但喺唱歌方面邊,你嘅生活都要帶俾人哋更加多嘅訊息,例如其實我哋嘅粉絲一直以來幫我哋做好多善事,我哋當然都呼籲粉絲做善事,但我哋本身都要做多啲善事,我都有同花姐講話嚟緊俾我默默地去試吓做義工,希望用自己嘅力量去影響更多人!」
至於人生目標,他說:「之前話25歲退休誇張咗,依家冇話諗住幾多歲退休,一切順其自然,人生冇話一定嘅,可能下年,講笑,其實依家嘅我唔夠膽講有咩追求,我希望我嘅價值係離開呢行之後,大家覺得姜濤係一個幾好嘅藝人,希望離開嘅時候,大家記得我係姜濤,唔係姜B!」
監製Edward Chan大讚有親和力
今年奪得「叱咤樂壇監製大獎」的Edward Chan, 由姜濤第1胎《一號種籽》到第9《鏡中鏡》都有份監製,對姜濤有一定了解,Edward Chan昨日接受同一節目訪問,就大讚姜濤是一個好特別的藝人,而且很成熟:「好似 《Dear my friend,》呢件事,我係知個不幸,佢本來要錄音,但佢經理人通知錄唔到,一路我都唔知咩事,後來佢返嚟錄音都冇講過,好成熟咁處理.喺個部分完結嘅時候,佢就同我講想做首歌送俾朋友,佢問我好唔好,我話諗吓先,後來我哋擺低咗呢件事,但係大家感覺都係不如都做啦,我嘗試幫佢搵旋律,冇Official confirm過做,我之後send咗啲旋律俾佢聽,姜濤話幾好喎,不如就講呢個topic啦,好自然咁做咗出嚟,我會感覺到喺呢件事上面,佢處理緊個傷痛,係一個好成熟嘅做法,我覺得以一個二十幾歲嘅後生仔來講好難得!」
Edward又說:「其實阿姜都幾容易捉嘅,佢唔會修飾自己嘅情緒,但佢會好專業咁完成佢要完成嘅嘢.」謝茜嘉問:「作為監製嘅你有冇俾人姜濤電過?」Edward說:「其實佢確實好吸引人,佢嘅吸引來自佢嘅親和力,我覺得佢入面好大,佢藏咗好多嘢,佢有好強烈嘅親和力,我嘅family ,佢有時會喺studio見到,佢會對佢哋好好,而我嘅family覺得佢好吸引,想同佢傾偈,佢都好好.喺演藝方面,佢好清楚自己想點,同一時間佢好有決心去做嗰件事,你只會想盡自己嘅能力,幫佢達成心目中嗰件事.」


text:
Mil,
今日係 6 月 16 號星期三.呢日你單獨嚟探我嘅時候,同我講咗好多琴日發生嘅事,包括深水埗小朋友上庭再次爭取保釋而無功而還(按:因派發傳單被控國安法煽動罪嘅 17 歲青年偉仔),有唔少香港人堅持去太古廣場悼念梁烈士等等.我睇報紙都的確見到人數唔少,當然未至於多到集會咁,但有人努力保留呢段歷史記憶都已經好好.對於嗰啲經常話做咩都冇用嘅人來講,悼念其實都冇用㗎,梁烈士都係唔會復生,但難道我哋就唔應該悼念?任由歷史同情感隨時間消逝?有時候,有啲事唔係因為有用先做,而係因為應該做而做.
《星島》報道政府將會 DQ 百幾個民選區議員,包括所有參加過初選,簽過墨落無悔聲明,甚至只係幫過手搞票站嘅,換言之我認識嘅區議員基本上全部都要 DQ.其實真係好好笑囉!選輸咗就想賴數唔俾人做,咁當初做咩要開放出嚟俾人參選呢?咁唔忿氣,咁有信心自己先係民心所向嘅,咪喺 2023 年區選贏返哂啲位返嚟,將民主派同本土派議員拉哂落馬囉!要出到啲咁嘅手段,只顯示當權者仍然深知自己不得民心,冇信心選得贏.
「愛國者治港」同民主本來就可以冇矛盾,只要絕大多數選民都係愛國者,就自然會透過民主選舉選出一班愛國嘅治港者.點樣嘅國家先會對自己冇信心到認為治下嘅子民有一半以上都唔愛國?因此唔敢放手俾人民真心真意咁表達自己意願,哪怕只係選一個小小地區諮詢架構嘅代表?
報道入面仲有建制中人侃侃而談,意圖嘲弄民主派當時錯判形勢,執意推動初選,所以換來當今惡果.何謂「形勢」?「形勢」就係大環境,亦即係民心所向,民主派從來都掌握形勢,亦主導形勢.錯判形勢嘅係 2019 年以為區選建制派不至於大敗嘅人,所以當時佢冇終止選舉,容許佢繼續發生.而家嘅大規模 DQ 顯然係有人要為當年呢次錯判而執手尾,搵個藉口變相取消 2019 年選舉嘅結果.
唔知點解啲藍絲成日覺得民主派議員被 DQ 就係「輸家」,而唔明白我哋從來想贏到嘅都唔係議席本身咁膚淺,而係想贏到議席背後所代表嘅民意.DQ 議席本身就係冇可能 DQ 到個民意,反而可能令支持者更堅定,輸咗乜?
反而可以預料香港可見將來都唔會再有可以畀民主派自由參與嘅民主選舉,建制派以後連堂堂正正反勝一次嘅機會都冇,冇得好似 2007 年咁同痛摑因 2003 浪潮而議席大增嘅民主派一巴.歷史永遠凍結喺 2019 年區選呢場最後一次近乎冇篩選(只有黃之鋒被禁參選)嘅選舉,永遠記錄民主派同建制派最後對壘以民主派大勝作結,建制派係永不能復仇嘅手下敗將.
最尾你有提到為咗咩坐監嘅問題,我認為為咗香港人坐監同為咗自己嘅理想而坐監根本冇矛盾,甚至係講緊同一樣嘢.冇錯,一個人做任何嘢都一定係以自己想做或者需要做為前提,但有咁多嘢可以揀去做,點解要揀為政治而獻身呢?就顯然出於我對呢個城市有強烈嘅歸屬感,想喺呢度留下痕跡,帶來改變.所謂身土不二,唔係就係咁解咩?香港嘅榮辱就係我嘅榮辱,香港人嘅自由被打壓,於是我亦因此失去咗自由.對於我來講,為香港亦等同係為自己,否則我大可以將自己嘅野心投放喺其他領域.其實對於你都一樣㗎,你成功,你快樂,我都會覺得我都好似分到一份成功快樂咁,探訪時見到你開心,我亦都會因而開心,真正同呼吸,共命運,或者就係你一直以來想我學識嘅愛.只不過我真係從來冇諗過我對香港嘅愛同對你嘅愛會有衝突,以至於而家要你都一齊犧牲埋一份嘅時候,實在對你歉疚萬分.
Love You,
Ven
16/6/2021
作者 Patreon


text:
「銷售」
其實我真係唔係一個天生嘅銷售員,因為我講嘢真係唔叻,有時甚至開口夾著脷.不過好多時或者就係因為咁嘅原因,以前係公司又好,同其他公司又好,反而好多管理層都願意聆聽我嘅意見.當然唔係個個都想聽到事實,所以講到尾都係要包裝一下,令到個故事可以點到即止.不過近年真係好少有機會做一啲大型嘅會議,唔知自己仲有幾多斤兩呢?
「顧問」
其實點解我咁鍾意做顧問嘅工作?因為可以接觸到唔同嘅人,唔通嘅事,而係過程當中要處理無數嘅問題.當問題解決同得到客戶嘅認同,其實對我嚟講嚟樣嘢先至係最重要.要成功其實最緊要就係要真誠,因為太多天花龍鳳嘅嘢只會俾人有一個短暫而美好嘅期望,所以要實實在在唔使太過花巧.有時真係好懷念以前嘅工作,因為真係好有成功感!當然依家都有,只不過規模就真係好唔同.
「數據」
依家比起以前住最唔同嘅地方係多咗數據嘅元素.當然數據分析唔單止應用係網上世界,其實可以融合係好多唔同嘅地方.做咗咁多年數據分析有關嘅工作,都係近年先至有公司希望利用數據去轉型.雖然比起以前嘅處理規模有過之而無不及,但係慶幸嘅係自己有份參與其中!遺憾嘅係無法見證整個過程所以有啲可惜,但係希望會有更多嘅公司可以透過數據成功轉型.
Also published on Medium.


text:
相關文章
Damia跟8歲小神童學畫蛇蛇NFT 佢嘅靈感來源竟然係……
8歲嘅時候,你做緊乜? Arthus(IG@arthus_ng)就畫緊充滿創意嘅蛇蛇NFT,仲四圍展覽!佢嘅作品,依家去K11 MUSEA嘅「METAVISION」作品展就睇到,同場仲有超過30位藝術家逾200件作品.展覽去到6月19日,記得快啲去啦!
派1萬蚊使得幾耐 你係老闆你大晒|消費券(原名:Yesterday)(原唱:The Beatles)
(消費券) 1萬蚊嘅消費券,到底係消費緊錢,定消費緊人嘅靈魂?有錢,係咪就安撫到人心?再次令香港成為冠軍? 原名:Yesterday 原唱:The Beatles 改詞:狼少 唱:狼少 MV Producer:Alfred 消費券 又試派成萬蚊消費券 整張機票可以兜幾圈 再食幾轉 講咁遠 然後變晒現金超市券 開餐家下限人數混亂 珠算心算 亦覺心酸 點解 無得儲蓄買樓迫我使埋 點解 用法鬼死咁Dry迫我大嗌 消費券 你畀錢幾多啫消費券 我都係人唔係地底人 派1萬蚊使得幾耐 你係老闆你大晒 -------------------- 狼少@ACOO IG@wolf_of_chan — 有病醫病,無病改歌 — 4個content creators 試住做,實行「 #動態Training 」!
Damia誠意打動! 大帽山英雄亭髮型師現真身 為香港人打氣
Damia之前尋找大帽山髮型師任務失敗,以為故事就咁告一段落,點知劇情峰迴路轉!髮型師佐治哥收到Damia留低嘅小心意之後,終於肯同Damia見面!
Damia體驗搬運工人 一日去勻港,九,新界 運送貨物同七師傅,許廷鏗有關?
好多人為社會默默付出,即使環境再差,都希望幫到有需要嘅人.Damia今次就跟住「Share for Good」司機安仔,體驗搬運工人嘅工作.佢哋運嘅,唔係普通貨,而係基層市民最需要嘅物資,立即睇吓佢哋嘅送貨行程!
一日嘟8次!? Damia化身巨大「安心睇片」 香港人習慣嘟QR Code未?
依家去到邊都要嘟QR Code,仲要諗使唔使「離開」,又要顧埋張電子針卡,真係人都癲!今次Damia化身「安心睇片」喺旺角周圍走,睇吓途人有乜反應.話時話,你每日又要嘟幾多次QR Code?
冇得剪頭髮 逼上大帽山? 英雄亭髮型師到底係何方高人?
宣佈髮型屋停業嘅時候,有位髮型師畀人影到,喺大帽山英雄亭免費同人剪頭髮,車見車載嘅Damia今次搭住順風車,同大家一齊去搵呢位仁兄!原來,佢竟然係香港有名嘅車界人士


text:
「數學」
其實有時我做人都會不斷係度計數,而老實講我數學真係唔叻,最叻嗰樣叫做或然率.所以我唔會賭錢,因為點計你都會輸.就算還要識可而止,要知道幾時要離場.如果咁啱你贏咗嘅話,講真真係見好就收.當然好多人會俾輸贏嚟兩個字蒙蔽咗,但係人一身就係咁,唔係輸,就係贏.所以好多嘢我都會計下數,如果計唔掂就情願離場!以免損手爛腳!
「人生」
好多人會話遊戲人生,其實我會話係數字人生.雖然好多嘢係計唔到,但係如果真係計唔到嘅話,我會選擇用隨機嘅方法去解決隨機嘅問題.就正如買六合彩,好多人都想中頭獎,但係個機會率係微乎其微.所以唔可以用正常方法去處理佢,因為贏嘅機率太低!人嘅一生就係咁,就算比你計到又點?唔通你就一定有一個美滿嘅人生?所以凡事唔好計得太盡!
「機率」
或然率,又叫機會率,概率,機率,係一樣嘢發生,出現嘅可能程度,可以用數學嘅百分比寫出嚟,係個數字,介乎零同一之間.或然率係零就表示件事幾乎唔會發生,而相反或然率係一嘅時候就表示件事幾乎一定會發生.其實你可以睇下身邊嘅朋友,如果佢哋數學好叻,通常佢哋或然率會好差.而相反好似我咁,或然率好叻但係計數就好差!
Also published on Medium.


text:
係今時今日,保險唔係剩係保人同死物.仲有大家心愛嘅寵物(包括我地嘅小狗同貓貓).作為狗奴貓奴,我地都希望能夠比到最好嘅野比佢地.佢地係我地其中一個家庭成員,並且一直陪伴我地同埋我地嘅小朋友成長,某程度上,佢地可以話係我地嘅小朋友.雖然有時候佢地都會唔聽話(當你返到屋企見到通屋都係廁紙,之後再見到你嘅真皮梳化冇左層皮嘅時候你就哭笑不得),但同時帶到比我地無限嘅歡樂(當件事過左去之後,諗返起嘅時候都係會心微笑).但係一個殘酷嘅事實係佢地都會病都會老.我地做主人嘅都會希望比最好嘅醫療佢,但最好嘅醫療代表咩?就係要用好多錢.
寵物病左,佢地唔好似我地咁,可以平平地排下公立(其實人病左嘅時候都會唔想去排幾個鐘什至十個鐘以上去睇病).佢地睇一次醫生就己經係幾百蚊什至係過千蚊嘅事,咁長期病或者大家呢?一下就會用左你幾萬蚊甚至更多(筆者嘅小狗就係其中一個例子,不幸地小狗患上左心臟病,但好彩發現得早).而家,我地都可以幫我地心愛嘅寵物買保險以應付佢地病時我地需要比嘅開支,但係其實而家係香港並唔係有好多選擇(包括: 藍十字(Bluecross),三井住友(MSIG),FWD富衛,Petble Care,中國太平保險,OneDegree).
有啲人就會覺得幫寵物買保險,不如自己每月儲起一千蚊到真係有事嘅時候先用.當然,呢個方法可行,但係首先你唔會知道到有事嘅時候你會要用幾多錢,亦唔會知道佢地幾時病.同埋,當你儲住嘅時候,你自己又會唔會用左呢?我地初初帶佢地返屋企嘅時候,都唔會諗到呢個問題,但我地係必然要去面對(筆者正正就係一個例子).傷心固之然會,但我地都要尋求解決嘅辦法.希望大家當你帶你嘅寵物返屋企時,認真思考下呢個問題.
現時筆者覺得香港嘅寵物保險雖然未係太完善,但始終有勝於無,當有事嘅時候可以幫到我地大部分嘅開支都好.(溫馨提示:大家記得要睇清楚啲條款同細節先決定.筆者之後會出一篇文章,講下而家香港嘅寵物保險計劃,希望大家有個參考.)
大家記得除左關注我地心愛嘅寵物嘅保險之外,你地自己嘅風險管理(可以睇下我地完善嘅個人風險管理嘅文章)又做好左未呢?如果了解自己做好左未,可以去我地InMAP度Check下,又或者同我地平台上嘅專業顧問傾傾.
#寵物
#寵物醫療開支
#不棄養
#寵物保險
#儲錢定保險
#InMAP
#風險管理
我地InMAP平台上線啦.另外,大家可以Subscribe我地Newsletter或者我地嘅Social Media,咁我地一有消息你地都會即刻知道.
現時透過以下連結可於OneDegree享有75折優惠:


text:
移民係香港近年嘅熱門話題,相信大家身邊總有朋友或者親戚已經移民或有計劃移民.最近毛記電視藝人東方昇(王嘉偉)接受混血肥仔嘅YouTube節目《返嚟再講》訪問,期間提及佢喺英國訪問移英港人,佢不停聽到對方大讚英國,佢認為對方係自我安慰.呢番言論隨即喺網上引起熱議,網民反應兩極.
東方昇上年前往英國拍攝節目《國家級任務》,期間訪問移民當地嘅「啱Channel」創辦人混血肥仔.相隔一年,混血肥仔除咗回港探親之外,仲順便拍攝《返嚟再講》,而以「英國的震撼教育」為題嘅第二集就搵嚟東方昇做嘉賓,期間東方昇就講到佢喺英國四出訪問移英港人,佢感覺到佢哋有質疑自己移民嘅選擇:「有啲香港人不斷同我講,講英國嘅生活有幾咁好,不斷講不斷講不斷講,其實我已經聽到有啲麻木咗,因為佢不停重複,我嗰刻嘅感覺係啲咩?佢講畀自己聽,佢firm緊個決定係啱,而唔係講畀我聽,其實佢心裡一定有少少質疑自己嘅選擇,但佢要話俾自己聽呢個決定係啱嘅!」
移民後不應與香港比較
之後,東方昇認為唔應該移民後同香港生活做比較,因為係冇意義嘅,並用愛情嚟咗比喻:「我會用返《圍爐取暖》咁講愛情,其實同你有兩個另一半,你同嗰個分咗手,跟住識咗一個新嘅,你無理由攞新同舊比較,係一個選擇嚟嘅,選擇咗會有好嘅地方,有唔好嘅地方,但係而家你冇辦法,嗰個唔要你,你要離開,咁你冇得比較,新嗰個有佢嘅好,咁你就要全心全意去愛新嗰個囉!」
網民:東方昇好認真咁串移民
節目出街後,唔少網民紛紛留言大讚節目高質,例如「講真,呢幾年東方昇真係帶俾觀眾苦中一點甜」,「你哋兩個真係好有性格,又有諗法,繼續加油」,「好有共鳴嘅傾談,多謝肥仔方昇,大家加油」及「東方昇真係好正!高質又有腦!」等等.同時亦有網民喺討論區以「東方昇好認真咁串移民X」 為題開PO,結果唔少網民紛紛留言力撐東方昇「佢覺得人地話英國好係同自己講唔X係幻想出黎?」,「唔覺佢串喎真心」,「feel到東方昇直頭燥底」,「佢講嘅係事實 但唔係寸 而係講個現實幾可悲 移民與留低 沒有誰被誰清高 垃圾曲解低級引戰」,「似有閱讀理解障礙 東方昇講緊個part 係眼泛淚光 講句野都有哭腔 佢似想講 有啲人被逼移民 雖然本身好鍾意香港 但都因為移民既決定 要不斷講外國有幾好有幾好黎說服自己」,「其實佢講得幾中肯 都無話串留港定移英」及「到底有幾多人有睇過條片先俾comment 東方昇根本無寸人 樓主個標題誤導成份頗高 懷疑係引戰po」等等.
原文刊登於 Yahoo娛樂LOL,am730獲授權轉載


text:
日期: 17/Aug/2006
地點: 石硤尾露天籃球場
賽果: 29:26 (Devil vs PISA)
今日係文康盃o既第一場比賽, 真係估唔到, 咁多年後都仲有機會參加正式o既籃球比賽. 其實呢次可以打比賽, 都係因為我好朋友亞 ken o既關係, 因為佢搬o左去珀麗灣住, 咁佢o地個屋苑有籃球隊, 逄星期二晚都會有波打, 咁我同另一個朋友 Sol 咪走埋入去一齊打囉!!
其實都無諗過佢o地會報埋我名, 因為上屆佢o地都係搵自己屋苑o既人打! 我去打波o既原因都係諗住平時要運動下, 加埋有人 book 場, 個個星期固定時間地點, 咪當做運動, Keep Fit 囉! 點知佢o地會受埋我o地一齊玩, 報埋我o地名. 所以先有呢個機會.
講返盃賽先, 對手個名係叫 Devil , 好厲害 ~ 個名, 聽到都覺得恐怖! 今日比賽時間係 7:00pm. 本身諗住今日唔去打o既, 係因為我左眼下線早一個星期前生o左粒蒼, 而今日就係我去眼科中心做眼蒼手術o既日子, 中午十二點半做完手術, 隻眼仲要蓋住沙布, 由於我諗住今晚去唔到打, 所以我就打比亞 Ken 問今日夠唔夠人打, 點知, 原來計埋我, 得六個人會o黎打比賽, 佢話我一定要到, 唔可以唔到, 所以唯有係五點半出發到比賽場地.
到達比賽場地, 擾攘一輪, 比賽正式開始, 因為得五個人, 所以我係首發, 好耐都無呢種感覺, 一種久違o左o既味道, 有觀眾, 有球証, 有對手, 有緊張感, 實在有……好多好多o既回憶啦!! 仲有, 仲有就係比我發現到對手有人係現場拍 video 呀, 真係想問佢借o黎 dump 一餅返屋企重溫!!
今晚o既對手其實唔係勁, 不過其中一兩個隊員有身材, 但係並唔構成我o地輸o既理由! 比賽一開始, 分數都係比對手 lead 住兩三分左右, 後來係中段, 可能自己仲未習慣比賽節奏, 呼吸方面有o的問題出現o左, 但係好彩… 好快就調節到. 當打完上半場, 大家係體力上付出o左好多, 所以大家都好爭取時間休息. 進入下半場, 亞 Ken 帶住受傷o既手再次入場, 係佢o既單擋之下, 我有四分打o既出現, 即係我入了三分波而且受到侵犯從而獲得一個罰球o既機會. 但好可惜, 我o地未能乘住呢股勢而搶得領先o既地位.
總結呢場比賽, 我o地o既失敗係有幾方面,
人腳唔齊係原因之一, 因為一場比賽真係需要負出大量體能, 而我呢個老人家, 真係要好好操下體能先得;
第二樣係大家互相走位配合都未夠, 即係大家對大家o既波路唔熟;
第三樣係籃板球數目比人少, 好多時都比對手衝o左入o黎搶籃板球, 對手有 second chance 去射波;
所以希望下一場比賽可以人齊, 咁就會好打o的!!!


text:
污染物隨時現身!3倍活性碳即時淨化!
呢部Dyson三合一風扇暖風空氣清新機係集合咗3大功能,涼風夠強暖風舒適唔在講,Dyson喺淨化空氣上一直都表現得好專業,今次呢部機雖然加入咗其他功能,但佢嘅淨化效果依然好得!今次應用咗3個感應器嚟檢測空氣質素,全面捕捉空氣中嘅揮發性有機化合物,好似油漆,甲醛,苯,蠟燭同二氧化氮等,都一樣檢查得到!
雖然肉眼睇唔到,但Dyson就做咗個測試,以特製燈光照射下,發現原來空氣中有好多污染微粒㗎!
今次呢部新型號係用咗全新升級濾網,可以同時過濾空氣中嘅污染物;佢比上一代更用多咗60% HEPA玻璃纖維,濾網亦加強咗3倍活性炭,有效吸收晒屋企啲油煙,異味,有害氣體同揮發性有機化合物㗎!
Dyson每次推出嘅產品都一定有啲突破!好似今次呢部機就可以350度暢順擺動,每秒鐘可以將290公升 淨化,而佢嘅Air Multiplier™ 氣流倍增技術,可以幫你將乾淨空氣送到全屋每個角落.
仲有一樣嘢好智能,就係用家可以下載Dyson Link應用程式,就可以即時監控室內外空氣質素,溫度同濕度,風扇點轉動都由你話事,連濾網用咗幾耐都幫你監察埋,畀你全方位保護~
真人測試!淨化空氣得唔得!
守護小朋友健康真係唔容易,到底呢部機有幾得?咁就要試過至知喇~
响空氣中噴水,Dyson三合一風扇暖風空氣清新機又會有乜反應呢?
噴前:指數中等穩定
噴中:指數立即向上升,可以清晰見到
噴後:經過10分鐘後,空氣指數明顯已經淨化,指數亦下滑至穩定水平
經常會煮飯嘅屋企,呢個測試好重要呀!
噴前:指數平穩無起跌
噴中:指數大升,完全係超標呀~
噴後:經過10分鐘後,四周已經無乜油煙味,空氣淨化指數亦靚仔返晒~
點解可以咁犀利,咁快就可7以清晒啲空氣污染物?就係靠機身入面嘅三倍活性碳爈網同長達9米長嘅密封式hepa玻璃纖維濾網喇!佢可以有效過濾99.95%小至PMo.1嘅污染物,包括二氧化氮,甲醛同有苯等有害氣體㗎.
Dyson三合一風扇暖風空氣清新機仲有銀白,黑綱及鐵藍三款顏色,乜嘢家居佈置都配合得到!售價$6,480
查詢:2926 2300
資料由客戶提供


text:
19 DECEMBER 2013(THU)今日可以話係小小豬嘅大日子,因為佢咁大個仔第一次表演呀~
係小小豬PN班時都應該有機會表演一次,不過因為表演當日撞左去覆診,所以冇機會參與.
今次K1嘅聖誕表演就真真正正係小小豬嘅第一次,為左紀錄依一個咁重要嘅日子,所以我地叫埋小豬媽同LULU妹一齊去睇表演,其實係幫手拍低依個重要時刻.
你地都唔知,前幾日我大肥豬就已經開始好緊張,準備好晒佢啲器材,又大炮又DV,佢話要影低小小豬第一次表演呀!
今日當我送完小小豬入課室之後,其實我個心情都幾15/16,既擔心小小豬係台上攪攪陣影響其他同學仔,但又有一絲希望佢可以好好咁跳晒成隻舞,所以係觀眾席時我都幾不安呀!
終於等到小小豬嗰班表演,我地兵分兩路(真係好似好大陣像咁),我同LULU妹就係台前影學校為我地準備嘅攝影區影,小豬媽就同大肥豬係禮堂上層影,為求影低唔同角度嘅小小豬呀!
好啦....開始啦,大家見唔見到小小豬呢?咪就係第一隻小青蛙啦~
青蛙跳跳跳~
哈哈哈...等我放條片俾大家睇吓小小豬成個表演過程啦!雖然係六分幾鐘,不過小小豬都好似NON-STOP咁不停跳,好攪笑呀~
睇完表演之後,我第一時間就走去抱實小小豬,因為見佢係台上跳舞真係忍"VV"忍得好辛苦,所以帶左佢去洗手間.其實另一個目的就係我真係好感動,邊抱小小豬去洗手間邊喊左出嚟.
因為當初老師同我講小小豬好抗拒唔肯跳,一聽到話排練時佢都唔肯一齊跳,到之後肯跳嘅時候就攪攪陣,佢個攪攪陣程度都令到老師曾經向我暗示.........不過我覺得向大家表演都係一個難得嘅機會,所以同老師講希望可以堅持到最後嗰一刻.
到左今日正式表演,真係完全冇諗過小小豬可以係台上跳晒成隻舞,又冇攪攪陣,仲可以係跳得咁好.
最重要就係跳緊嘅中途,見小小豬不停捉住"姑姑",我想佢當時都應該係好急"VV",不過小小豬都冇走開,亦都冇瀨到,堅持跳晒成隻舞,所以我真係勁感動, 小小豬真係大個仔啦!
表演完畢之後就返課室開派對,相信小豬媽嘅心情同我一樣,佢一見到小小豬就即刻陪住佢食大餐啦~
有嘢食嘅小小豬就特別開心呀~
食完豐富茶點就放學啦!我地亦同依隻咁可愛又叻叻嘅小青蛙影相呀~
雖然今日小小豬嘅表演可能仲有啲不足地方,不過佢今日依個表現係我地心目中都已經係EXCELLENT.
當初我仲好擔心會失禮,不過原來我個小小豬都可以做到,WE ARE PROUD OF U......KINSEY!


text:
之前簡述我今次立山黑部之旅嘅時候就同大家介紹過張周遊券啦,既然係用 JR Pass,咁就當然順便睇吓可以點樣善用佢~因為今次行程係搭JR特急飛驒號往返名古屋同富山,所以就選擇咗喺中途站 - 飛驒古川 短暫停留幾個鐘,嚟返個半日遊.
飛驒古川半日遊 - 交通
乘搭JR特急「飛驒」號嘅話,由富山站出發搭四個站就到,車程大約係75分鐘左右.每日每個方向大約有四至五班「飛驒」號列車喺度停站,相對全線嘅十對往返班次為少,所以編排行程時一定要就住火車時間表.不過如果大家係喺高山住嘅話,往返飛驒古川嘅火車數量就多好多,平均每個鐘頭都有一班,方便唔少!
以我今次嘅行程為例,我就揀搭大約十點鐘由富山開出嘅飛驒8號,大約十一點三就到.接住後續就搭約莫兩點半出發嘅飛驒14號,五點鐘返到去名古屋.全程有三個鐘時間探索飛驒古川!雖然時間唔算多,不過起碼都夠散步同食個晏~
飛驒古川站只有一個出入口同客戶服務處,只會喺列車埋站時間前後先開放.除非你係搭自由席唔需要劃位,如果唔係會建議你先喺其他比較大型嘅車站訂飛,會比較方便.
飛驒古川半日遊 - 行程
飛驒古川面積唔算大,單靠步行遊覽都已經好足夠.車站旁邊嘅遊客中心外有儲物櫃可以存放行李,就算係大喼都擺得落,唔使拖住隻喼四圍行.喺遊客中心仲有各種語言嘅資料可以攞,拎埋地圖就可以出發啦.
為咗方便食晏,今次行程選擇先遊覽外圍嘅景點.唔講唔知,古川喺上世紀60年代曾經遭遇大火,燒毀唔少建築,當中就包括今次參觀嘅本光寺.現存嘅本光寺已經係重建而成嘅,而佢就係飛驒一帶最大型嘅木製建築.另外喺一啲街角會有屋台展出,屋台係飛驒嘅標記之一,喺每年嘅古川祭都必定會有屋台巡遊嘅環節,而且仲係聯合國教科文組織的非物質文化遺產嚟添.
瀨戶川和白壁土藏街相信係成個古川裡面最熱鬧嘅地方~熱鬧在於呢度有成千條鯉魚遊嚟遊去!大家可以喺指定嘅位置搵到賣飼料嘅箱,放低100円就可以自己攞一袋去餵魚~份量都唔少,起碼我哋一行人幾乎餵足成條街先餵完!飼料箱下低會收集返大家用完嘅袋,減少垃圾.提提大家,喺冬天 (12月至3月) 嘅時候鯉魚會被遷移至其他地方暫住,所以冬天到訪就無得探鯉魚啦~
瀨戶川啲鯉魚其實都同樣有段故仔解釋佢哋嘅因由~話說瀨戶川起初係一條非常乾淨嘅河流,街坊連平日洗菜都係用呢度嘅水,不過後來因為垃圾問題而令河流嚴重污染.好彩居民一齊同心協力整理河道,仲以「乾淨到鯉魚都可以生活」為目標~鯉魚只能夠喺乾淨嘅水域生活,所以有鯉魚嘅河道,一定唔會污糟得去邊!當大家見到有咁多鯉魚嘅時候就知道,居民嘅共同努力一啲都無白費到~
飛驒古川半日遊 - 彩蛋
去之前雖然有做過吓功課,但都無留意到飛驒古川站嘅特點~喺車站旁邊嘅天橋係必到嘅景點嚟,因為呢度係「你的名字」取材嘅景點之一~
電影裡面其中一幕嘅車站就係以飛驒古川站為藍本,而且戲裡面嘅場景仲每一日都會喺呢度上映添!呢度好貼心咁喺天橋上張貼火車時間表,等大家可以揀啱時間影相~但要完全還原嗰一幕嘅話,據知就只有朝早9點鐘左右嘅一次機會,要捕捉到一啲都唔易!
今日先介紹住喺飛驒古川嘅所見所聞,下次為大家介紹飛驒古川嘅美食,大家千祈唔好錯過呀!今次時間差唔多啦~如果大家有任何關於行程或者旅行嘅問題,歡迎您留言或者Inbox問~
參考資料:飛驒市觀光協會網站
延伸閱讀:
[日本富山] 富山站前大和ROYNET 酒店 Daiwa Roynet Hotel Toyama-Ekimae
[日本富山] 立山黑部阿爾卑斯山脈行程規劃-票券,交通,路線
[日本富山] 立山黑部阿爾卑斯山脈行程-旅程記錄


text:
係,我知開咗關.係,我都知機票唔平.係,我仲知想去玩都未必訂得到.
所以今個星期新節目《45日環遊日本》就帶你玩住先,大家不妨可以做定功課,睇吓日本邊個都道府縣最啱心水,等萬事俱備價錢又靚之後就即刻出發啦!
呢日 有份幫大家探路嘅 張寶兒 同 蔣家旻 就喺記者會同大家分享吓發掘到啲咩新奇有趣正嘢喇.雖然 姜麗文 因為另有工作未有現身,不過佢就拍定片Share今次四國之旅嘅收穫喇.
今次跟住旅遊達人 項名生 周圍去嘅佢哋,嘆有嘆過玩又玩過,不過都唔夠Bowie誇張,因為佢短短一個行程就食咗成50杯雪糕喇,不過食完到底去咗邊呢吓?Angel就話食好嘢食到要投訴呀.
因為反骨琪一角入圍台慶頒獎禮「最佳女配角」同「最受歡迎電視女角色」嘅Angel,又話心情又驚又喜,不過似乎就有啲搖擺,仲話入到最後5強已經好開心咁話呀.
James同三位女主持先後拍檔,呢日佢就大爆料,仲話Lesley最為食肥咗都唔介意,而Bowie就最鍾意買嘢,Angel就最嘆好似放假一樣呀.
45日環遊日本|出發喇!Bowie反骨琪姜麗文帶你玩勻全日本
正在使用小窗口模式播放
加載中...
係,我知開咗關.係,我都知機票唔平.係,我仲知想去玩都未必訂得到.
相關推薦


text:
上上星期為大家介紹過溫哥華嘅Granville Island,唔知大家鐘唔鐘意呢?今個星期就為大家介紹遠些少,位於北溫哥華市嘅Capilano Suspension Bridge!呢條橋全長140米,高約70米,曾經係全球最長嘅行人吊橋嚟㗎~一場嚟到溫哥華當然唔好錯過呢個景點啦!
吊橋嘅歷史最早可以追溯至1889年,當時係由一名蘇格蘭工程師用麻繩以及西洋杉木築起一條跨河嘅小橋,其後經歷多次轉手及重建,先至造就今日嘅呢條鋼索吊橋.由於公園屬私人擁有,因此會徵收入場費,成人收費每位42.95加幣,大約262蚊港幣左右,學生同小朋友另外再有優惠價~公園內其餘景點都值得大家睇,所以200幾蚊唔係淨係睇一條橋.
條橋雖然係以鋼索固定,但係唔好諗住好平穩呀,條橋會一路搖吓搖吓咁樣㗎,安全得嚟又有少少刺激~由於每日嚟觀光嘅人數都唔少,所以橋上周不時都好多人~雖然我嚟嘅時候落住雨,但係依然有唔少人嚟參觀!另外值得一提嘅係,若果你到訪當日落雨,呢度會提供免費嘅雨褸比大家著住四圍去參觀㗎~
圖片來源:Capilano Suspension Bridge 官網
講到最新嘅景點當然係Cliffwalk!2011年先開幕嘅呢個設施顧名思義就係喺懸崖邊嘅步行道,部分路段更加係玻璃底嚟,可以清楚鳥瞰腳下嘅景色~另一個比較特別嘅景點係Treetops Adventure,係由7條懸索橋造成,喺唔同嘅大樹之間穿插~係興建呢個設施嘅時候,園方特登以人手打造每一條橋,務求唔會因此而破壞周邊嘅樹木,抵讚!
融入自然嘅景點永遠都有佢獨特嘅魅力,Capilano Suspension Bridge 亦都唔例外.喺旅程中抽些少時間,了解當地嘅湖光山色,或者可以令你重新認識嗰一個地方,發現佢嘅另一面~下一次,不妨抽啲時間嚟呢度睇睇,感受一下溫哥華嘅自然美啦~
Capilano Suspension Bridge 官網:www.capbridge.com
地址:加拿大卑詩省北溫哥華市 3735 Capilano Rd
交通:景點全年提供免費穿梭巴士服務往返溫哥華市內4個指定地點,詳情按此.你另外可以選擇搭乘246號巴士前往Lonsdale Quay,再轉乘236號巴士前往吊橋公園.


text:
如果你有玩過錬金工房系列嘅主機遊戲可能會認識呢個IP,如果唔識都唔緊要,今日試玩嘅遊戲全名係「鍊金工房Online ~布雷賽爾的鍊金術士」,日本版喺2018年10月已經推出,繁中版就喺2020年8月5日正式推出,代理係大陸網易嘅香港分公司-Boltrend(網易寶船)代理嘅,所以建議大家鍾意玩嘅都唔好課金,日日登入玩係冇問題嘅,忍唔到手要課金可以玩日本伺服器.
鍊金工房Online 手機遊戲介紹
第一次打開遊戲會有故事影片,之後再打開遊戲就會出現上面嘅開始畫面,日本遊戲果然插圖都好睇啲.
一開始要揀主角,識揀冇可能會揀男角啦~
遊戲玩法簡單易明,跟住故仔咁完成唔同嘅任務,用煉金術去煉成唔同嘅道具,裝備.咁中間需要嘅材料就係透過採集,殺怪嚟收集.
遊戲介面都清晰,可以管理隊伍,製作道具,整理背包等等.
遊戲嘅特色系統係用煉金術「調合」唔同嘅道具,裝備,料理.
遊戲另一個大家可能想課金嘅位置就係抽裝備,抽角色,抽服裝等等.新開服期間,遊戲每個蛋池都基本送咗一次畀大家體驗,有需要嘅朋友可以刷首抽(每張免費券).
另外嘅特色系統就係幫角色裝備同打扮,除咗身上嘅裝備之外,玩家可以揀番顯唔顯示裝備嘅外觀,所以可以隨意打造你認為最好睇嘅形象.
鍊金工房Onlin 遊戲下載
最後提大家,唔好課金畀大陸公司!


text:
Meets Nokia 8 Sirocco最近終於手痕買咗部Nokia 8 Sirocco.純AOSP,除咗Google Apps之外無多餘嘅Apps,亦唔會有一開機就要瘋狂disable一堆根本唔會用嘅apps嘅情況(係啊,講緊你啊Sony)發生.購買嘅原因主要係想體驗一番無線充電,而經過調查,初步確定 Nokia 8 Sirocco 係嗰合適嘅選擇.
系統配置
好多人買機真係好撚鍾意攞嗰spec list出來比較,嗰cpu幾快,ram幾多,之類,卻好容易忽視系統本身對用戶體驗,系統流暢以及續航力亦有相當影響.以我之前 嘅 XZ1 Compact 爲例,我用Sony Stock ROM大概放工時會有20-30%電,但我Flash咗LineageOS 15.1 之後,一樣用法,放工電力基本上30%+,甚至上返40%.而且,一般而言,CPU好意味你部機相對會更食電,你耗電量亦跟住升.對於好多人用例用去咪又係whastapp,facebook,instrgram之類,與其去追求更高嘅性能,不如先仔細思考下,自己嘅需求係咩先.
體驗
點解會講上面堆話呢?因爲Nokia 8 Sirocco正正係嗰好例子.單睇Spec Sheet你唔會覺得有咩值得一提嘅突出之處,但無突出之處有時亦係特色.Nokia 8 Sirocco 雖然無好高深嘅配置(啱啱出仲會有人問點解係835唔係845),無令人「哇」一聲嘅靚相機,無怪物級嘅續航力(會重架契弟),亦無令人煩厭嘅M字額(我知Nokia宜家有啦).但以原生嘅Android配以啱啱夠用嘅配置已經足夠體驗到一個流暢,穩定以及令人舒適嘅作業系統.
續航
(上圖係keep住碌FB/G+/YouTube四小時嘅結果)睇返時間,用咗4嗰仲消耗咗55%電,即係每小時若13.7%到,換算下來應該大約可以有三個多小時.即合共嘅使用時間可以高達7小時……嗯,對我嚟講算豐盛啦.
鏡頭
雖然Nokia 標榜該機有Zeiss鏡,但實際上同其他手機影出嚟感受唔太大嘅分別,唯一優勢係有2x光學變焦可能會有用吧.不過我覺得手機始終係for記錄多,只要要影嘅目標能清晰記錄到,我亦唔會挑剔太多.
機身
而係機身方面,整體嘅設計得好靚,曲面mon令整體機身可用範圍增加而令機身大小相對收細,不過對手細嘅我嚟講,要單手操作依然有一定難度……而且爲咗曲面及美觀,機身兩邊邊緣收縮得好勁,雖然美觀咗,但揸上手就好似揸住部「刀片機」咁,而且邊緣部分好易誤觸,搞到要帶套唔得(跟機有,開頭覺得佢送套好on9),呢嗰我覺得係值得改進嘅地方.但整體真係設計得唔錯,正反面嘅玻璃直頭光到可以反射得勁清楚,出外必要時可以當鏡用(唔係講笑,真).
無線充電
此外,Nokia 8 Sirocco支援無線充電,買個座或者買個無線尿袋就會顯得好方便.雖然充電座有磁力校準,但放喺袋入面,因爲地心吸力好難對準,所以買無線尿袋記得比較下大細是否合適先好買.
3.5mm頭
此外我相信好多人會介懷嘅3.5mm無咗.不過我係好耐之前就用藍牙所以影響唔大.而且集體取消3.5mm嘅好處係藍牙耳機遍地開花,技術進步亦快座,亦拜此所賜唔洗再硬食sony啲垃圾級藍牙耳機……
SD 咭
2018年啦,放棄啦好嗎?
喇叭
另一個不得不讚嘅係喇叭.雖然降級做單喇叭,不過喇叭最重要嘅其實聲音清晰.而Nokia 8 Sirocco嘅喇叭比起其他機足足大聲一本以上,係旺角都可以聽得一清二楚…… #好
Android One
而該機最大好處就係Android One.無多餘嘅垃圾Apps(除咗Gappsssss),後臺少好多嘢,亦多出好多空間去裝自己嘢,令系統簡單唔少.不過亦因此少咗啲嘢,例如NFC 切換 on notification bar,power menu screenshot之類嘅function,不過亦有方法去取代/撳多幾個掣,又唔算咩大問題.相對地,Android One係除咗Pixel/新機之外最先食到新版Android嘅機種,而且保證有2年嘅系統更新,對於錢銀唔多/唔想密密換機嘅人(例如我),係個唔錯嘅折衷選擇吧.
Ref
至於想睇部機影出嚟嘅請點下面連結:


text:
昨晚同老公食聖誕大餐啦,叫左杯凍奶荼,已經叫佢少冰.食完去商場行下啦,點知突然心口拿住痛,行都行唔到,雖然痛左一陣就冇事,但大肚婆真係唔好飲凍野呀!尤其是就黎生嗰D
siusiu99999意見:
唔關多冰定少冰事,係出面d 冰好 dirty
sleepingcat意見:
我之前6個半月食咗雪糕再吹下風之後個肚仲實咗成晚咁呀.. 好似假宮縮咁… 但平時如果個身同個胃夠熱就無事囉…
男人ATV意見:
我成日都飲喎…有時一日飲幾杯添!
BIG623意見:
我果時成日都飲…飲到生都無事..AR B 好健康
sleepingcat意見:
可能個個人體質唔同, 我平時M飲凍飲都會肚痛架!
manta111意見:
我諗住想有bb時已紅戒左一切凍飲喇, 初初都唔慣, 但日子耐左就ok 冇問題!!
湘嬡InG意見:EEN31意見:
我都係飲到生,都無咩問題,大肚本身已怕熱,我陀果陣又係夏天,真係戒唔到口!
hurtfd1230意見:
其實人人體質唔同,好似有d人陀b會嘔,有d唔會
Jo3意見:
我原本都少飲凍野ga, 有咗更加唔飲啦; 但到咗後期, 都係夏天, 就勁想飲凍飲, 有時連早餐都要凍飲.
cherry0210意見:
我果時都係,日日飲,日日食雪糕,琳琳豬都冇咩野喎,係未你飲果時,凍親條氣管呀,如果係,就真係唔好再飲啦,因為每個媽媽都唔同體質…
littlemoregreen意見:
我由6月中下開始陀阿be, 頭幾個月一個星期飲一杯, 一知道過左頭3個月就開始放縱喇 (果時又正正好熱既天氣…同埋自己細細開始一飲完熱野個身就會好熱好熱, 久久都不能散), 阿be到宜家都無事, 反而哩幾日天氣凍我飲熱飲, 我一飲完佢就係咁起飛腳踼我個胃…唔知係咪熱得滯呢…但我聽d 老人家講大肚時飲凍野, bb出世時會好怕凍架~
babypw意見:
第一胎就小心為上好啲~不過我第二胎咩都冇戒口~剛剛晚餐先食完刺身~ 但係有咖啡因嘅都盡量唔好啦~因為醫生話會影響小B腦部健康發展~
mabel1013意見:
我陀BB時,個個星期都吃魚生(含DHA & AA & OMEGA3),,日日都飲凍野,食雪糕都冇事…仲生左個白雪雪,滑LULU既BB…樓主係味指係中醫角度呀?
mamei35意見:
我諗唔可以吃魚生係怕有店舖處理不當,會引致吃魚生的人肚痛肚疴,但大肚婆又唔想吃藥,惟有可戒則戒,減少受感染的機會.不過,我都減少飲凍野,因為有次飲了凍飲,唔夠半小時就肚痛,雖然最後無事,但都怕怕啦~
water6water意見:
唔好話大肚,就算平日,最好都唔好飲凍飲(特別係女性)!依家後生唔多覺(其實都會有啲徵狀出現),到有返少少年紀,你哋就知味道!好多婦科病或者其他疾病,都係後生嗰陣唔識保養得嚟嘅!
平日見到男男女女飲親都係凍飲,你哋咪以為好好玩!
`小海意見:
個人問題GA姐..外國好多人出世戈陣D奶都係飲凍GE-口-不過大左肚最好就吾好飲咁多…雖然我表姐都係照飲~都4個月啦~
susuki_sk意見:
唔關凍飲事, 我生2個都無戒口, 你應該CHECK BODY
bobopigpigpig意見:
我成日飲, 冇問題喎,唔好危言聳聽啦
cm_cy意見:
我都介唔到口, 大肚個陣係咁飲涷野, 我個b 0岩0岩9/12出左世, 到而家個鼻好差,成日打黑痴,唔知關唔關我之前成日飲涷野….
我係Joyce妹意見:
我覺得bb既健康唔一定完全係媽咪問題…唔係個個人都有咁多錢食好野比bb吸收, 咪一樣生到個健健康康既bb,我覺得均衡d, 唔好偏食d咩就ok啦, 有人勁食西瓜都冇問題, 有人咩都介都會冇0左個bb,只要食得清潔,唔好食d細菌入肚就ok啦,大肚既時候, 好多時都唔想食野…我開始既時候我老公都係咩都唔比我食, 呢樣介口, 果樣介口, 搞到我冇野食到, 佢見我咩都食唔到既時候, 就開始放一d唔係高危既食物比我食, 例如飲幾啖汽水 (幾啖only), 食下d冇營養既食物 (雞蛋仔, 格餅), 當然我食完飲完就要食番d有營養但我唔鍾意既野(如奶…), 不過可能因為可以食番d我鍾意既食物 (少少), 個人開心d, 反而有番d胃口食野…所以我覺得唔好迫得自己太緊要, 因為我地係要enjoy懷孕過程, 唔係落地獄 (我真係有咁同我老公講, 點解一有bb我就好似冇晒人生樂趣)
o安琪拉o意見:
我生左2個小朋友,懷BB真係唔好飲凍野,因飲得多會令BB氣管收責,呼吸冇咁好,容易有哮喘,最好坐月後才飲啦.
9669意見:
我戒咗凍飲好耐啦! 出面D冰好污糟架!
wtl222意見:
其實咩都好啦..個個心閎體質都唔同, 不過好多時老人家講既野都唔會冇佢地既道理既…而家冇事唔代表永遠都冇事既….個個都想有健康既身體…所以打好個底係最重要既…等於後生時幾多度都可以得好少, 過多幾年就唔會咯….


text:
好多公司裁員或者炒人嘅時候都會搞到好唔開心,又或者係滿城風雨,但係我間公司嘅善後工作真係做得好好,基本上雖然走嘅同事都冇怨言,我哋成班人仲話簡直係「笑喪」,冇計啦,苦中作樂,大家算好睇得開㗎喇!
裁員消息約莫4月傳出,老細交由每組department head各自宣布,首先佢哋會畀你覺得就算裁員,並唔代表你特別廢或者冇用,只係有其他考慮先至會作出呢個決定,舉個例,有位做咗超過10年嘅Admin叫Maggie,佢唔止走得好開心(講到好似死咗咁🙈),仲搵到人生第二個事業.
Maggie 50幾歲,佢平時好好人,成日煮定啲嘢拎返嚟請公司同事食,幾年前仲叫晒我哋去佢屋企拜年,順便試下佢嘅手勢,有一味「齒留香雞翼」食到所有人回味無窮,到今時今日仲講緊,原來Maggie個爸爸以前係大廚,去過日本做廚師,高級中華料理嗰種餐廳.
Maggie成日話自己煮嘢食唔及爸爸5成,但係我哋已經覺得好好食喇!
老細話裁員名單包括Maggie嘅原因係,一來薪高,二來私底下雙方傾過,不如將budget留畀幾個後生仔,而原來老細都鋪定一條後路.
老細有個富貴friend開私房菜,由於生意喺疫情後期比想像中好,一直想請多個人幫手煮,老細就問Maggie有冇興趣試下,佢個friend開嘅價係人工加埋訂枱分紅(詳細當然唔知佢哋點計),得出嚟嘅人工仲高過之前喺office😅
Maggie曾經講過好想學爸爸一樣做飲食,但係平時喺屋企煮就冇壓力,出去做就唔同玩法,加埋做咗文職幾廿年,揸鑊鏟搵食怕唔適應,所以私房菜地方細細人少少,對方仲要係老細個friend,所以態度好nice,結果就答應咗去做.
由office轉去做私房菜,究竟係咪真係適應同開心呢?我哋班同事有分批去探Maggie兼順便食飯,「齒留香雞翼」都有加入菜單,水準繼續保持,佢又做得好愉快,仲話估唔到50幾歲先搵到第二個事業,因為係轉行唔係轉工,其實咁都唔錯吖!
老細唔止幫Maggie搵新工,仲有幾個同事佢都介紹咗畀行家同朋友,因為啲人係畀面老細,基本上全部唔使interview就請(當然都要上人哋公司見下,不過就冇做test同埋過程好easy),我自己就係其中一個受益者.
我被介紹去老細以前一個大客嘅公司,見工過程我懷疑連3分鐘都冇.
「你使唔使抖下先返工?」
我:「都唔使,我隨時ok㗎!」
「咁你下星期一返啦!到時搵HR幫你搞啲手續就ok!」
我:「多謝你……你使唔使問下我工作經驗或者聽下我介紹自己?」
「唔使啦!大學畢業,仲叻過我,工作經驗就曾經幫過棠哥(即係老細),咁你又識講嘢唔係十問九唔應嗰種,咁咪得囉,仲有咩好問呀?下星期返工啦!!」
無可否認,對方係因為我老細先至開晒綠燈,不過佢呢個請人嘅思維都唔錯吖,如果我哋平時去interview都係咁順利就好喇.
仲有一個年紀比Maggie更大嘅同事話想休息下再算,佢喺度做得比Maggie更耐,不過就經常話冇信心同啲後生仔爭,因為佢慣咗公司啲模式同system,自言有啲電腦應用技巧同埋認識都麻麻,老細竟然幫佢畀晒錢報咗個course,類似係嗰啲再就業培訓,係私人機構搞,叫佢讀完再睇下有咩需要幫忙.
其實老細又未致於勁到可以安排晒全部被裁同事嘅後路,但係仲有啲department head好有心,主動搵啲vendor推薦,據了解有幾個已經順利過檔,so far好似得兩個被裁嘅人係未有嘢做,而嗰兩個只係分別因為考慮移民同埋想幫屋企手,所以先至未決定去向.
講真每間公司裁員都有自己嘅原因,問題係態度同埋善後工作做成點,希望呢個累死好多人嘅疫情過咗之後(記住,係啲政策累死人,唔係病死),我老細嘅生意可以有好轉啦,職場好細,話唔定將來有緣同佢做生意或者再做佢員工.


text:
資訊:
露天為主
觀光
介紹:
東平洲(正式中文名稱為平洲,為免與香港另一島嶼坪洲混淆,故加上「東」字作識別)是香港最東北的島嶼,屬香港十八區的大埔區,位於大鵬灣,其東面對岸為深圳之廣東大鵬液化天然氣接收站及南澳鎮,兩者距離比和香港陸地還要近.東平洲全島面積1.16平方公里. 東平洲獲由香港郊野公園之友會,國際獅子總會港澳303區及漁農自然護理署在2006年12月舉辦,「香港十大勝景選舉」第二名 . 更樓石是香港新界東平洲一個地方,也是香港地質公園的其中一個景點,為兩條高7米的沉積岩石柱,豎立於海蝕平台之上,遠觀就像兩座更樓一樣,故得「更樓石」之名 走過難過水,便到達島上的最東面.樓高兩層的兩座海蝕柱在海蝕平台上相對着,似是守護東平洲的更樓,雄偉非凡.水退時,海蝕平台會變成潮間帶的潮池,也成為小魚,海膽,海參等生物的樂園. 龍落水係香港新界東平洲一笪地方,亦係香港地質公園其中一個景點,係一撻長100幾米,厚60至到80厘米嘅白雲質燧石海蝕岩,從山上面向南面慢慢傾斜,好似一條龍蜿蜒游入海入面,岩層邊邊嘅三角形好似一條龍嘅背脊. 龍落水嘅出現,係同佢本身嚿石嘅上下岩層侵蝕嘅情況唔同有關嘅,佢係由岩質好幼細燧石形成嘅,質地好堅硬.而擒住佢上下嘅岩層係抗蝕力比較低嘅灰色鈣質粉砂岩,好容易被風風化同侵蝕.而燧石粉砂岩係因為抗蝕力相對來講比較高先可以保存落來,突喺個地面同海邊.


text:
《唔再做英雄嘅一拳超人》
一拳超人既主角叫埼玉.佢一心想做英雄,於是瘋狂鍛鍊自己既身體,終於,佢做GYM做到變左光頭同時,佢得到超人一般既力量.大部份怪物一出現,如果佢喺現場又願意出手,佢都會一拳打爆隻怪物.
佢一心想伸張正義,世界第一打怪物,諗住點都唔會有劫數,但係遇上既卻係一個官僚主義至極,口裡說忠誠勇毅保護市民,但內部其實極多都係實力不足但尸位素餐機會主義至上既英雄協會.雖然埼玉既實力故事一開始已經定為最頂級,但佢竟然都要以C級英雄開始做起.相反,佢招式華麗既徒弟,次次都會俾人秒甚至迫到要自爆既,就已經喺最強,可稱為傳說級既S級佔一席位.呢個已經係對現實既非常強力諷刺.
其中有一幕最令我印象深刻既係,埼玉有一次照樣著住佢既黃色緊身衫紅色斗蓬,解決左敵人,救左一大班市民.但係有兩個蛋散職業英雄,眼紅埼玉會成為人民心目中既救星,甚至爬左佢地頭晉升到更高級既位置,於是即時喺現場散佈謠言,大聲指責埼玉不過係『鬼』,係用卑鄙既手段執死雞,佢先可以一拳擊倒敵人,成件事不過係一場騙局.叫市民一定要盡快同埼玉割蓆.
埼玉本來係漫畫家筆下長時間都唔講得上係靚仔(除左某幾多認真模式既SHOT),成個光頭傻仔咁企係度,睇起黎不過係個COSPLAY變態大叔.而一拳就可以打爆敵人呢件事,由於實在太過匪夷所思,於是係兩名仆街(唔駛多,叫捉鬼既,一兩個就夠)既煽動下,果然市民紛紛倒戈,厲聲譴責埼玉呢個岩岩救左佢地既人.有人甚至搵石頭去掟佢,以不齒佢啲搶光環,搶功勞既行為.
印象中記得,埼玉甚至無為自己辯護.佢甚至只係話我做英雄係為左自己,唔係為其他人,就算我真係出術咁又點.然後自己走左去.行勇武,做英雄,做救星,為公義而戰,但好多時候,當取得甜頭之後,大家都唔會領情,一係就想要更多,一係就當你係CONDOM.唔單止係香港,根本人就係咁.你問市民點會咁蠢?市民會識得判斷邊個係人邊個係鬼?
唔怪得有高人指出,埼玉最後寧願唔再做英雄,結婚生下仔然後子又有孫,同孫女玩下做下和理非就算.當然,呢個係另一個故事了.


text:
Felix從事採購同供應鏈工作已經超過30年,一畢業由倉務做起,每日諗點樣聽日返工可以做少啲.講起倉務,佢話當時公司規劃喺北角起一棟全新嘅煤氣大廈,嗰時佢同英國顧問去傾,幫手諗成個貨倉嘅設計同建造.
喺貨倉落成之後,Felix見到倉無電腦,就提議「不如整部電腦啦,做吓Excel都好嘛」,咁就開始將啲數入落電腦做紀錄.喺倉搬嘢太辛苦?佢就積極諗啲創新方法提升效率.就如近呢幾年,同事建議引入新型識跟住人走嘅「Follow-me鏟車」同「真空搬貨吸盤機」,仲有AGV自動分貨系統同手機應用程式等,令大家「用少啲力,做多啲嘢」.後來去做採購,要由內到外咁照顧成間公司嘅需要,小至幫同事採購文具,蒸餾水,咖啡豆;大至幫公司業務揀供應商,進口天然氣,甚至係煤氣管道,都由部門一手包辦.買公司物資就簡單啲,同供應商傾好物流安排同價錢之後,同事只要喺網上落單同收貨就得;買煤氣原材料就複雜得多,要睇吓邊度有原材料,價錢係現貨價定有數計,仲有應變措施,合約詳情等.依家仲多咗樣考慮─ESG(Environmental, Social and Governance).以前大家出街買嘢,只着重價錢同質素,但近年亦開始會睇埋係咪認同商家嘅價值觀.煤氣公司都一樣,會考慮價錢以外嘅元素,當中最重要嘅就係供應商喺環保方面做成點.佢哋希望合作嘅供應商都會控制同減少碳排放,但每次向供應商攞環保表現數據都花唔少時間,有同事就提出用科技簡化成件事.於是,公司最新試用由SGS團隊開發,喺Microsoft Azure運行嘅平台─S-Carbon系統,鼓勵供應商上載同匯報碳排放相關資料.比較進步嘅供應商可以上載詳細資料,但一啲啱啱起步嘅,就可以簡單提供用電量同業務性質.平台會結合其他大數據,估算出唔同供應商每年嘅碳排放.
Felix話煤氣公司係亞洲地區第一間應用呢個系統嘅公用事業機構,當然想喺推動環保方面行得愈前愈好!呢啲就要靠同事不斷創新,大家齊齊做少啲,但做好啲!
Jacky哥


text:
26 AUGUST 2009 (WED)
雖然係生日,不過都仍然要返工,冇法啦...我地係暑假尾係唔可以請假嘛.(幾時先可以生日唔洗返工...唉!)
我就冇得放假,不過大肥豬就專登請左半日假嚟接我放工帶我去玩,咁都開心返啦!哈哈...
係搭緊地鐵準備向目的地出發時,大肥豬就拎左份禮物出嚟,嘩.已經係第三份...依份就仲驚喜,就係噹噹手鈪~
大肥豬話知道我之前買嗰隻係俾人呃嘅假純銀手鈪,仲開始已經退退地色,所以就打算搵隻真純銀俾我.
依隻仲係獨一無二,因為一般成人純銀手鈪係唔會有噹噹,係大肥豬叫個職員拎去工場加兩個BB噹噹製成,佢話買嗰時仲俾個職員笑添!哈哈...真係冇諗過大肥豬會咁細心搵俾我,收到嗰時真係超級開心呀.
今次我地個目的地就係尖東,我地先去食個簡單嘅晚餐,就去做主要嘅慶祝活動...就係去試吓支『蔡頭』影靚相啦!
今次可以算係我地真真正正第一次影夜景(不過話事話..我都係第一次睇幻彩匯香江,真係勁OUT添~),原來影夜景係好難影,我地都係用腳架同自拍模式影,都可以話可以解決都手震問題.
不過大肥豬為左想影出嚟個效果好啲,就用左幾秒嘅曝光時候,所以每一張相都就要HOLD住個POSE幾秒,係依度比較辛苦.雖然係咁,不過影出嚟又真係幾靚,第一次影夜景都算合格啦,唔可以唔讚吓個大肥豬呀~
依兩張夜景我都好鐘意呀~
雖然今個生日好似過得簡單啲,不過我就過得非常開心,收到好多心思嘅禮物,又影左靚相,我都已經好滿足啦!


text:
最近同班姨媽家姐聚舊,傾落發現大家原來呢排都玩得幾密,點解?因為酒店房平囉!一間三四星有啲水準的酒店雙人房,一百呎左右,一晚都係二三百蚊,仲要係即 Book 即入房,最多咪畀幾百蚊 Cash 做 Deposit,抵到爛!
有個老死話最近上 TT 識到個肌肉男,交換相片後覺得都幾啱眼緣,肌肉男話自己好少玩,不過又要求想玩刺激啲,玩輕度啲嘅 SM.於是佢地就即 Book 佐敦某酒店,因為貪佐敦廟街有好多 Sex Toys 攤販,可以隨便執工具上房玩.
肌肉男話自己做了七年 Gym,成身都好橫,胸肌手臂同大腿又發達,而且樣又斯斯文文,老死話估唔到 TT 都執到正嘢!主菜,生剝肌肉男身上所有衫褲,再用口塞同眼罩封住,然後用繩綁到肌肉男成隻蟹咁,肌肉男條 J 就自動硬晒軚,仲話自己後面出晒水,淫到呢~~推佢上床再用支電動假尻插佢,肌肉男 High 到狂叫,最後再被老死玩 Cum Control,Control 完又 Milk 佢起碼兩次,搞到肌肉男就算玩完,都要攤係張床成 10 分鐘先有力走去沖涼.
其實講咁耐,都係想話,大家都覺得依家唔少人都放棄用 Jackd 同 Grindr 識人玩,入面好多都係比拼身材,波大就食得,有內涵啲形容:無靈魂!好難 Keep 到 LTR 的 SP.
用返 TT 識人,只要留低 Message,願者上鉤,尤其是有特別性偏好的更易找到:SM主奴,易服,戀腳,拳交等等,文字為先,夾啱興趣,就算身材同樣子唔係太 Match,都有機會玩到!


text:
- Goodbye HK Hello UK
取捨
英國唔係最好可以得到幾多,香港未係最差又可以放低幾多?
我從來都唔會對親戚朋友推銷英國係移民天堂,因為一百個人會有萬個理由.老實講今時今日留响香港嘅人,認真諗離開嘅大部份都係中產.要考慮嘅,我覺得只係自己一家人嘅取捨(無其它)!晨早已經有外國護照嘅,會話香港搵錢多又方便嘅理由問人點解要走.亦有一啲會覺得比當年英國人管同今日比大陸管係無分別,而且又真係賺到下錢所以諗唔到點解要走.
其實上面講嗰兩類中產,都唔可以話係錯晒嘅.為咗搵錢,生活方便,又有層樓加上一堆親朋戚友,真係無乜動力要離開嘅.例如我有朋友係搵到錢嘅大中產(唔係我厘啲偽嗰種!),有層好唔錯嘅樓,個仔讀名校.連我都有啲同意,佢就真係諗唔到點解要走囉.正如佢所講,去旅行的話特區護照同我嗰本咪差唔多.走咗咪乜都無晒,重新黎過?
問題係每個人心裡面都會有把唔同嘅尺,去考慮自己對生活同下一代嘅要求.而且每個香港人當考慮離開香港移民嘅時候,真係要用嗰把尺出黎嘅.其它人嘅意見,我覺得係完全多餘嘅.正所謂我之蜜糖彼之砒霜,討論黎係完全無意思.討論嘅層面,我覺得就只係一家幾口.因為兩公婆同仔女各自把尺都可以唔同,而真正受切身影響嘅先係佢地. 我覺得真正要諗嘅,係所有一切嘅取捨.盲目咁諗香港依家有幾衰,事實上係幾衰都有.
不過又唔好幻想到英國方方面面都比香港好,工作,飲食,交通,教育,醫療都有啲國內嘅內部問題.但我又唔會講什麼Cultural Shock同歧視厘啲低能嘢,香港人日日都要面對cultural shock同歧視啦. 係要諗移民嘅,就要諗一家人去英國生活會得到乜,而會失去香港已經擁有又習慣咗嘅係咩.每個家庭嘅諗法同答案都唔同,所以同親戚朋友傾係嘥時間.當然最好嘅就去當地感受下,亦最好上網睇下唔同嘅英國本地報紙了解下英國本土面對嘅問題.大家如果靠華文傳媒或者我厘啲低質網上資訊,就真係好唔全面囉. 最後我只會提醒一個大原則,厘個世界係唔會有走咗就乜都解決舒服晒嘅地方,亦都唔會搵到生活如同香港分別好細嘅國家.只有你肯放低幾多,同攞番幾多咁解.